
“Suntem incredințaţi că cea mai tânără generație de 
critici literari, pe cale de a se ridica, va face în acest 
domeniu, care-și aşteaptă şi el primenirile, un puternic 
uz de perspective filosofice şi chiar de perspective 
filosofice româneşti. Avem convingerea că numai în 
acest sens noua generație de critici îşi va legitima exis- 
tenja față de generaţia premergătoare. ” 


Lucian Blaga, Critica literară şi filosofia, în “Isvoade”. 


“To live alone, one must be a beast or a god, says 
Aristotle. There remains a third case: one must be 


both at once...philosopher” Nietzsche. 


Atbordările critice ale creației lui 


Lucian Blaga s-au îndreptat, cel mai ade- 
sea, asupra poeziei sale şi asupra con- 
tribuţiei sale filosofice la o morfologie a 
culturii. În ceea ce priveşte, însă, teatrul, 
critica l-a ignorat uneori, iar alteori a per- 
ceput ca dificilă demonstrarea acestuia 
drept zonă de întâlnire a filosoficului cu 
poeticul, dar în acelaşi timp independentă 
şi aparte față de acestea. Căci, înțeles ca 
teatru poetic, există riscul de a apela la ele- 
mente de analiză strict poetică, ignorân- 

du-le pe cele dramatice; alteori, încercarea 
de a demonstra autonomia teatrului în ra- 
port cu restul creaţiei blagiene a dus la ig- 
norarea deliberată a oricăror conexiuni cu 
aceasta. 

Credem că sensurile şi semnificaţia 
teatrului lui Lucian Blaga trebuie şi pot să 
se dezvăluie pornind de la o raportare la 
fenomenul expresionist şi să se constru- 
iască înspre o filosofie a limbajului. 


Raportarea creaţiei lui Lucian Blaga — 
şi, mai ales, a teatrului său — la fenomenul 
expresionist e necesară şi implicită, iar cri- 
tica blagiană şi-a construit frecvent demer- 
surile plecând de la o astfel de premisă. 

Dacă, însă, dimensiunea expresionistă 
a textului blagian este de multe ori eviden- 
tă — la nivelul structurării actului artistic, al 
simbolurilor şi al concretizării sentimentu- 
lui estetic (sau, cum ar spune Blaga, la ni- 
velul “formelor de exprimare”) —, cel puţin 
la fel de semnificativă este înţelegerea şi a- 

naliza a ceea ce Worringer numea “voința 
de artă”, expresionistă prin excelență, ce stă 
la baza generării acestui tip de text. 

Astfel, expresionismul se vrea, în pri- 
mul rând, atitudine şi nouă forma mentis, 
în termeni blagieni nisus formativus spre 
absolut. “Expresiune a unui destin, a unui 
principiu ordonator, în a cărui eternă meta- 
morfoză se manifestă dezvoltarea spiritu- 
lui uman” (Fr. Burger), dar şi iluzie nece- 
sară “a unei comuniuni suprapersonale, 
efort extrem de cuprindere” (Wilhelm 
Worringer), expresionismul e tentativă de 
recuperare a unei “unități armonioase şi 
echilibrate originare, a totalității configu- 
raționale, a întregului organic” (Gr. Popa). 

Criza omului şi a culturii, sesizată de 
Georg Simmel, ca şi multiplicarea pers- 
pectivelor axiologice până la relativizarea 
totală a valorilor, nietzscheana lor răstur- 
nare în “amurgul idolilor” sunt asumate de 
conștiința expresionistă o dată cu concep- 
tele filosofiei kirkegaardiene — de spaimă, 
moarte, disperare, “frică şi cutremur”. De 

aici, dinamica expresionistă înspre tran- 
scendent (ca depăşire) sau spre un incon- 
ştient elementar şi atavic, ce salvează din 
imanenţa umanului. 

Realul, ca ansamblu haotic, poate şi 
trebuie ordonat prin “formele pure”, care 
denunță lipsa de sens şi spiritualitate şi 
reclamă revenirea la o legătură organică cu 
totalitatea primordială. 

“Extazul” expresionist, ca alternativă 
la o realitate a crizei, se vrea şansă la înțe- 
legere şi cunoaştere, “simultaneitate a 
sentimentelor contradictorii”, ce țin de 
complexul crizei, “dispreț profund față de 
falsificarea existenței umane, dorință ire- 
zistibilă de a atinge dumnezeirea, binele, 
dragostea şi fraternitatea” (Kurt Pinthus). 
Are loc, deci, “o străpungere spre esența 
existenţei”; imanența Apocalipsului deter- 
mină transcenderea realului spre un nou 
început; de aici, voința de artă, de artă 
expresionistă ca — metaforic — singură ga- 
ranție că “moartea nu a fost decât gajul ce- 
rut pentru ca viața să fie luată de la înce- 

put, adică tocmai de la Eu-l omenesc, de 
la o nouă nevinovăție, de la o nouă stare 
inconştientă...” (Fr. Markus Huebner). 

Astfel, expresionismul infirmă hege- 
monia şi chiar autonomia esteticului, 
denunțându-l, drept consecință a unei 
conştiinţe a crizei, justificându-l, însă, pe 
de altă parte, în ordinea existenței şi inves- 
tindu-l cu o funcţie ontologică recuperato- 
rie dintr-un Welt-Ende anunțat. 

Arta expresionistă e, în primul rând, 
“desfăşurare fără măsură a sentimentului” 
(Kasimir. Edschmidt). Artistul expresionist 
“nu vede; el priveşte. El nu descrie, el 
trăieşte. El nu redă, el structurează. El 
nu ia, el caută. (...) În această artă el nu 
devine nimic altceva decât ceea ce este 
mai înălțător şi mai jalnic: devine om”. lar 
pentru ca o astfel de artă să-şi poată redes- 
coperi eul acelei originare “comuniuni su- 
prapersonale”, integratoare şi unitare, teo- 
rja expresionită postulează: “o operă de ar- 
tă se naşte într-un chip misterios. Ea se 
desparte de cel care a creat-o, dobân- 

deşte o existenţă autonomă, devine o en- 
titate” (Kandinski). Mai mult, ea devine 
expresie a sentimentului “indefinisabil, 
interior, (al unei situații translogice esen- 
tiale sau unei actualizări onirice, metafo- 
rice)” (Walter H. Sokel). 

Criza omului, a culturii şi a valorii 
generaseră “voința de artă”. Dar, dacă în 
artele plastice forța şi pasiunea creatoare a 
Sufletului expresionist, ca parte a “Spiri- 
tului Suprem”, pot configura prin expresii 
dincolo de Cuvânt, literatura expresionistă 
va trebui să conştientizeze o altă criză: cea 
a limbajului. Şi, cum “sufletul nu are un 
limbaj, întrucât se manifestă prin vibrații- 
le sentimentului, prin tăcerea gândurilor” 
(Kurt Heynike), iar “cuvintele nu în- 
seamnă nimic, ci semnalizează numai 
haosul material al lucrurilor pe care le 
desemnează” (Helmut Krapp), expresio- 
nismul afirmă supremaţia tăcerii şi a sune- 
telor-gesturi şi relativizează funcția comu- 
nicativă a limbajului, transferând-o gestu- 
lui şi expresiei. Manifestările directe, ime- 

diate ale trăirilor eului nu sunt în primul 
rând cuvânt, iar litografia celebră a lui 
Edward Munsch “Țipătul” e doar unul din 
posibilele exemple. 

Acceptând, totuşi, cuvântul ca şi con- 
diție sine-qua-non a propriei existente, 
literatura expresionistă va propune, nu o 
dată, discursul - fie el poetic sau dramatic 
— despre cuvântul însuşi; tentativă de sal- 
vare şi recuperare a acestuia prin meta- 
cuvânt, astfel încât, în termeni expresio- 
nişti, forma însăşi poate să re-devină 
conținut. Structurile frazale, dialogale şi 
discursive sunt, la rândul lor, condiționate 
uneori până la anulare: fraza — de o ““emo- 
tivitate violentă, în măsură a fi redată 
numai de cuvântul izolat sau chiar de 
gestul mut ce încremeneşte subit”; dia- 
logul — de un “caracter abrupt, de scurtă 
țâşnire explozivă”, discursul — festivizare 
a vorbirii comune, “animare a acesteia 
printr-o fervoare cultică particulară” (St. 
Zweig). 

Mai mult, criza limbajului, ca şi cri- 

ză a sensului şi a comunicării e conştien- 
tizată expresionist drept cauză generatoare 
a impasului cultural, axiologic şi, deci, 
ontologic. Iar salvarea valorilor şi chiar a 
ființei devine, astfel, condiționată direct de 
reinvestirea cu sens, de “dăruirea” cuvin- 
telor “cu expresie şi cu mişcare esențială, 
originară”, condiționată, în fond, de sal- 
varea Cuvântului. Căci, “la început a fost 
mişcarea. Și întrucât chiar cuvântul este 
mişcare, la început a fost cuvântul” (Paul 
Hatvani). lar cuvântul expresionist e 
cuvânt purificat, nou, cu virtuți magice şi 
abstracte şi cu forță explozivă. E acel 
Urgedicht (mit al Poemului originar, folo- 
sit programatic de Stefan Zweig în “Noul 
Pathos”), expresie în devenire a evocării 
sau invocării; iar patosul care îl generează 
e pozitiv, în sensul lui Nietzsche, e un pa- 
tos spre/al formei, cum îl numea Gottfried 
Benn. 

Astfel, mesajul regenerator al expre- 
sionismului e deopotrivă al omului, al 
lumii şi al cuvântului. 

În arta dramatică, expresionismul 
îşi reconfirmă motivaţia şi demersul onto- 
logic, ca “atitudine de viață”, manifestă 
dinspre idee spre artă, şi nu invers. 
“Drama” — ca termen generic şi semnifi- 
cativ pentru esenţa întregului teatru expre- 
sionist — se construieşte ca “idee de viață”; 
intenția dramatică nu e, însă, una mimeti- 
că, nu e, deci, limitarea realităţii, ci încer- 
carea de “încorporare” a ei. Trăirea expre- 
sionistă, ce deplasa centrul de existență al 
ființei spre extreme, spre, în termeni kirke- 
gaardieni, întâlnirea cu ostilul, cu spaima, 
disperarea şi moartea, declanşează ceea ce 
dramaticul va folosi ca resort tipic: frica şi 
criza. Convenţia jocului, a ritualului tea- 
tral, cum îl numeşte Brecht, porneşte cel 
mai adesea de la un astfel de propulsor 
dramatic. 

Teatrul însuşi e, mai degrabă decât 
reprezentare, dimensiune ontologică, între 
patos şi ironic, între extaz și grotesc. Încer- 
carea de reașezare a destinului ființei în 

coordonatele absolutului deplasează inte- 
resul dramatic, mai ales în teatrul poetic 
expresionist, dinspre contingent spre mari- 
le adevăruri atemporale, spre zonele de 
mister ale existenței, relevând sensuri 
filosofice. Impunerea de noi modalități e, 
astfel, obligatorie: convenția teatrală e 
“nerealistă” sau supralicitată, “ideea de 
înscenare” fiind deliberat evidentă; teatrul 
lui Strindberg, Wedekind, O'Neil sau 
Brecht va folosi decorul nerealist, simbo- 
lic, “masca aplicată pe față” şi va cultiva 
“extaticul atitudinii actorului” (Justin 
Ceuca). 

Generat de un sentiment tragic al 
existenţei — manifest, deopotrivă, în plan 
filosofic şi estetic (cum constata Mihail 
Ralea) -, întru nevoia de valori absolute şi 
de o conştiinţă a lumii reale și semnifica- 
tive, dramaturgia expresionistă va trebui 
să-şi reformuleze, în primul rând, însă, 
propriul limbaj. Mutaţiile la nivelul struc- 
turii textului dramatic sunt precedate şi 
determinate de mutaţiile fundamentale ale 

limbajului teatral. Şi nu e vorba doar 
despre rigorile expresioniste ale frazei şi 
dialogului, citate mai sus. 

Postulatul arghezian al cuvântului ca 
“mijlocul cel mai sigur al cumunicării tea- 
trale” e acum negat, o dată cu sesizarea 
dezacordului cuvânt vs. gest, acţiune, de- 
cor (Pierre Larthous). E frecventă recurge- 
rea la vechi simboluri şi elemente de lim- 
baj teatral şi vom cita doar cazul lui Paul 
Claudel, care redescoperă vechile mistere 
franceze. Gestul şi mişcarea devin echiva- 
lente sau chiar înlocuitori ai discursului 
verbal, atâta timp cât dramaturgia expre- 
sionistă se vrea şi reuşeşte a fi ceea ce 
Edgar Papu numea “o recoborâre emoti- 
vă către începuturi, uneori chiar către mo- 
mentul când omul nu deprinsese bine 
graiul, ci numai bâiguirea ilogică, inter- 
jecţională, produsă de spaimă”. Sunt 
redescoperite, adesea, continuă Papu, 
“vechile formule magice, de în-depărtare 
a spiritelor vrăjmaşe şi amenințătoare, ce 
implică un dialog advers cu ele, în care se 

presupune şi replica lor neauzită, de 
rezistență sau de înfruntare. Adesea acest 
dialog se săvârşeşte nu pe calea cuvântu- 
lui...”. Apar, astfel, forme extreme de artă 
teatrală, ce suprimă practic cuvântul, 
transferând doar gestului valenţele de sem- 
nificare şi comunicare (aşa cum va fi şi 
cazul pantomimei blagiene “Înviere”) şi 
care postulează acum existența metaforei 
în afara cuvântului. 

Inadecvarea “graiului” la demersurile 
înspre şi întru transcendent ale fiinţei 
declanşează, pe de altă parte, tentative de 
recuperare a cuvântului ca mişcare origi- 
nară. Autodefinindu-se, indiferent de for- 
mele de manifestare, drept limbaj teatral, 
prin excelență, drama expresionistă — ca 
întreg organic — se vrea Logos despre lu- 
me, posibilă, deci, reinvestire cu sens a 
Cuvântului, reimplicare a lui în ordinea 
cunoaşterii, re-instituire a lui ca principiu 
ontologic generator şi ordonator. 

Eufonia, muzicalitatea discursului 
verbal, supraviețuirea ritmului şi versului 

implică adesea inserția poeticului în dra- 
matic; e ceea ce expresioniştii vor numi 
teatrul poetic. Prezentă la nivelul struc- 
turii şi textului în sine, ca şi în cazul lui 
Giraudoux, de exemplu, poezia — “expe- 
riență nemijlocită a exprimării de sine” 
(Nicolae Balotă) — deschide şansa remoti- 
vării limbajului, fiind ea însăşi, prin defi- 
niție, cuvânt întors spre sine însuși. 


Fenomenul Expresionist în concepția 
lui Lucian Blaga. 


Cunoscător al expresionismului, filo- 
soful şi eseistul Lucian Blaga va rezuma: 
“De câte ori o operă de artă redă astfel un 
lucru încât puterea, tensiunea interioară a 
acestei redări transcendează lucrul, tră- 
dând relaţiuni cu cosmicul, cu absolutul, 
cu ilimitatul avem de-a face cu un produs 
expresionist”. 

Comentând acest “dolce stil nuovo”, 
Blaga va reţine nevoia concretizată în arta 
plastică expresionistă a realizării acelei 

comuniuni Ssuprapersonale — “oameni 
masivi, depersonalizați, suflete chinuite de 
viziuni, de panică apocaliptică, ființe ce 
vegetează, impersonale, pătrunse de pu- 
terile fără nume ale existenței (...), ce 
şi-au pierdut eul şi mocnesc în sufletul 
universal”; dar şi încercarea de surprin- 
dere în materie ritmică şi în forme sintetice 
a esenţialului vieţii, a “dinamicii nebune a 
unei patimi, a patosului unui gest, a ulti- 
mei frumuseți şi a energiilor despuiate de 
tot ce e întâmplător.”. 

Analiza blagiană a fenomenului, ex- 
presionistă în ea însăşi, nu se rezumă doar 
la identificarea şi înțelegerea elementelor 
şi structurilor artei noului stil; descoperind 
şi adâncind deopotrivă şi motivațiile ce au 
stat la baza generării acestei “fugi de reali- 
tate” şi “arte de extaz”. Astfel, Blaga alătu- 
ră planului fenomenal al conştiinţei crizei 
dimensiuni conceptuale; el menționează 
teoria intropatiei cognitive şi estetice, ca 
insinuare în lumea exterioară a tensiunii 
stărilor sufleteşti, ca obiectivare a ființei şi 

transformare a cosmosului în “propria 
noastră stare de conştiinţă”. 

Citând comparaţia lui Worringer între 
omul primitiv şi omul de cultură — ambii 
puşi sub semnul nevoii de valori absolute, 
de o lume nediferențiată şi netrecătoare, de 
valori transcendente imuabile - , Blaga va 
diferenția între funcţia estetică şi cea cogni- 
tivă a abstracțiunii şi, respectiv, a intropa- 
tiei — funcția estetică a abstracțiunii şi cea 
cognitivă a intropatiei, pentru omul primi- 
tiv, şi inversarea lor pentru omul de cul- 
tură. De aici, spune Blaga, inversiunea 
kantiană, conform căreia “nu spiritul se 
acomodează la legile naturii, ci natura 
acceptă legile spiritului”; inversiune pe care 
expresionismul o afirmă în raportul idee- 
viaţă vs. creație (i. e. natură), drept siluire a 
naturii în forme care convin spiritului. 


Mergând mai departe, însă, Blaga 
înlocuieşte, specificând, abstracţiunea cu 
Absolutul, văzând în Noul Stil o nisus 
formativus; valoarea pozitivă a expre- 

sionismului e “redarea lucrurilor sub spe- 
cie absoluti”; trăirea întru absolut e stili- 
zare lăuntrică, acțiune rituală, “ce nu-şi are 
rostul în sine, ci e în relaţiuni simbolice cu 
transcendentul”. lar voinţa expresionistă 
de artă e voință de o artă pătrunsă de năzu- 
ință spre absolut, artă care, pentru a nu ră- 
mânea O simplă apariţie de suprafață, tre- 
buie să-şi aibă corespondenţa în celelalte 
manifestări ale vieții omeneşti. 

lar cerința expresionistă a autono- 
miei operei de artă, ca entitate “despăr- 
țită” de cel ce a creat-o, devine nevoie de 
anonimat, “ca mod inevitabil al spiritu- 
lui”; “a crea întru absolut înseamnă a crea 
anonim, a fi impersonal, colectiv, încât 
arta să fie lucrare a unui spirit unitar ce 
străbate pe artişti.” 

Concomitent, Blaga reformulează, în 
termeni specifici, absența cuvântului şi 
Urgedicht-ul expresionismului german — 
ca exprimare a extazului, “fie în absolută 
nemişcare contemplativă, fie în învârtire, 
Joc, goană, strigăte dionisiace”. Conştiinţa 

crizei limbajului e, astfel, acutizată la 
Blaga, făcând posibilă chiar suprimarea nu 
doar a cuvântului, ci şi a mişcării şi a ges- 
tului. Logosul creativ trebuie să fie purtă- 
tor de “virtuţi mitice şi magice”, iar trimi- 
terea la mitul orfic e evidentă chiar şi în 
textele sale teoretice. 


Apropiat de teatrul lui Claudel, 
Werfel sau Strindberg, de cel al lui 
Wedekind, Kaiser, Shaw sau Pirandello, 
Blaga analizează modalităţile de generare 
şi structurare a textului lor dramatic, 
raportându-se la propria definire a artei 
expresioniste ca artă a absolutului. El 
reține, astfel, încercarea de respiritualizare 
a teatrului, pe un fundal metafizic şi de 
redare a esențialului firii omeneşti, precum 
şi “fuga” lor comună de realitate. Pe de 
altă parte, “eroii dramelor sunt mai mult 
simple idei înzestrate cu voinţă”, constru- 
iţi contrapunctic şi aproape impersonali (la 
Kaiser), energii culminând în “ridicări 

extatice”, în “misterioase acte de conversi- 
une sau de magică transfigurare” (în cazul 
lui Claudel şi Werfel). Personajele sunt 
manifestări ale unei forțe superioare, “care 
macină sau salvează”, iar acțiunea e con- 
vertită în conflicte de “idei-forță”. 

Insistând mai puţin asupra realizării 
convenției teatrale (sau, mai exact, a de- 
nunțării ei), asupra mutaţiilor la nivelul 
structurării textului şi a consecințelor aces- 
tora în planul reprezentării scenice, textele 
sale teoretice şi cele dramatice resimţind 
aceasta, Blaga se opreşte mai degrabă, dis- 
cutând teatrul lui Shaw şi Pirandello, asu- 
pra dimensiunii filosofice (!) implicite, ne- 
voie de sinteză şi apetit metafizic, şi asu- 
pra modului în care “personajele se schi- 
țează vorbind, spiritual, superficial, 
adânc”; ele rămân în planul discuţiei şi al 
“dialogului dialectic”. 

Observaţia e importantă atât menți- 
nându-se în planul discuţiei teoretice, ca 
înțelegere specifică, nuanțată, a rezolvării 
crizei limbajului în şi prin drama expre- 

sionistă, cât şi din perspectiva unei abor- 
dări critice a teatrului blagian. 


Construirea expresionistă a metaforei 
— în afara cuvântului — deci fie prin textul 
dramatic ca întreg, fie prin recurgerea la 
echivalențe ale rostirii — e preluată blagian 
(“arta în sine şi cunoaşterea sunt totdeauna 
metaforice”), mai mult, concepţia e dubla- 
tă prin re-descoperirea Logosului ce îşi de- 
păşeşte semnificația, devenind simbol, 
semn al unei realități transcendente, el 
însuşi purtător de metaforă şi mit. Logosul 
poate configura şi determina în plan exis- 
tenţial, fiind reinvestit, astfel, cu funcţie 
ontologică. 

În ceea ce priveşte condiționarea ex- 
presionistă a intenției dramatice — de a nu 
fi niciodată mimetică în raport cu realita- 
tea -, Blaga o generalizează la nivelul ori- 
cărei forme de artă, enunţând legea non- 
transponibilității între esteticul natural şi 
cel artistic. Iar alternativa expresionistă a 

încorporării realului e reformulată ca “re- 
velare metaforică şi abisal îngrădită a unor 
mistere”, revelate, iar nu inaugurate. 

În paralel, criza omului şi cea a valo- 
rilor sunt subordonate crizei limbajului. 

Concluzionând, dacă expresionismul 
german denunța pierderea hegemoniei 
esteticului, antepunând, în fața conştiinţei 
crizei, voința de artă oricărui produs al 
acesteia, Blaga integrează arta şi valorile 
ei estetice într-o concepție metafizică. 
Generalizând teoria lui Einstein, eul devi- 
ne conştiinţa gravitaţională, iar lumea — 
reflex al acestei conştiinţe. Arta e “rezul- 
tat şi semn vizibil” al unei “mutații onto- 
logice” “simptom al unui anume mod 
ontologic”; iar teoria blagiană despre cate- 
goriile abisale şi matricea stilistică se vor o 
replică în plus dată oricărui “estetism” ce 
ar reclama pentru artă prerogativele auto- 
nomiei şi hegemoniei. 


Astfel, Blaga pune în locul abstracției 

impresioniste Absolutul şi proiectează rea- 
lul în plan cosmic, printr-o morfologie a 
misterului (St. Aug. Doinaş). În căutarea 
primordialului şi a unei noi nevinovăţii, 
mişcarea la nivel ontologic e percepută ca 
fiind orientată spre mister; artistul e anga- 
jat, blagian, la “modul dionisiac”, în exta- 
zul procesului creator, în timp ce “specta- 
colul” artei şi cel dramatic — prin excelență 
— trebuie să realizeze funcții magice. 
Apropierea lui Blaga de fenomenul 
expresionist se dovedeşte a fi nu doar una 
erudită, analitică şi neimplicată; înțelege- 
rea noului stil ca atitudine de viață e una 
argumentată şi de largă perspectivă; iar 
elementele şi sugestiile expresioniste ale 
textului poetic sau dramatic blagian sunt 
datorate, în primul rând, nu unei influenţe 
directe, imediate, ci unei înțelegeri supe- 
rioare, elaborate şi completate, a nevoii 
soluționării crizei omului, valorii şi limba- 
jului. Textele sale teoretice denotă mai 
degrabă o identitate a conştientizării aces- 
tei crize, decât stricta ei preluare din ex- 

presionism, cu atât mai mult cu cât impa- 
sul fiinţei este motivat şi rezolvat filosofic, 
prin raportare la Absolut, ca năzuință for- 
mativă. 

Arta e revelare, frânată transcendent, 
prin categorii abisale. Referințele la expre- 
sionista fugă de realitate şi la arta de extaz 
sunt mai mult repere teoretice de pornire 
Şi, în ultimă instanţă, încă o posibilitate de 
înscriere a gândirii şi artei româneşti pe 
coordonate universale. Justificarea unei 
astfel de înscrieri e dată nu doar în ordinea 
valențelor inedite enunțate, ci chiar în 
ordine temporală. Căci, spune Blaga, “în 
arta noastră — artă de extaz — fuga de reali- 
tate e mai veche decât la ceilalți; țăranul 
stilizează la fiecare pas. Când îşi pictează 
icoanele pe sticlă sau lemn (...). Când îşi 
clădeşte bisericile. Şi ce e mai surprinză- 
tor, când îşi joacă singurul său teatru: 
misterul celor trei crai de la răsărit.”. 

Influenţa expresionismului în creația 
lui Blaga, în special, şi în cea românească, 
în general, nu poate fi, deci, decât, în chiar 


28 Daiana Cuibus « Exerciţii de filosofia limbajului 


termenii săi, una catalitică, şi nu una mo- 
delatoare; e “apel la propria fire, la pro- 
priul duh etnic”. În timp ce analiza critică 
şi aprofundarea teoretică a fenomenului, 
dincolo de valoare în sine a demersului, 
legitimează blagiana “încredere într-un 
nespus încă mesaj românesc”. 


De la expresionism la o filosofie a 
limbajului. 


Menţionăm, în contextul descrierii 
teoriei blagiene referitoare la expresio- 
nism, ideea, sugerată doar în textul omo- 
nim (“Expresionismul”), a raportării crizei 
omului şi implicit a culturii la o criză a 
limbajului. Observaţia se baza pe un frag- 
ment în care Blaga analiza teatrul expre- 
sionist, reținând, doar aparent întâmplător, 
modul în care personajele se schițează, se 
construiesc şi se definesc “vorbind”. 

Deducerea unei atari subordonări 
dintr-o afirmaţie — aparținând unui context 
mai larg, prea puțin explicită şi asupra 

căreia nu se revine în textul respectiv — 
poate părea, la o primă vedere, hazardată. 
Pe de altă parte, însă, considerarea ei ca 
simplu enunț constatativ şi lipsit de conse- 
cințe şi implicaţii efective în plan teoretic 
şi artistic ar limita şi chiar denatura sensul 
şi înțelegerea concepției şi creației blagie- 
ne; căci, formularea unei filosofii a limba- 
jului e reperabilă atât în poezie şi teatru (la 
nivel metaforic-discursiv), cât şi în alte 
texte teoretice (eseurile din “Artă şi valoa- 
re” sau “Isvoade”). 

Astfel, ființa e definită în raport cu 
modul său de a exista — “în orizontul mis- 
terului şi pentru revelare”; “frânat”, însă, 
în demersul său spre transcendent, spre 
revelarea orizontului în care trăieşte sau pe 
care-l reprezintă, eul, spune Blaga, “se 
dovedeşte a fi un simplu semn ... al unui 
mister”; aşa cum lumea dată nu e orizont 
în sens absolut, “ci numai un semn al ade- 
văratului orizont, care este misterul”. 
Definiție acreditată a Cuvântului, valoa- 
rea semiotică e, astfel, generalizată la ni- 

velul întregii existențe. 

Coordonata gnoseologică nu funcțio- 
nează în raport cu absolutul; existența în- 
tru mister face din orice demers cognitiv 
“conversiuni apologice”; şi inclusiv, sau 
poate, mai ales, ceea ce Blaga numeşte cu- 
noaştere luciferică e frânată transcendent. 
Căci absolutul este mister, iar nu Idee. 

În ceea ce priveşte cultura, aceasta e 
ea însăşi semn (al unei mutații ontologice) 
şi, la rândul ei, arta e doar intenţie revela- 
toare, simptom şi rezultat vizibil, actuali- 
zare a firii în orizontul misterului. Accesul 
şi integrarea în Absolut sunt refuzate, aşa- 
dar, ființei, atât prin cunoaştere, cât şi prin 
artă; procesul cognitiv şi cel artistic sunt 
variante subordonate aceluiaşi dat ontolo- 
gic, a cărui singură valoare constantă e cea 
de semn. 

Singurul căruia nu îi este negată pu- 
tința de a institui şi a se institui în trans- 
cendent, căruia absolutul nu numai că nu i 
se refuză, ci pe care acesta îl chiar indică 
drept formă de manifestare, va fi Logosul 

originar. Schiţând o posibilă filosofie 
“sau chiar teologie” a limbii, Blaga derivă 
lumea şi ființa din cuvântul — numire pri- 
mordială (“Toate lucrurile au fost mai întâi 
numite de Dumnezeu, căci numai prin 
numire ele s-au făcut”). Creaţia ca insti- 
tuire, ca inaugurare de/în existență e doar 
atributul acestor “cuvinte divine”, 
“cuvinte de Vrajă... ce au darul de a se 
întrupa într-un fel singure”. 

Atribuind acestui Logos originar fa- 
cerea, crearea lumii, Blaga nu doar subor- 
donează ființa rostirii, ci explică şi criza 
omului în lume drept consecință a “degra- 
dării” şi “desfigurării” limbajului. Impasul 
omului în raport cu Absolutul e declanşat 
de înlocuirea numelor divine (prin “a doua 
numire”), iar apoi prin pierderea oricărei 
putinţe de înțelegere. 

Între mit şi filosofie luciferică, în 
chiar termenii săi, teoria blagiană asupra 
lumii ca semn şi cea a Logosului originar 
nu se rezumă doar la enunțarea implicitei 
semiotici, pe de o parte, sau la afirmarea 

valorii ontologice şi creatoare în căutare 
sau nu de metaforă a Cuvântului, pe de 
altă parte. Blaga postulează o condiţie 
umană privilegiată, de natură orfică, având 
năzuința şi capacitatea de a recupera chiar 
“numele divine”, astfel încât, intenţie 
uzurpatoare în fața barierei transcendente, 
arta cuvintelor să-şi depăşească condiția 
de semn, devenind creaţie-instituire: “La 
fiecare neam de oameni se ivesc poeți şi 
sfinți şi gânditori, cari ştiu să aleagă, din 
limba seminției lor, cuvintele de vraje şi 
de putere...”. 

Alesul unui astfel de destin creator 
(nu doar artistic, în sensul blagian citat mai 
sus) poate “plăsmui şi înfăptui prin 
cuvinte de vrajă” (“Cântecul lor e faptă. 
Faptele lor sunt cântece”). Şi dacă o 
cunoaştere revelatorie nu este dată ființei- 
în-lume, ea are acum, în schimb, putinţa 
de a inaugura şi a se inaugura, construind 
prin Logos variante proprii de orizont, de 
sine şi chiar de divinitate. 

Este ceea ce teatrul blagian face nu 
doar dintr-o perspectivă implicită, prin 
trimiteri apodictice la aceste enunţuri teo- 
retice; ci şi într-una explicită, observându- 
se la nivelul textului în sine cum înțelege- 
rea degradării Cuvântului (dinspre “ema- 
nație divină” spre “blestem”) inaugurează 
şi configurează specific variante de trans- 
cendent, care să justifice şi să re-motiveze 
fiinţa în ordinea Absolutului. 

Discutarea, însă, în prealabil, a 
fenomenului expresionist a fost necesară 
pentru a observa de ce şi mai ales în ce 
mod conştiinţa crizei omului, valorilor şi 
limbajului e reformulată, e aprofundată şi 
rezolvată specific de către Blaga, printr-o 
metafizică a misterului şi o teologie a lim- 
bajului — ca năzuință formativă spre Abso- 
lut. 

În ceea ce priveşte dramaturgia, ana- 
liza sa în contextul mai larg al gândirii şi al 
voinţei-de-artă blagiene era inerentă; aşa 
cum, obligatorie, credem, era şi trimiterea, 

fie ea şi doar schiţată, la unele repere ale 
teatrului expresionist în general. 


Postulând orfic o stare privilegiată, a 
“aiuritelor tăceri din care poți privi în 
dosul lumii” şi din care Logosul şi Lumea 
apar concomitent, “produse eterne şi nece- 
sare” ale Divinităţii, sau, a cărei copie 
degradată, Logosul, e prim pas în procesul 
prin care se produce în chip emanativ şi 
Lumea — în termenii textelor neoplatonice 
-, ceea ce critica numeşte teatrul blagian de 
idei se construieşte ca potențială metafizi- 
că; alegorie a puterii suverane a Verbului 
originar, ea recuperează eul înstrăinat şi 
dedublat în nume şi cuvânt şi îl reinstitu- 
ie specific întru comunicare cu Absolutul. 

Operând cu distincţia lui Mircea 
Eliade, între cele două tipuri de primor- 
dialitate — cea precosmică, anistorică, şi 
cea cosmogonică, istorică — nostalgia 
Logosului e nostalgie a recuperării epocii 
primordiale începute după Creaţie (vs. 

“dorința de a reintegra totalitatea existen- 
tă înainte de Creaţie”). 

La nivelul discursului dramatic bla- 
gian, atâta timp cât cosmogonia se declan- 
şează prin logos, demersul recuperatoriu 
va fi unul întru Cuvânt: “Când EI a clădit 
(...) a zis şi s-a făcut”. Şi cum a face e 
denunțat doar ca reflexivitate declanșată a 
creației asupra propriei deveniri, gestul 
cosmogonic divin e prin excelență unul al 
rostirii; rostire la care se reduce, în fond, 
actul demiurgic. Cuvântul e unic principiu 
al genezei şi singură modalitate de a fi, 
alternativă a “aiuritelor tăceri/din care 
poți privi în dosul lumii”. 

Mai mult, se merge până la identifica- 
rea cuvântului cu divinitatea, nu doar deri- 
vare din aceasta, ca urmare a intenţiei cos- 
mogonice; rostirea originară e ea însăşi 
transcendent, “coborâre” mesianică; “vo- 
ial să pângăreşti ieslele în care coboară 
Cuvântul”, va spune un personaj, iar des- 
tinul biblic al Celui-născut-în-iesle e în 
întregime asumat de Isus-Cuvântul: “ne- 

nțelegându-mi rostul, mi-ai lovit/cu pietre 
vorbele” 

Astfel, ipostaziere blagiană a lui 
Dumnezeu, Moşul e “cel fără de nume”; 
“Ceea ce văd eu, se-ntâmplă/şi ceea ce 
spun-este.” Între cuvânt şi tăcerea- 
privire, ființa e chemată, numită, deci, şi 
astfel instituită în lume. Un tânăr cu plete 
lungi şi coroană de spini pe frunte/Ești 
soarta mea?/O nu, dar un prieten tot atât 
de bun./Ţi-aduc un zvon de dincolo/ 
...JAud, mă cheamă cineva în lume/ 
M-aşteaptă soarta”. 

Consecințele unei astfel de cosmogo- 
nii se răsfrâng deopotrivă asupra Creaţiei 
şi asupra Creatorului însuşi; pe de o parte, 
chemarea omului în existență (va spune tot 
Moşul, “cu el (omul — n.n.) începe altă 
poveste”) e deopotrivă numire şi predes- 
tinare, dar şi investire a lui cu limbaj pro- 
priu; căci, pe de altă parte, Demiurgului, al 
cărui singur demers e cel al rostirii, îi sunt 
dintru început refuzate sau cel puţin unidi- 
mensionate omnisciența şi omnipotența. 

“Soarta” e derivat al Logosului originar, 
omul e “pus întru slobozenie”, scăpând 
parțial controlului divinității şi perturbân- 
du-i acesteia până şi înţelegerea propriei 
creaţii; şi Moşul va recunoaşte: “slobo- 
zenia încurcă multe socoteli, şi mi le încur- 
că mai ales pe ale mele — că astăzi nu mai 
ştiu nici eu dacă ea e un bine sau nu!”. 

Astfel, Cuvântul cu funcţie antropo- 
gonică face posibile relativizări şi refor- 
mulări ale transcendentului. Divinitatea, 
izolată prin propriul gest demiurgic — cu- 
vânt, respectiv tăcerg-privire — de creația 
care îl refuză, e blagian formulată ca: “tă- 
cutule, tristule”, “Mare orb”. 

Fiinţa instituită prin Logos e una 
organic consubstanţială cu universul pe 
care îl populează şi “° Omul este bun, din 
graţia firei, bun şi recunoscător; blagian, 
“nimic nu e străin/... Duhul meu — al meu 
sau al pământului — e tot atât”. Identificân- 
du-se cu principiile şi elementaritatea 
creaţiei, emanaţie plenară şi necesară a 
transcendentului spre/în lume, eul nu face 

încă, “deosebire între mine şi-ntre lucruri”; 
“Singurătatea spălăceşte-aceste mărginiri, 
şi-mpletindu-se cu taina lor, te pierzi în 
stâncă şi te scurgi în unde şi-n pământ”, va 
spune Zamolxe (personaj aparte prin 
absorbirea lui iniţială de soartă — chiar da- 
că, în final, reintegrat în spaţio-temporali- 
tate, el va trebui să îşi asume condiția de 
ființă umană). 

Un prim limbaj uman apare prin 
mimetism — cu “graiul fără cuvinte al 
tărâmului, care este adevărul însuşi”; 
omul caută acum să-şi reprezinte transcen- 
dentul: “Despre Dumnezeu nu poți vorbi 
decât aşa:fil întrupezi...şi-l ridici... / îl 
prefaci în gând şi-l tăinuieşti în suflet, / îl 
asemeni şi-l laşi.../îl  prefaci...şi-l 
aduni.../ îl închipui om şi-l rogi să vie-n 
sat, .../ Arunci grăunțe între brazde şi zici: 
/ Din ele creşte Dumnezeu”. Discursul 
dramatic blagian descrie apariția unui lim- 
baj “puternic şi de început” (de rang se- 
cund), numire — între rostire şi gest — a lu- 
mii de către ființa primordială, adamică. 

(“Încă o dată a mai dat câte un nume lu- 
crurilor şi Adam”). 

Pe de altă parte, însă, inaugurarea 
Logosului în ordinea lumii e consecință a 
perceperii condiţiei umane, - (chiar dată 
fiind legătura armonioasă cu transcenden- 
tul), ca emanție, iar nu ca parte integrantă 
a acestuia. Imaginea pământului — Isus va 
estompa, va amâna doar şi nu va corecta 
dihotomiile om — Dumnezeu, succesiune — 
simultaneitate, parțialitate — plenitudine. 

Iar “prefacerea” e latentă — deocam- 
dată — deviere de sens, aşa cum “întrupa- 
rea” e — încă neafirmat — orgoliu tragic. 

Premisele unei erezii sau/şi ale unei 
metafizici “ce ar fi fost poate cazul să se 
ivească” sunt aşadar create. Deocamdată, 
însă, omul rostind imită gestul şi chiar des- 
tinul creatorului, atribuindu-şi-l, şi identi- 
fică propna lume cu divinitatea: “Pămân- 
tul tot e trupul său, şi noapte şi zi umblăm 
prin eucaristie”, aşa cum “Dumnezeu e în 
întregime oriunde, în orice părticică de 
spațiu”, ceea ce anulează consecinţele ra- 

portului parte/intreg. Legătura cu trans- 
cendentul e una triplă: omniprezența lui, 
situarea în el, conținerea lui. 

Atâta timp cât ființa se consideră 
emanaţie a Divinității prin Logos, ea e 
capabilă de mimetism cosmic, prin funcția 
demiurgică a tăcerii-privire: “O, stânci, 
de mult ce v-am privit/m-am prefăcut şi 
eu în stâncă”, mai mult, ea îşi poate asuma 
natura ca interioritate, ca spațiu guverna- 
bil, anulând sau, mai exact, nefăcând încă 
diferenţierea sine/lume: “mă-ntorc în 
mine ori cucernic îmi îndrept-urechea spre 
păduri?”, ezită Zamolxe, căci “ziua lucru- 
rile dimprejur se prefăceau în mine”. 

Această reversibilitate armonioasă 
ignoră consecutivitatea şi finitudinea în 
ordine temporală. lar imaginea unui 
Dumnezeu aproape panteist nu o contra- 
zice încă: “Isus e Dumnezeu-miel, / Isus e 
glie şi om, / Isus e copac. / Isus e piatra, / 
... muntele,/ totdeauna lângă noi — izvor 
limpede și mut. / Iisus înfloreşte-n cireşi şi 
rod se face...”. Este ceea ce Eliade nu- 

meşte mentalitatea, respectiv limbajul 
pre-reflexiv (limbajul nefiind condiţionat 
în mod necesar de existența cuvântului în 
sine); pre-reflexiv, anterior atât unei auto- 
reflectări ce dedublează eul, înstrăinându-l 
de sine şi făcându-l vulnerabil, cât şi unei 
gândiri problematizante sau de criză, pen- 
tru că “un gând întreg e o năpastă”. Şi ra- 
tarea devine evidentă, prin reflexivitate, nu 
doar în ceea ce priveşte condiţia, ci şi ins- 
tanța de raportare. 

Descentrarea divinității e forțare tra- 
gică a mimetismului în fața evidentei lipse 
de unicitate a ființei, multiplicării Unicului 
în copii imperfecte şi înstrăinate, când 
“Orice om-singur-e aşa de puțin, că nici 
nu-i poți zice om. Abia toți oamenii împre- 
ună fac un singur om. Om cu om eşti tu şi 
eu. Oameni nici nu sunt; este unul singur 
şi acela suntem toți laolaltă.” Dihotomia 
unu/multiplu e accentuată prin inadec- 
varea esență/aparență (“Iată şi / umbra 
mea - / n-am înțeles-o niciodată./Eu o 
arunc şi totuși e mai mare decât mine.”) În 

acelaşi timp, configurarea panteistă e şi 
permanentizare a genezei divine, astfel 
asumabile de către om; “Isus nu s-a"nălțat 
ci s-a întrupat în pământ ca să ne fie 
aproape”; “o răstignire e în fiecare om - / 
şi unde priveşti: Isus moare şi-nvie, c-o 
singură moarte/ Cine poate fi mântuitor?” 

O astfel de mutație în reprezentarea 
conceptului de divinitate divulgă, însă, 
tocmai dualismul trup/suflet şi destinul 
între bios şi thanatos al ființei. Căci, chiar 
dacă degradarea absolutului în uman se 
vrea a fi simplă imitatio dei, necesitatea 
unei atari reformulări e dată de nevoia 
motivării şi justificării condiției umane, 
prin transferarea dualismelor la nivelul 
Divinităţii şi desemnarea acesteia ca fiind 
răspunzătoare pentru ele. 


Implicând valoarea sa de adevăr ca 
Logos emanat din divinitate —, Cuvântul 
generalizează, deci, dihotomiile Unu/ 
Multiplu, suflet/trup, esență/aparență, 

modificând coordonatele unui transcen- 
dent astfel revelat. Mai mult, invocând 
ipostaza şi valenţele mesianice ale cuvân- 
tului-emanațţie, ființa îşi postulează orgo- 
lios puteri “*mântuitoare” de Dumnezeu. 

Explicarea specifică a cosmogoniei 
prin ca “zicere” interpunea, deja, între 
Creator şi Creaţie, Logosul; limbajul 
adamic, mimetic, “pre-facere” de Mare 
Zeu, vorbire despre el îl restructurează şi 
instituie ca justificare şi cauzalitate. Atri- 
butele biblice sunt răsturnate în dramatur- 
gia blagiană, mergându-se până la asimi- 
larea eresului Marelui Orb. 

Discutând acest mit, Blaga reținea, 
într-unul din eseurile sale, ideea unei di- 
zarmonii originare, ce reclama actul epige- 
netic; față de un act demiurgic nedesă- 
vârşit, apărea nevoia unui sfetnic cosmo- 
gonic, care să perceapă “contra-sensul” 
gestului originar. Funcţia acestui sfetnic 
era una de limbaj, prin excelență, nu doar 
prin verbalitatea apriorică a noțiunii de 
“sfat”, ci prin chiar modalitatea mitică a 

exprimării şi realizării acestuia. Nu întâm- 
plător, preluând legenda, dramaturgia bla- 
giană nu va face referire la imperfecțiunea 
Creaţiei primordiale; mai întâi, pentru că 
rolul demiurgic e atribuit direct Cuvân- 
tului; în al doilea rând, discursul dramatic 
blagian diferențiază, după cum se va vedea 
în continuare, între cele două tipuri de lim- 
baj — emanatie şi blestem; or, atâta timp 
cât se vrea purtătorul primului, conside- 
rându-se el însuşi ca emanație prin Logos 
a divinității, omul nu poate denunța cos- 
mogonia ca fiind dizarmonică. Abia în a- 
cest mod personajul se poate descrie “sfet- 
nic cosmogonic”. 

Iar “mântuirea” divinității nu vrea să 
recupereze un dezechilibru, ci să compen- 
seze, chiar să înlocuiască orgolios atribu- 
tele unui Dumnezeu care prin cuvânt a şi 
instituit lumea, dar s-a şi izolat de ea. Ast- 
fel, “noi suntem văzători, iar Dumnezeu 
e-un orb bătrân. Fiecare e copilul lui — şi 
fiecare îl luăm de mână. Nu suntem, oare, 
pentru ca, fără de silă, să luăm pe micii 

noştri umeri soarta ta puternicule orb? 
Tăcutule, tristule: noi mântuitorii tăi...” 

Nu mai puțin semnificativă e şi suge- 
rarea unui destin al Divinităţii, ceea ce-i 
neagă indeterminarea; personajul blagian 
ştie, deja, că “natura îşi are superstiţiile ei, 
pe care trebuie să le urmăm şi noi întoc- 
mai”, însă sugerează înscrierea a chiar 
Marelui Zeu într-o condiţionare exterioară 


lui — “soarta ta”. 


Discursul ființei cosubstanţiale cu 
orizontul său de existență e, aşadar, în pri- 
mul rând unul despre Dumnezeu. Funcţia 
de instituire a Cuvântului era, deocamdată, 
una de reformulare şi transfer, mai degrabă 
decât una de inaugurare în plan ontologic. 

Variante ale personajului blagian ac- 
centuează, însă, hybrisul rostirii, creând 
alternative ale divinității. Prin analogie cu 
propriul limbaj - de nivel secund, derivat-, 
eul ierarhizează transcendentul, inaugu- 
rând, prin invocare, zeii. În termenii orfis- 

mului, “Zeii nu au creat lumea”, ci sunt 
“produsele derivate şi târzii ale existenței 
(Andre Boulanger). 

Iar dacă față de Marele Orb umanul 
îşi asumase, deja, orgoliul de “mântuitor”, 
zeii sunt condiționaţi ca existență de aces- 
ta. Mai mult, omul e cel care îi justifică şi 
validează, căci zeii “sunt ființe / ce nu-s 
aievea...”, vulnerabile, pe care “omul le 
păzeşte de primejdii!...”, gestul e interesat 
- ca omul, “tot el, să aibă de la cine, / în 
primejdie fiind, să ceară ajutor”. 
Divinităţile sunt sterile, iar funcția lor e 
concepută ca strict benefică şi subordonată 
nevoilor umanului; nevoi care sunt, în 
acelaşi timp, singurele garanţii ale 
recunoaşterii zeilor: ei “se hrănesc cu su- 
flet omenesc. / Când se isprăveşte-acest 
nutreţ, / când nu mai crede nimenea în ei, 
/ s-adună trişti şi-şi cheamă marele 
sfârşit”. 

Chiar dacă destul de vag schițată, o 
asemenea teogonie e totuşi orgoliu tragic, 
cu atât mai mult cu cât ființa cheamă acum 

în existenţă increatul, imitând gestul demi- 
urgic, pe de o parte prin funcţia ontologică 
a Cuvântului -, redefinindu-l, pe de altă 
parte - prin analogia cu destinul lui 
Dionys-Zagreus: “Din urnă împrăştiu / 
cenuşă de morţi pe cărări- / ... / în calea 
voastră / copii, cari încă nu v-aţi născut. / 
„.„. / vă chemăm, / coborâţi-vă toţi cei de 
mâne, / ...luaţi-vă soarta de lut! / Spre azi, 
nenăscuţilor, curgeți spre azi! / ...treceţi 
prin scrum, / strugurii-s copti”. 
Implicaţiile sunt, credem, clare; mitul 
lui Dionys-Zagreus -explică principiile 
antagonice ce stau la baza antropogoniei — 
între divin şi titanic -, de unde şi imperfec- 
țiunea, dualitatea ființei; antropogonia în 
sine e denunțată drept consecinţă a unui 
act violent, a unei crime primordiale. 
Astfel, Cuvântul - înțeles ca emanaţie 
a Logosului originar şi folosit ca atare -, 
declanşat ca “vorbire” despre Dumnezeu, 
se transformă în erezie şi devine sanctio- 
nabil ca hybris. Şi dacă personajul blagian 
nu îşi afirmă întotdeauna explicit repre- 

zentarea sa despre lume şi transcendent ca 
funcţie a limbajului, a cuvântului (deşi tri- 
miterile şi sublinierile făcute sperăm să fie 
relevante), vorbirea degradată dinspre 
emanaţie spre blestem e, practic, în tex- 
tul dramatic, perspectivă esențială din care 
personajele se autodefinesc. 


Inadecvările spațio-temporale ale 
umanului în raport cu divinitatea puteau fi, 
prin Logos, reformulate; numirea, însă, 
diferențiază în mod clar (de Moşul — cel 
fără de nume) şi nu poate îi echivalată 
Verbului Divin; numele e cantonare, 
determinare exterioară inalienabilă, “inter- 
zicere” a unor reformulări în plan trans- 
cendent ale sinelui, e egalitate limitativă 
cu sine însuşi şi situare a umanului în ace- 
laşi plan cu celelalte nivele de existență- 
în-lume: fiinţa se vede exclusă de la îm- 
părtăşirea din Spiritul Universal; “Numele 
e înjositor şi ruşinos. Înţeleg să dai nume 
unui câne, unui dobitoc, dar unui spirit? 

Unui spirit nu”. 

Funcţiile Cuvântului-emanaţie al 
fiinţei se vor a fi de reprezentare, de ins- 
tituire şi de comunicare. 

În ceea ce priveşte reprezentarea, 
s-a văzut cum vorbirea despre Dumnezeu 
era ““prefacere” - şi deci vină tragică. Per- 
sonajul blagian înțelege că, fie şi nedepă- 
şind intenția mimetică, un astfel de Cuvânt 
e doar repetare; şi “același cuvânt de 
două ori rostit tulbură echilibrul naturii”. 

Când sinonimul Cuvântului e chiar 
Divinitatea, repetarea nu poate fi decât 
erezie: iar dacă sensul acestui Cuvânt e 
unul de desemnare, identitatea cu sine nu 
poate accepta alterități: oricum, reversibi- 
litatea raportului Unu / multiplu e negată, 
când multiplicitatea nu e creare de alterna- 
tive şi potențare a lor, ci repetare a limitării 
- atât în ordinea limbajului, cât şi în cea 
umană: “Ne reproducem repetându-ne, 
parcă am fi o idee fixă a naturii neghioabe. 
De zece mii de ani şi mai bine natura nu se 
poate dezbăra de această idee fixă”. 

Ca instituire, Cuvântul inaugura zei, 
ierarhiza transcendentul şi chema în exis- 
tență şi lut. Invocarea zeilor în ajutorul 
ființei sau sancţionarea lor prin thanatos e, 
blagian, metaforă; ineficientă, însă, căci 
nu poate interveni salvator în condiţia 
umană: *“Amenințăm cerul cu metafore şi 
smulgem pământului secretele dar duş- 
manul, pe care nu-l putem învinge, e pute- 
rea absurdă şi cu mii de feţe a sângelui ... 
Bieţi oameni, ne zbatem între bălaur şi 
rânduielile lumii şi ieşim măcinați”. 

lar puterea de creaţie - în sensul 
genezei - e discreditată o dată cu numirea: 
alchimistul, făcând totul “după El ... Aur şi 
oameni”, e “un fel de maimuţă a lui 
Dumnezeu”. Pe când, “punerea întru slo- 
bozenie” a ființei e doar “această zdreanță 
de libertate”. 

Astfel, dualismele eului (esență / 
aparență, trup / suflet, Unu / multiplu) 
nu Sunt doar deduse prin Cuvântul- 
emanație, ci şi percepute la nivelul acestu- 
ia. Iar Succesiunea declanșată prin / în ros- 

tire e inserție a temporalităţii, de aici, 
ciclicitatea - mecanică, avatarică: ideea 
orfică a metempsihozei devine blagiană 
“sărbătoare a recunoaşterilor”, întru o con- 
tingență adamică a păcatului şi căderii: 
“Adevăr grăind toți aceşti cocliți trebuie să 
fie moşi şi strămoşi de ai mei. O gamitură 
întreagă, pestriță, spurcată şi glorioasă. 
Parcă aş fi între două oglinzi şi m-aş vedea 
de nenumărate ori. Dacă odaia ar fi fost 
mai mare, ar fi venit cu sutele - la această 
sărbătoare a recunoaşterilor”. Copii im- 
perfecte, avatarii (lui Luca) vorbesc, se 
contrazic - necesar şi semnificativ la 
nivelul discursului dramatic. Variante 
degradate ale unui principiu originar de 
natură orfică, prin excelență (“Suntem 
variantele aceluiaşi cântec”), ei schițează 
premisele şi denunță impasurile comuni- 
cării prin limbaj. 

Căci această re-cunoaştere e deopo- 
trivă acceptare a condiţiei şi tentativă de 
cunoaştere, implicit de comunicare. Şi 
dacă raportarea la transcendent uniformi- 

zează umanul şi exclude şansa acestuia la 
a se proclama drept individualitate, în pla- 
nul existenței se operează diferențierea eu/ 
tu, eu / altul, astfel încât doar “întocmirile 
lumii îi țin laolaltă”. Imposibilitatea unei 
comunicări reale şi de esență devine evi- 
dentă; numirea diferită impune destine, 
înstrăinează Şi distanțează, încât între om 
şi om “e mai mare deosebirea şi depărtarea 
ca între viață şi moarte...”. Străini, în mare 
singurătate şi “veşnică pierdere”, indivizii 
au sentimentul vulnerabilității şi alienării. 

Personajul izolat şi plasat, prin nume, 
la un nivel al aparențelor, admite blagian: 
“Dureros e numai că ne înțelegem aşa de 
puțin”. Jar această ne-înţelegere e şi armo- 
nie ratată, şi neputinţă de comunicare; mai 
mult, e chiar acord ratat cu propria esenţă, 
într-o reflexivă întoarcere a omului spre 
sine (a se înțelege). Căci, eşuând în a se 
defini în raport cu ceilalți, ființa încearcă 
să se auto-definească drept spirit; ea va 
constata: “Nici eu nu ştiu cine sunt. 
Numele nu dă nici o lămurire în privința 

aceasta”. Aprofundând demersul reflexiv, 
ea afirmă orfic trupul ca închisoare a sufle- 
tului (““Ce e trupul ăsta? Râia sufletului”). 

Sufletul e desemnat ca spaţialitate, ca 
lume (“În suflet ca şi în cetăţi”) şi deschis 
ca atare introspecției: “Fac un pas şi sunt 
înăuntru...”; însă, deşi coborât tot mai 
adânc în suflet, personajul se întreabă 
“Unde sunt? unde sunt?” şi va trebui să 
constate: “Cuvintele omeneşti pentru 
sufletul tău nu sunt leac”. 


De la valoarea de transcendent 
atribuită Logosului-emanaţie (şi arătam 
mai sus cum Cuvântul îşi asuma naşterea 
şi destinul mesianic), se ajunge la “răstăl- 
măcirea chemării” (“harul s-a mutat de la 
noi”) şi la degradarea funcţiilor limbajului, 
omul “căzând pradă semeţiei şi păcatului” 
prin rostire. Se conştientizează, astfel, ceea 
ce am numi o criză a limbajului sau, preci- 
Zând, o criză a fiinţei prin şi datorită limba- 
jului. 

Blaga operează o diferențiere între 
cu-vânt şi vorbe, ca două niveluri dis- 
tincte ale logosului: “Bine de cel ce are cu- 
vinte, dar în mine toate vorbele s-au făcut 
pietre... Ce se petrece în mine nu ştii nici 
tu, nici eu. Un spaţiu se întinde aici, ca o 
mâhnire fără sfârşit”. Sensul originar e de- 
viat, sunt “întoarse pe dos toate vorbele, 
cum au întors cămaşa lui Hristos”. 

Tentativele de justificare, de reinves- 
tire cu motivație cosmică nu sunt sufici- 
ente, căci “vorbelor Lui le-am pierdut che- 
ia”, iar presupusa capacitate creatoare a 
cuvântului e flagrant contrazisă de sterili- 
tatea rostirii lui; personajul blagian, ratân- 
du-şi esenţialitatea tocmai prin reflectarea- 
întrupare în cuvânt şi trup, începe să ezite: 
“poate nu mai stăm în faţa lui Dumnezeu, 
ci în umbra lui şi nu mai ştim ce e”. 

Nici acum răspunderea pentru înstră- 
inarea definitivă a limbajului şi a lumii de 
absolut nu e asumată în întregime de fiin- 
tă. Şi discursul dramatic formulează, insi- 
dios şi vag-amenințător, imaginea unei di- 

E 


vinități indiferente şi retrase, ce şi-a aban- 
donat creaţia - deus otiosus. “Ştiu că pen- 
tru om e un păcat de moarte să se 
depărteze de Dumnezeu. Dar... dar ... pen- 
tru Dumnezeu n-ar fi tot un păcat de moar- 
te dacă s-ar depărta de om?”. Încât, rolul 
umaânului şi vina acestuia sunt minimali- 
zate, cu riscul a încă unei erezii. 

Fiinţa caută, eventual, să indice retra- 
gerea divinității ca principiu universal, im- 
plicită sustragere din destin, îndepărtare de 
acesta (“fiecare cu soarta lui. Eu mi-o port 
/ ascunsă în cocoașă ... , iar alții-n lună”). 
Teatrul blagian surprinde omul ca exis- 
tență mal-formată, inadecvată în ordine 
transcendentă, iar personajul - uneori orb, 
alteori şchiop sau ciung, “treime a neno- 
rocului” - reprezintă nu doar exagerări me- 
tonimice, ci şi încercări de exteriorizare, 
de plasare la un nivel al aparențelor a 
dizarmoniei şi degradării; apărând, astfel, 
un antipod absolut al perfecțiunii, față de 
care restul umanității îşi poate declara su- 
perioritatea. 

Enunțarea ipostazei de deus otiosus 
accentuează indeterminarea eului în lume; 
eșuarea comunicării cu ceilalți şi a auto- 
definirii sinelui declanşează frica. “Tea- 
ma de sine” şi de lume reduce trăirea la 
nivelul fenomenalului, însingurând-o. 
Asemenea zeilor, vulnerabili, incerți, 
alienabili, “la fel facem toți. Închiși în 
cuşti ambulante, umblăm pe străzi, în so- 
cietate şi pretutindeni şi rânjim fericiți ca 
zeii în intermundi, Ecce homo” ). 

Dihotomiile se manifestă acum con- 
flictual, dezechilibrând - oricum relativa - 
armonie. Personajul blagian confirmă 
“războiul cu sinele”; “sufleteşte îmi merge 
prost, prost de tot”. Apartenența la un des- 
tin impus, ce nu poate fi evitat şi nici mo- 
dificat, stârneşte din nou frică: “Frică, 
Mira. Frică de drumul pe care mă găsesc. 
Că nu ştiu unde sunt şi unde duce”. 

Numele-steril şi cuvântul-îngânare 
provoacă, deci, frică. Resort dramatic - în 
termeni expresionişti -, frica e şi blagian 
pretext al unor mutații fundamentale în 

conştiinţa eului. Acesta adaptează concep- 
tul de divinitate la propriile neputinţe, în- 
cercând să şi le justifice drept consecinţe, 
iar nu degradări, în raport cu absolutul; 
sau, mai mult, eul îşi numeşte condiția- 
cădere, iar limbajul — blestem. 


Înstrăinarea e generalizată. Intenţia 
comunicativă în raport cu propria soartă, 
ipostaziată prin dialog ca ființă (moira 
orfică, “tânărul cu plete lungi şi coroană de 
spini” din Zamolxe era întrebat: “Răspun- 
de! Eşti soarta mea?”) şi cu care poți “ţine 
ospăț” ajunge în impas, rămânând la un ni- 
vel al reprezentării, al încorporării, ceea ce 
nu face însă destinul asumabil sau guver- 
nabil. “Soarta cine şi-o ocoleşte?” se în- 
treabă retoric personajul şi, aşa cum a vor- 
bi despre divinitate, despre ceilalți şi sine e 
înstrăinare, ființa mai afirmă, o dată cu re- 
tragerea transcendentului (deus otiosus), şi 
înstrăinarea sorții: “Soarta noastră de la 
noi s-a mutat pentru totdeauna ... noi, niş- 

te făpturi fără nădejde pe țărmurii haru- 
lui”. lar datul e imuabil, inevitabil, chiar 
ocolind fapta, chiar “stând pe loc”; deo- 
potrivă şi în planul aparenţei şi în cel al 
esenței, căci “potecile ei (soartei) ţi se în- 
curcă înăuntru” 

Cuvântul îşi ratează, astfel, funcția 
ontologică şi frânează cunoaşterea. Dis- 
cursul dramatic se construieşte în conse- 
cință: personajul operează noi modificări 
în definirea divinității; lipsa de sens a firii 
şi imperfecţiunea ei sunt derivate din chiar 
natura principiului demiurgic, ce şi-a 
abandonat creația. Prin neimplicarea sa în 
lume, Dumnezeu se lipseşte de omnisci- 
enţă (“Trăim în neştire şi poate că totul se- 
ntâmplă la fel”) şi îşi pierde controlul 
asupra lumii, încât “nici nu bănuieşti fur- 
tuna de lumină ce ai creat-o”. Se sugerează 
chiar ideea unei creaţii care nu e intențio- 
nală, ci involuntară şi a unui creator aproa- 
pe inconştient, care nu ştie “de unde vii şi 
unde mergi”. Aşa încât, Cel-fără-de-nu- 
me e eventual dublat de “puterile fără 

grai... puteri nebotezate şi fără de 
nume”; sau, în măsura în care le guver- 
nează, el se manifestă nu doar indiferent, 
ci chiar ostil față de ființă: “În pofida 
noastră... se dă drumul sorților...”: “Moşul 
e crunt, mai crunt decât noi”. 


Problematizarea, “năpasta gândului 
întreg” şi nevoia de înțelegere fac din 
cuvântul-emanaţie (i.e. hieros logos) un 
cuvânt-blestem. Fiinţa ca imanență a 
genezei divine era “făptură de duminică; 
dar, “acreditat al acestei ordini dumini- 
cale”, cum va explica Blaga, deci al unei 
“ordini poruncite în altă zi de geneză”, 
omul, prin modul său de existență într-un 
orizont care-i aparține exclusiv, proclamă 
referențial un nou raport între “individu- 
ațiune şi univers”. Încercând a statua acest 
nou raport, cea de-a doua “numire iniţi- 
ală”, adamică, perverteşte, iar rostirea se 
transformă în erezie şi vină. Logosul e 
sancționat, e multiplicat şi, deci, relativi- 

zat, “limbile ... sunt din pedeapsă pentru 
semeţia şi păcatele pământenilor”, în timp 
ce “limba puternică şi de început a lui 
Adam s-a pierdut”. Textul dramatic blagi- 
an repetă, explicit, ideea pedepsei, perso- 
najul “blestemând” doar aparent parado- 
xal: “pieire nefirească să ajungă din urmă 
„„„ Să ni se uite numele”. 


S-ar putea, totuşi, argumenta că, din- 
colo de interpretarea semnificației cuvin- 
telor, discursul în întregul său rămâne, 
totuși, o formă nesancționabilă de rapor- 
tare la transcendent - deci religie. În teatrul 
lui Blaga, însă, religia în sine e vină tragi- 
că; încât “azi toți oamenii sunt bolnavi... 
Asta vine de acolo că sunt religioşi”. Şi 
chiar adresarea, celebrarea, înălțarea de 
“mănăstiri până la cer” e (în “Zamolxe”) 
văzută ca scenariu nu al “mântuirii”, ci al 
Apocalipsei, asta nu doar prin cioplirea de 
idoli, deci prin reprezentări materializate 
(păcat biblic şi blagiană ucidere a zeului de 

către propria statuie), ci şi ca demers în si- 
ne. Se recurge, chiar, prin modalitatea ex- 
presionistă a teatrului în teatru, la discre- 
ditarea gesturilor ritualice; convenţia reli- 
gioasă şi cea dramatică sunt dezvăluite ca 
iluzorii, demonstrative, mimate: “În tea- 
trul cetății aseară - am jucat un mister, 
ceva despre căderea îngerilor din cer. (...) 
Cum vezi, vin la tine de-a dreptul din 
teatru”, 


Cunoaşterea participativă originară, 
anterioară Logosului, e una a tăcerii şi cea 
intermediată, prin cuvântul-nume, sunt, 
deci, anulate definitiv în planul degradat al 
ființei în cădere și al cuvântului-blestem. 
Drama spațialității ca îndepărtare şi a tem- 
poralității ca înstrăinare e aprofundată, sar 
dualismul orfic tăcere / cuvânt se degra- 
dează, desfigurat, înspre a cumpăni şi a 
socoti, a întreba / a răspunde, afirmaţia 
şi negația fiind ridicate — în manieră gnos- 
tică - la rang de “puteri cosmice”, În “în- 

curcătura de graiuri”, între “certitudini de 
foc” şi “îndoieli de moarte”, personajele 
judecă şi “cârtesc”, cumpănesc şi radicali- 
zează dualitatea în opoziții flagrante. 
Gesturile nu mai ţin de divin, ci de demo- 
nic. Consecutivitatea a repeta - a cumpăni 
- a înțelege e blagian “fără de rost”, falsă. 
Funcţia denominativă şi aparent-comu- 
nicativă a limbajului se vrea acum şi mai 
mult cu valoare gnoseologică, reclamând 
reformulări de transcendent şi dezvoltând 
- tot gnostic - deja enunțata ontologie a 
ignoranței universale. 

Astfel, “întrebările noastre nu răz- 
bat până-n prăpăstiile albastre, de unde ni 
s-ar putea răspunde” şi de falsitatea enun- 
țurilor e făcută răspunzătoare divinitatea: 
“Vrerile domnului sunt ascunse? Să se dea 
pe față! Dacă nu mi se spune ce e alb şi ce 
e negru, ce e strâmb şi ce e drept, suntem 
noi de vină că judecăţile noastre ies 
bălțate?”. 

Fiinţa abandonată în lume trebuie să 
se cumpănească, hotărându-se şi judecân- 
du-se singură. Odată ce e “luată pecetea de 
pe cele şapte taine”, omul constată conse- 
cințele păcatului adamic. Memoria arheti- 
pală e suprimată şi anticiparea destinului nu 
e permisă; identitatea e indefinită şi nere- 
găsibilă în fragmentarea coordonatelor ab- 
solutului şi chiar în cele ale lumii; căutarea 
de sine rămâne doar întrebare retorică 
(“Mă caut in amintire: / de unde vin? Mă 
caut în zare: unde merg? / Mă caut în pul- 
berea drumului negru / şi printre hârburi 
de cer: cine sunt?”). Unica di-mensiune - 
implacabilă - e cea temporală şi singura 
putință — relativă, de altfel - de a-şi deter- 
mina destinul e prin grija “să nu se încâl- 
cească firul (vieții, timpului-n.n.)* în rest, 
omul e “rob”, supus “'silniciei” cereşti. 

Blagian, soarta ca “drum” - “dinainte 
împlinit” — e interzisă reversibilitate şi, 
deci, întoarcere imposibilă la o condiţie 
originară privilegiată. Şi nu e întâmplător 
acest “dinainte împlinit” în textul drama- 

tic, asociat unei imanențe divine. Căci, 
doar pentru om temporalitatea e succe- 
siune clară, între trecut-prezent-viitor; în 
timp ce “dinainte” e blagiană simultanei- 
tate a transcendentului, aparținând, cum ar 
spune Mircea Eliade, unui limbaj originar, 
care nu diferențiază între trecut şi viitor. 
Predestinarea e “fără abatere” şi ființa 
pierde orice iluzie a autodeterminării. Ea 
stă sub semnul multiplului, al repetării, al 
pluralului, amplificându-şi, astfel, vulner- 
abilitatea - “prin ițele vrerilor noastre o 
altă vrere, cu mult mai mare, se țese, sin- 
gură, trudnică, puternică şi neînțeleasă”. 
Singurul argument al apartenenţei la 
un întreg — când comunicarea este ratată - 
va fi invocata subordonare, în “ne-ştire”, 
la un destin ostil. Rostirea repetată, răs- 
frântă asupra propriei sorți, înscrie omul în 
ciclicitate, în nesfârşită şi obositoare tre- 
cere între viață şi moarte. E legea orfică a 
ciclului existenţelor, repetabile la infinit 
pentru neinițiați; “şi omul îşi mai începe o 
dată drumul lung de la-nceput, iarăşi şi 

iarăşi de la-nceput”. 

Mai mult, ciclicitatea nu e ascenden- 
tă, ci cădere, degradare repetată (“viitoa- 
rele mele căderi”, “învârtire” şi “vârtej”), 
înscrisă în succesiune temporală şi ciclici- 
tate a căderii, prin care ființa dobândeşte 
conştiinţa thanaticului. 

Personajul blagian trebuie să se 
raporteze acum la moarte - ca singură 
manifestare, fie ea şi ostilă, a unui Dumne- 
zeu altfel retras; ea rămâne singurul dat 
originar accesibil, şansă potenţială la 
cunoaştere; e “ştiinţă (a morţii) cu care 
fiecare om se naşte”, impasul rămâne, 
totuşi, unul al amneziei - căci , “am uitat 
ştiinţa morții ...” -, iar eul, încercând for- 
me de reprezentare şi asumare a thanato- 
sului, adânceşte valoarea de blestem a Lo- 
gosului. 

El declanşează reflexivitatea, nu 
doar ca proces cognitiv sancționabil, ci şi 
ca ipotecare a propriei existenţe. 

Configurările thanatosului cores- 
pund, astfel, necesității găsirii unei alterna- 

tive spațio-temporale, a salvării din avata- 
ritate, sau măcar, în plan imediat, a găsirii 
unei modalități de atenuare a semnificației 
negative a ciclicităţii (prin explicarea aces- 
teia ca reversibilitate). Sugestia este evi- 
dent cea orfică, a coincidenței viață / 
moarte - “pe marginea acelui lac, care se 
cheam-al morţilor / şi-al acelora cari încă 
nu-s născuţi”. Textul blagian vorbeşte în 
paralel despre “azvârliţii pe râuri”, iar 
aşteptarea morţii e formulată: “*m-aşteaptă 
gârla în noaptea asta”. Nu este, credem, 
întâmplătoare configurarea în acvatic a 
thanatosului și nici variantele lac / râuri, 
gârlă;, acestea nu sunt simple sinonimii 
rezolvate stilistic, căci distincția static / 
curgător e relevantă în perspectiva even- 
tualei retrageri din “ciclul existențelor” şi a 
recuperării unei memorii arhetipale. Este 
ceea ce orfismul formula ca traseu iniția- 
tic, mai exact ca probă iniţiatică, alegere 
între Izvorul Uitării şi Lacul Amintirii. 

Dimensionarea spaţio-temporală a 
thanatosului e însă clar exterioară fiinţei, şi 
deci insuficientă; iar dacă personajul juca 
mistere, acum el “se joacă”: “Am început 
în ne-știre să ne jucăm de-a viața. Acum 
tot aşa ne vom juca de-a moartea... Să 
pară în adevăr că moartea e un joc”. A se 
juca e şi iniţiere, şi iluzie a participării; dar 
e şi mimare ludică, interpretare de rol - în 
sens teatral - a propriului destin, implicită 
riscare şi punere a lui în joc. Ideea acestei 
ipotecări ține nu doar de acțiunea dramati- 
că în sine; aparent speculativă, o astfel de 
analiză diferențiată a lui a juca şi a se juca 
e impusă chiar de textul blagian, care in- 
dică drept semnificativ reflexivul. Va spu- 
ne un personaj, referindu-se la dac (condi- 
ție aleasă, pe care o vom discuta mai târ- 
ziu): “El nu trăieşte, / El se trăieşte”. 

Astfel, Logosul-blestem e deopotri- 
vă repetare şi reflexivitate; iar reflexivita- 
tea înseamnă cumpănire, judecare, discurs 
construit despre lume, dar şi accentuare a 
înstrăinării ființei de sine; dihotomiei trup/ 

suflet i se adaugă, o dată cu “teama de si- 
ne”, cea dintre eu şi sine. Personajul blagi- 
an îşi asumă, reflexiv, condiția, dar nu 
ajunge la reconcilieri. El e obosit de sinele 
purtător de soartă şi mărturiseşte: “Vreau 
să m-odihnesc de drum / şi mai ales de 
mine. / ... / Eşti ostenită de tine...” etc. Eul 
transferă propriei alterități predestinarea, 
aşa cum făcuse răspunzătoare de neputin- 
tele sale chiar divinitatea, îndepărtându-se 
de sine însuşi şi generalizându-şi necu- 
noaşterea: “... îmi sunt străin, Nona, / stră- 
in Şi tulbure”. În plus, dizarmonia, deza- 
cordul interior al personajului e stare con- 
flictuală, “război cu sine însuşi” (când 
“mi-am Sfâşiat ființa râzând”). 

Reflexiv, ființa trebuie să se adune 
pentru a judeca (“se adună în colț, uite aco- 
lo nemişcat ca o piatră. S-ar zice că ţine 
judecată asupra oamenilor”). A re-curge, 
însă, la întâlnirea cu sinele, pentru a se în- 
treba, tâlcuind, şi, deci, pentru a revalida, 
astfel, în lipsa unui transcendent, (căci 
Dumnezeu e deus otiosus) e inutil şi orgo- 

lios. Iar această înstrăinare de / sau întâlnire 
cu sinele nu e doar confirmată şi conştien- 
tizată prin limbaj, ci determinată, condi- 
ționată de acesta, fapt evident în textul dra- 
matic: încât un alt personaj va cere: “Vor- 
biți-mi (!) într-una până mă redobândesc”. 


Divinitatea panteistă a cuvântului re- 
petat, retrasă şi chiar ostilă nu mai poate 
fi reprezentată sau instituită doar prin cu- 
vânt. Sunt necesare acum şi alte forme de 
invocare şi de raportare la ea, în măsură a 
restabili, fie şi măcar aparent, legătura om/ 
transcendent. Metaforele se dovediseră 
gratuite, răstălmăcind, iar “a smulge pă- 
mântului secretele” prin “gânduri întregi” 
era, în ordinea cunoaşterii reale şi supe- 
rioare, imposibil. Conflictuală, ființa pro- 
clamă sângele drept “al cincilea element” 
şi se recunoaşte tributară lui: “duşmanul 
pe care nu-l putem învinge, e puterea ab- 
surdă şi cu mii de feţe a sângelui”. 

Degradat, reflexiv, limbajul e bles- 

tem şi credinţa, ca legitimare cosmică, e 
reformulată: când “toate socotelile minții 
stângace sunt fără de rost, singură stăpâni- 
toare rămâne credința sângeroasă, pe 
care noi oamenii o aducem cu noi din întu- 
necime de veac”. Religia devine “credință 
sângeroasă” - erezie a ființei ce instituia 
prin Logos; pe de altă parte, “cultul sta- 
tuii” - încălcare sancționată a interdicției 
biblice de a-şi crea idoli - se transformă 
acum în ritual al jertfei. Şi cel ce jertfeşte 
e, implicit, “setos de sânge”, aidoma 
fiarelor, dar şi aidoma “învățăturilor / sfin- 
te de astăzi şi din toate vremile”. Şi aşa 
cum nici cuvântul, nici umanul nu mai 
sunt emanații ale divinului, nici gestul sa- 
crificial nu e justificat, nu e analog unor 
gesturi originare; blagian: “Când El a clă- 
dit, ce a jertfit? Nimic n-a jertfit, nici pen- 
tru tării, nici pentru tărâmuri (...) Şi totuşi 
mie totul mi-a cerut” . 

E denunțată, astfel, semnificaţia strict 
negativă a sacrificiului. Concluzia e una 
orfică, fără a se putea vorbi, însă, de influ- 

enţe directe. 

Marcel Detienne, în “Dionysos 
Slain”, analiza orfismul ca teorie a sacrifi- 
ciului; paradoxul gândirii se stabilea între 
mitul central - cel al sacrificiului - şi inter- 
zicerea crimei, prin doctrină. Condiţia u- 
mană, definită în relație cu zeii şi cu bestii- 
le (bălaur), descoperă orfic spaţiul sacrifi- 
cial ca interferență între viață şi moarte, fi- 
ind condamnată la o existență individuală 
şi imperfectă. Detienne demonstra şi că 
ritualul jertfirii, aparte față de cel grec, prin 
“inversiuni culinare”, nu face decât să 
confirme ““sensul fatal rău” al sacrificiului; 
şansa “culinară” de a face din el un act po- 
zitiv, cu conotaţii benefice — de “punte în- 
tre om şi zeu” - e demascată, negată orfic. 

Spre deosebire de orfism, în teatrul 
blagian jertfa nu e repetare a unei crime 
inițiale, a unui păcat primordial. Ideea e 
evident subordonată teoriei degradării 
ființei umane dinspre şi prin Logos; se 
operează distincția clară, sintetică, la 
nivelul limbajului, şi sensul e dinspre “a 

zis” -rostire originară, demiurgică - prin 
“s-a făcut” - reflexivitate declanșată -, 
spre n-a jertfit” - situare în afara transcen- 
dentului şi, mai ales, negare a lui. 


Negaţia, latentă în conceptul de deus 
otiosus, e generalizată de personajul bla- 
gian la nivelul divinității, continuându-se 
tentativele de a atribui acesteia răspunde- 
rea pentru impasurile, imperfecțiunile sau 
erorile ființei. 

Repetarea şi conştiinţa multiplicității 
nu mai determină doar reprezentări pante- 
iste - ale unuia şi aceluiaşi Mare Zeu. 
Dumnezeu îşi pierde singularitatea, căci 
“Dumnezeul tău nu e Dumnezeul meu! 
Al meu e lumină bună, al meu e blând, al 
meu e apă” /”Al meu e foc”. Originea rău- 
lui şi propria neputinţă e atribuită genezei, 
printr-un “gând greşit chiar de la-nceput”. 
Este vorba din nou de asemănarea cu un 
sincretism gnostic / orfic, ce afirmă con- 
ceptul unei divinități diferite de Zeul 

Suprem (având o esență inferioară, - 
Demiurgul, ce “a creat lumea şi, nefiind el 
însuşi desăvârşit, a introdus răul în 
univers”, 

Socotind - deopotrivă proces delibe- 
rativ şi numărare, deci consecutivitate -, 
fiinţa se plasează la impactul dintre divin 
şi demonic. Introducerea unui aspect cos- 
mic negativ corespunde, de asemenea, 
necesităţii unei justificări, unei exteriori- 
Zări Şi obiectivări a erorilor umanului: 
Numai “în iad se socoteşte (...) Acolo în 
împărăția virtuților întoarse,... numărul 
stăpâneşte în întocmiri... / În împărăţia lui 
Dumnezeu, a socoti e un păcat... neapărat 
mai greu decât călcarea poruncii a şasea”, 

Şi, cum religia şi jertfa îndepărtează, 
şi nu apropie de divinitate, personajul 
trăind în măsurare va spune: “Ne-ai lumi- 
nat aşa de tare că nu mai ştim ce e de la 
Dumnezeu lăsat şi ce e de la dracul”. În 
istoria religiilor. “rezolvarea contrariilor” 
se face fie prin poziţii radical dualiste, fie 
prin conceptul de coincidentia opposito- 

rium, existând varianta abolirii lor, face- 
rea lor incomprehensibile sau lipsite de 
sens. La Blaga e enunțată ideea unui trans- 
cendent coincidentia oppositorium. 

E reunit, astfel, divin şi demonic, bine 
şi rău; dinspre Dumnezeul coincidentia 
oppositorium dedublarea survine firesc şi 
obligatoriu; principiile generatoare diferă 
ele însele, iar eul se eschivează de la orice 
responsabilitate în propria-i devenire. 
Concepte contrare, implicit complemen- 
tare, ele sunt acceptate în egală măsură ca 
demiurgice, într-o căutată revenire a fiin- 
tei, chiar dacă în sens negativ, la statutul de 
emanație a divinității. “La început înainte 
de a fi lumea au fost doi fraţi: Dumnezeu 
şi dracul... Toate lucrurile le-au făcut în 
tovărăşie”. “Unul a născocit ziua, celălalt 
noaptea, unul a făcut pe sfinți, celălalt ispi- 
tele... De atunci unde sunt sfinţi, trebuie să 
fie şi ispite”. E motivată concomitent şi a- 
jungerea omului la erezie, dar și modali- 
tatea, aparent mimetică, prin care aceasta 
s-a produs; căci “Dumnezeu a făcut, ... 

dracul l-a-ngânat făcând ...”. 

Orice şansă la cunoaştere diferențiată 
e evitată şi negată în mod deliberat şi ten- 
denţios, delimitările fiind transgresabile: 
“dacă îşi schimbă obrăzarele înşelătoare că 
nu ştii când e unul şi când e celălalt? Poate 
că unul slujeşte celuilalt” şi “azi nu mai 
ştim”. Se preia, astfel, un eres bogumilic, 
o credință “hotărât dualistă”, ale cărei 
semnificaţii în textul dramatic sunt multi- 
ple; mai întâi, în acest fel, afirmaţia şi ne- 
gația sunt declarate principii universale: 
“frații” sunt “fârtate” şi “nefârtate” (în 
timp ce variantele anterioare de divinitate 
erau, simplu, Dumnezeu “cel-fără-de- 
nume”, sau, în cazul precizării valorii sale 
de entitate primă, atemporală şi anterioară 
chiar genezei - Moşul”). În plus, sensul 
eresului se lămurea prin izbânda finală a 
unuia sau a celuilalt, depinzând în bună 
măsură de opţiunea şi concursul omului, 
ceea ce teatrul blagian reține şi accen- 
tuează (mai ales în “Arca lui Noe”); dar 
lupta lui Fârtate şi Nefârtate nu e aici cate- 

gorică, dramatică, lipsită de concesii; 
“posibilitățile dramei cosmice sunt date o- 
dată cu cele două nume, implicând ten- 
dințe, semnificaţii, caractere”. Cei doi ““co- 
laborează” şi, totodată, “se căznesc necon- 
tenit” să se scoată din joc unul pe celălalt, 
concurându-se în parabola “întreprinderii 
cu lemnul”. Schimbarea obrăzarelor e gest 
ludic, relativizând chiar intenția celor doi 
de a se oferi diferențierii, încât rivalitatea 
dintre principii nu este nici obligatorie, 
nici inevitabilă, atâta timp cât inițial “Ne- 
curatul spunea lui Dumnezeu - fârtate!”. 

Dualismul de concepție e, astfel, ate- 
nuat şi “aproape glumeț”: nu în ultimul 
rând, semnificativ e şi rolul decisiv atribuit 
omului (tot în “Arca lui Noe”) — re-editare, 
modificare, prin înțelesul rostirii ca 
păcat, a valorii sale de “sfetnic cosmogo- 
nic”, mântuitor de divinitate. Ideea con- 
verge cu ceea ce orfismul numea “răspun- 
derea individuală”. 

Între “bunul Dumnezeu” şi “crânce- 


A 


nul Satanail”, întru repetată cădere (când 

“drumurile mi-s socotite din împărăţia de 
jos, cea mai de jos”), ființa trebuie să alea- 
gă: “Trebuie să fiu sfânt că altfel / aş fi uci- 
gaş”. Funcţia umanului de a se implica, 
hotărând prin gestul său supremaţia unuia 
sau a celuilalt, e manifestare a orgoliului. 
Şi chiar dacă acest gest nu e prin excelență 
unul de limbaj, valoarea de blestem a 
cuvântului e cea care declanşase o atare 
dihotomie originară. lar blagian, Fârtate- 
Nefârtate nu apar doar descriptiv men- 
țonaţi, ci sunt provocaţi la autodefinire 
prin discurs. Provocarea produce “cobo- 
rârea” transcendentului, nu întâmplător în 
şi prin limbaj. Deveniţi personaje, Fârtate 
şi Nefârtate dialoghează, participând la 
rostire şi fiind, astfel, variante ale ei. 
Logosul pentru şi despre divinitate 
se transformase în erezie şi fusese sanc- 
ționat drept blestem. Şansa rămâne doar 
cea a unui Logos al divinității (“cuvintele 
cu care vorbeşte despre sine Cel ce es- 
te”). Iar indirect se re-stabileşte, fie şi doar 
în planul discursului dramatic, o formă de 

întâlnire şi comunicare om / cosmos. Frații 
sunt atraşi în cuvânt în aşa fel încât să 
revendice şi să justifice răul şi binele din 
lume. 

Astfel, Nefârtate se auto-defineşte ca 
reflexivitate şi prin negatie: “Eu nu cred 
nimic. Eu stau numai aşa în cumpănă”; el 
aparține unui spaţiu în care “se socoteşte” 
şi nu poate crea decât “îngânând”, inau- 
gurând pentru lume criteriul axiologic - 
sau mai exact fals-axiologic - al vicleniei: 
*... Cea mai înaltă dintre multele virtuți? / 
Viclenia, / Izvorul nesecat de bune sfa- 
turi”. Nefârtate imită şi degradează traiec- 
toria Moşului, rătăcind-o în cele din urmă; 
e, în fond, transpunerea blagiană a ratării 
Logosului divin. “Eu sunt umbra Moşului 
(...) Tot pe urmele lui. Astăzi, întâia oară 
de când îmi amintesc l-am scăpat - şi 
rătăcesc pe la porți, întrebând de el!”. 

Totuşi, dualismul nu e suficient pen- 
tru ca, prin aspectul său negativ - Nefârtate 
-, să legitimeze limbajul şi omul şi nu îi 
poate, în nici un caz, re-motiva. Erori ale 

umanului nu stau nici sub semnul lui 
Dumnezeu, nici sub cel al lui Nefârtate. 
(“Jertfa aceasta de neînchipuit - cine-o 
cere? Din lumină, Dumnezeu nu poate s-o 
ceară, fiindcă e jertfă de sânge, din adân- 
cimi, puterile necurate nu pot s-o ceară, 
fiindcă jertfa e împotriva lor”). 

Justificarea nu se face nici măcar din 
perspectiva unor ritualuri dionisiace, căci 
“zeii cu chip de țap nu cereau asemenea 
jertfe” 

Personajul înțelege că şansele sale sunt 
condiționate de re-afirmarea unui Dumne- 
zeu omniscient şi omnipotent, omniprezent 
chiar, de care “e greu şi c-un cuvânt să te 
apropii”. Şi chiar dacă opoziția față de u- 
man e astfel radicalizată, ea înseamnă sal- 
vare a Logosului, între ascultare-tăcere 
şi mărturisire. Noul concept de divinitate 
e cel de transcendent coborât, întru res- 
fințirea limbajului şi a lumii. Cum scria 
Blaga în “Cuvintele originare”, “Dumne- 
zeu vorbind noroadelor”, “limbile, ridicate 
de sub blestem s-au sfințit din nou. Ele au 

devenit veșmânt cu adevărat vrednic de a 
îmbrăca vestea cea bună despre întruparea 
lui Dumnezeu pe pământ”. 


Recuperarea atributelor biblice ale lui 
Dumnezeu începe prin recunoaşterea 
superiorității Moşului față de Nefârtate. În 
textul blagian, “Moşul e fiinţă mai aievea 
decât suntem eu (Nefârtate) şi cu dumnea- 
ta (Ana)”. Realitate esenţială şi inaliena- 
bilă, el e omniprezent şi reface în sine uni- 
tatea spaţiului: “EI zice că vine de-aici şi 
de mai departe”. Antitetic, fiinţa e fixă, 
cantonată, dependentă de spaţialitate (“Să 
mă iei de unde stau, nu din altă parte”). În 
ordine temporală, Moşul se re-confirmă 
drept principiu generator şi unicitate pri- 
mordială, “strămoș al tuturor strămoşilor”; 
el e omniscient, infirmându-se, astfel, ipo- 
teza unei Creaţii nepremeditate, inconşti- 
ente, abandonate - “eu le ştiu... pe toate 
(...) Mie nimic nu-mi e ascuns!”. Invul- 
nerabil şi etern, căci zilele nu îi pot fi nu- 

mărate, creația nu îi scapă de sub control, 
nu îl depăşeşte şi nu se poate sustrage cu- 
noaşterii sale: “am mii de urechi, pe care le 
lipesc de pământ şi aud...”. 

Purtător al Logosului, al Numelui- 
originar (căci nu întâmplător el va spune 
“pe nume” personajelor), Moşul e reinsti- 
tuit ca Demiurg absolut, având alături de 
cuvânt puterea privirii-lumină. El “răs- 
frânge” lumină și transparență (“ţâşnea lu- 
mină din el,... se făcuse pământul străve- 
ziu, limpede”) şi e “arătare” - nu doar pro- 
jecţie şi în nici un caz aparenţă, Ci revelare 
şi materializare a perfecțiunii, stabilire a 
unui reper şi incitare a unor aspirații. 

Ca, în cele din urmă, conceptul însuși 
de coincidentia oppositorium să nu mai 
fie necesar (pentru “un nou neam de oa- 
meni”), revenindu-se la unicitatea primor- 
dială: “Moşul vrea să fie singur”. 

Moşul îşi confirmă, astfel, prin rosti- 
re, potenţele originare, creatoare prin ex- 
celenţă - tăcere / privire / lumină şi Lo- 
gosul ce instituie. Supremaţie inalienabilă, 

el forțează pentru uman înțelegerea defini- 
tivă a limitării, a efemerităţii, a neştiinței. 

Fiinţa trebuie să recunoască inutili- 
tatea împotrivirii şi neputința gesturilor. 
Invocarea unor impasuri sau dihotomii ale 
divinității nu au salvat-o, ci o obligă, în 
cele din urmă, să-şi admită ca implacabilă 
plasarea sub semnul întâmplării şi să re- 
nunțe la iluzia că ar fi o necesitate cos- 
mică. Puterea sa de a hotărî se dovedeşte a 
fi simplă abandonare în aleatoriu, unde e 
interzis atât a determina destine, cât şi a 
decide jertfe: “Să aruncăm sorți. / Nu 
sorți. Ar fi neomenesc. / Să se hotărască la 
jertfă unul din noi. / Nu... / Ar fi lucru 
drăcesc” . 


Şansa blagiană a ființei nu poate fi 
decât supunerea neorgolioasă la determi- 
nările transcendente, acceptarea “fără pro- 
test” a hotărârilor soartei. Divinitatea poa- 
te fi apropiată prin ascultare / mărturisi- 
re. În textul blagian ideea e susținută nu 
doar prin acțiunea dramatică (ca şi în 

“Arca lui Noe” sau “Meşterul Manole”), ci 
şi în/prin discursul dramatic în sine. Abia 
această nouă formă de Logos, diferită de 
Logosul-emanaţie şi Logosul-blestem 
poate fi comunicare în planul Absolu- 
tului. Moşul-Dumnezeu e atras prin cu- 
vânt în creat şi, cunoaştere supremă el în- 
suşi, asumarea lui de către lume reface on- ` 
tologia ignoranței ca ontologie a cunoaşte- 
rii. Divinitatea are funcţii “pedagogice” - 
căci “ce-a fost Isus decât un strălucit pro- 
fesor?”. 

În dialogul socratic cu Moşul, perso- 
najul e, alternativ, lipsit de rostire - ascul- 
tând -, receptacol al Logosului divin; pe 
de altă parte, lui i se dezvăluie modalitățile 
de limbaj nesancţionabile prin hybris: 
mărturisirea, ca înţelegere, şi cuvântul 
“pentru sine”, recunoaşterea, ca accep- 
tare, unic demers gnoseologic real, în timp 
ce pretențiile descriptive şi adresative 
rămân erezii şi blochează comunicarea. 

Fiinţa “întăreşte” doar, cum va spune 
Moşul, “nu pentru mine, ci pentru tine. 

Mărturisind, îţi dai încă o dată şi mai bine 
seama de ceea ce este, şi dându-ți mai bine 
seama de ceea ce este, vei izbuti la urmă să 
înţelegi ceea ce se va-ntâmpla...”. Rapor- 
tul dubitativ a întreba / a răspunde e retoric 
şi nu are altă finalitate decât conştientiza- 
rea faptului că în lume cauzalitatea deve- 
nirii nu poate fi determinată şi nici modifi- 
cată, ci doar percepută, ca identitate a mo- 
mentelor: “ Prea devreme! Niciodată! Azi 
ori mai târziu / te-ntâmpină acelaşi dar”. 

Se impune o precizare, însă, căci nu e 
vorba aici despre o înțelegere rațională, 
prin judecare şi cumpănire; acest mod al 
înţelegerii e chiar respins: abia când “nu 
mai înţelegi nimic”, înseamnă că ești la 
începutul binelui”. 

Odată înţelegerea de tip pre-logic, 
“te vei scuti de nerozia de a ridica (!) vreun 
cuvânt împotrivă!”. Evitarea hybrisului e 
posibilă doar prin acest ultim tip de Logos, 
ne-ridicat, ci revelator, care, confirmând 
divinitatea, reuşeşte, astfel, să şi-o apropie. 
Sentimentul înstrăinării şi cel al degradării 

pot fi, aşadar, compensate, religiei şi jertfei 
opunându-i-se acum credința - ca modali- 
tate de raportare la transcendent, dar şi ca 
atitudine a omului-în-lume: “Eu cred că 
omul este bun din graţia firei, bun şi 
recunoscător”. 

O zonă de coincidenţă cu absolutul e 
descoperită orfic, drept “locul de unde 
sufletul porneşte”. Aşa cum, tot printr-o 
trimitere orfică, personajul îşi poate scuza 
multiplicitatea, degradarea din Unic şi 
rezolvă criza limbajului, descoperindu-se 
variantă a Logosului (“Suntem variantele 
aceluiaşi cântec”). E atenuată şi distanța 
interumană, Care provoca individului 
angoase, atâta timp cât “trăim în aceeaşi 
lume” şi ““prin urmare nu putem fi departe 
unul de celălalt”); cu atât mai mult cu cât 
o existență integrată trebuie să fie şi una 
integratoare, prin excelență. 

Triada, ratată iniţial, a comunicării cu 
transcendentul, a situării în el şi a asumării 
lui, e acum respectată printr-o “participare 
mistică” (Claude Levi-Bruhl). Cuvântul 

divin creează spațialitate, ignoră timpul şi 
se situează în cunoaştere: “Tu (Moşul) 
vorbeşti, şi cum vorbeşti / mi-e parcă m-aş 
întinde / în umbra unei vechi fântâni. / 
Apele-n adânc sunt liniştite, / Şi de-acolo 
mă priveşte / verde, limpede, adânc - 
Ochiul lumii”). 


Ascultarea/mărturisire permite, 
deci, ca atributele biblice ale divinității să 
fie postulate ca inalienabile şi ca ființa 
să-şi refacă legătura cu transcendentul. 
Accesul la această mântuire de/prin 
cuvânt e, însă, permis doar anumitor per- 
sonaje din teatrul blagian, prin extensie 
doar unei condiții umane aparte, pe care ne 
vom lua libertatea de a o numi condiţia 
Alesului. 

Căci, plasând, prin chiar natura dis- 
cursului, condiția umană pe un nivel deri- 
vat, neautentic al limbajului, dramaturgia 
blagiană nu soluţionează impasul ontolo- 
gic şi gnoseologic doar în plan teoretic- 

abstract. Personajele intuiesc, chiar dacă 
nu în totalitate, înstrăinarea şi falsificarea 
cuvântului, precum şi precaritatea nou- 
afirmatelor viziuni cosmogonice. Repro- 
duceri imperfecte ale Uhnicului, persona- 
jele sunt fragmente, incomplete dar com- 
plementare, ale unui destin ce se încearcă 
într-un fel sau altul “mântuit”. Condiţia 
predestinată a Alesului aparține acelor 
“sfinți şi poeţi gânditori” ce ştiu să aleagă 
“cuvintele de vrajă” şi care reprezintă 
alternative privilegiate de existenţă. În 
suflet cu “năzuința secretă şi uzurpatoare 
de a iscodi cuvintele cu care Dumnezeu a 
făcut tot ce este”, “ei plăsmuiesc şi înfăp- 
tuiesc prin cuvinte de vraje. Cântecul lor 
e faptă. Faptele lor sunt cântece”. Am adă- 
uga, însă, acestor variante ale Logosului 
pe cea a tăcerii-privire. 

Vom diferenția în această categorie a 
Alesului între, pe de o parte omul-în- 
lume, purtător de “îndemn înscris” în făp- 
tură, care conştientizează criza Logosului, 
cea a valorilor şi cea a sinelui şi e capabil 

de a le depăşi, alegând alte variante decât 
simplul “a trăi” şi, pe de altă parte, 
formele aparte de existență, doar parțial 
compatibile cu condiția umană. 


Astfel, Alesul descoperă alternativele 
trăirii ca fiind: cunoașterea exterioară, li- 
mitată; sacrificiul sângeros şi deci păcat 
suprem; sau orgoliul schimbării sensului şi 
a destinului lumii (“Să-mi sfâşiu trupul 
pentru turma de flămânzi”; “Să sfredelesc 
pământul ca un ochi de mare”; “Să iau în 
spate soarele şi să-l cobor în văi”). 

Alesul înțelege că a le evita depinde, 
în primul rând, de găsirea Logosului măr- 
turisire şi a tăcerii-privire. Este ceea ce 
unele personaje blagiene — cum sunt 
Zamolxe şi Manole — vor face; însă doar 
parțial, căci, deşi conştientizează necesita- 
tea unor atari modalități de existență, pri- 
mul cade în Logosul-emanaţie al religiei, 
în erezia unor reprezentări nimetice, iar cel 
de-al doilea, tributar unui logos al bleste- 

mului, jertfeşte; Aleşii vor fi, mai ales, 
Pictorul din “Ivanca”, Scriitorul din 
“Daria” şi Noe din “Arca lui Noe”, sau 
Pann din piesa omonimă, aceştia asumân- 
du-şi Logosul sau tăcerea ca destin, în lo- 
cul trăirii. 

Spuneam că, deşi nu se desăvârşesc 
ca atare, Zamolxe şi Manole sunt, totuşi, 
potenţiali Aleşi. Purtător de cuvânt despre 
divinitate, profet al acesteia, Zamolxe 
inaugurează forme de divinizare şi cade 
victimă lor. El are, însă, atribute care îl 
scot parțial de sub incidența umanului; 
fără a fi cantonat în propria individualitate, 
căci “eu sunt altul”, el e capabil de a trans- 
forma temporalitatea în dimensiune inte- 
rioară, consumând-o, sustrăgându-i-se, 
eventual înlocuind-o, încât: “O frunză ca- 
de-n noapte, / un veac se scurge-n mine. / 
Altă frunză cade-n noapte. / Alt veac trece- 
n mine!”. Mai mult chiar, el deţine iniţial 
putinţa comunicării, a dialogului între 
ascultare şi mărturisire, încât “oamenii m- 

ascultă cu credință”; el poate fi şi privire- 

tăcere (“ochii lui erau aşa de mari / că tre- 
buia să mă opresc şi să-l ascult”). Zamolxe 
revine, însă, în lume, “a doua oară”, 
neînțelegându-şi menirea ca alternativă la 
trăire, ci ca parte a ei, gestul e vină tragică, 
prin contaminare de uman şi moarte. Va- 
lenţele comunicative ale rostirii sunt acum 
sterile (“nici un trecător nu mi-a ieşit în 
drum / să-i altoiesc în inimă răspunsul 
meu”); repetarea e modificare, iar nu relu- 
are a uneia şi aceleiaşi identități şi recu- 
noaşterea nu e posibilă (“Zamolxe-a fost 
prea mult privire / iar acesta-i prea mult 
om”). Înstrăinat ca logos şi privire, 
Zamolxe eşuează în thanatos. 

La fel se întâmplă şi cu Manole; apar- 
ținând Logosului blestem, el poate perce- 
pe diferenţa dintre “graiul fără cuvinte al 
țărmului” şi “cuvintele noastre mai prejos 
de adevăr”. El recunoaşte lumina şi cuvân- 
tul drept principii ale creaţiei, identificând: 
“Luminile au fost întâile Lui cuvinte”. 
Conştientizând criza limbajului, Manole 
poartă latent Cuvântul puternic, “aştep- 

tat, care zdrobeşte şi înalță, trăieşte într-o 
lume a “harului” şi poate, iniţial, prin ros- 
tire şi gest, să comunice, confesându-se şi 
impunând ascultare. El e, la rândul lui, 
absolvit din temporalitate, căci “timpul pe- 
trecut la clădirea unei biserici nu se pu- 
ne-n socoteala vieţii. Toată vremea petre- 
cută aici e un adaos”. 

Se descoperă soluţia orfică, între ros- 
tire şi evitarea cuvântului ,— cea a cântecu- 
lui originar, cântec “al obârşiilor şi al sfâr- 
şaturilor”. Cântecul e, în fond, rezolvare a 
dihotomilor trup/suflet şi esență/aparență, 
descoperire a unei alte lumi-tărâm, în care 
“sufletul se desprinde din trup, lumina se 
învârte ... Gândul tău zboară, trupul tău 
cade ca o haină care te-a strâns şi mult 
te-a durut.” Și tot Manole e cel care afirmă 
existența limbajul liniştii, al uitării — ca 
privire, dar şi ca dezlegare de identitate. El 
enunță posibilitatea unei reintegrări în 
armonia şi înțelegerea originare, când “o 
să vorbim mult, şi mai ales în linişte. O să 
vorbim uitându-ne muţi unul la altul. Eu 

nu voi zice nimic, iar tu ...vei asculta şi 
vei înțelege — că altfel — că altfel — nu se 
poate”. 

Dar vina tragică a lui Manole este de 
a nu alege nici cântecul, nici tăcerea/- 
ascultare. Deşi renunţă la “a se îndoi”, “a 
măsura” şi “a socoti” şi deşi are nostalgia 
cântecului orfic cu puteri creatoare (“altă 
dată omul cânta numai — pietrelor, şi pie- 
trele se clădeau singure în cetăți...”), el ră- 
mâne la nivelul condiției umane, pe care, 
orgolios, şi-o proclamă drept privilegiu al 
faptei. Imposibilitatea unei cunoașteri 
reale e transpusă într-o pseudo-cunoaştere 
mediată estetic, eventual uzurpatoare de 
adevăr, faptă dacă nu e bună, e “cel puţin 
frumoasă, ... cel puțin înspăimântătoare”. 
Mai mult, el recurge la jertfă, realizând 
prea târziu sau oricum fără a se opune, fără 
a rezista, că patima şi dorul “de a zămisli” 
sunt “pedeapsă şi blestem” pentru “o vină 
neştiută”. 

Oricum, vina Supremă a lui Zamolxe 
şi Manole rămâne cea de a rata funcția 

comunicativă a Logosului resfințit, func- 
ție “pedagogică” şi capabilă de dăruire în 
sens cosmic, deşi sunt înzestrați cu puterea 
de a rosti acest Logos; cum va enunţa un 
alt personaj blagian, Profesorul (!), “de aş 
vorbi în limbile oamenilor şi ale îngenilor 
şi talent pedagogic nu aş avea, m-am făcut 
ca o aramă sunătoare. Și de aş avea darul 
de-a profeţi şi aş şti toate misterele şi toată 
cunoştinţa şi talent pedagogic nu aş avea, 
nimic nu Sunt”. 


Alunecarea în hybris a lui Zamolxe şi 
a lui Manole sunt evitate, însă, de alte per- 
sonaje blagiene. Aleşi, Scriitorul şi Pic- 
torul se reconfigurează pentru şi în alte 
forme de manifestare decât trăirea; va spu- 
ne Scriitorul: “Alţii trăiesc, eu vorbesc”. 
Este vorba, în mod evident, de cuvântul 
mărturisiri, care impune ascultare şi inte- 
grează purtătorul în transcendent. Căci 
sinonimele cărții sunt “în altă viață... o 
stea, sau poate chiar o întreagă constelație 

cerească”. Scriind, dând lumină orbilor, 
Alesul diferențiază între cuvinte — “unele 
fără oase ca moluştele, altele supraarticu- 
late”. Concomitent, el ocoleşte gratuitatea 
şi superficialul rostirii descriptive şi cu 
pretenții de instruire, dar şi “povestea” ne- 
trăită, de teamă că “nu le pot termina 
niciodată”. Implicit, el nu cade în tentaţia 
trăirii, tentație pe care Ivanca o suportă 
(“citesc o carte, deşi ar trebui să trăiesc”). 
Scriitorul nu absolutizează orgolios 
menirea de a fi cuvânt şi nici valenţele lim- 
bajului, fie el chiar “resfințit”, ci le com- 
pletează cu alternativa ne-rostirii. Se afir- 
mă, astfel, existența Logosului-adevăr, 
dincolo de planul fenomenal al vorbirii sau 
scrierii. Cuvântul-tăcut e un paradox 
doar în aparenţă, căci ființa poate participa 
la el, comunicând: “Cuvântul cel mai 
apropiat totuşi nu ni l-am spus. / E prea 
adevărat ca să ni-l putem spune”. 


Variantă chiar mai pronunţat orfică a 

Scriitorului e Anton Pann. Între “joc”, “ne- 
bunie” şi vuiet, între “zare” şi “îngăduin- 
tă”, Pann e el însuşi poet şi cântec şi se 
afirmă explicit ca Ales, ferit prin predes- 
tinare de cădere şi de degradare: “păcatul 
strămoşesc ocoleşte (!) pe poeţi”. Alegerea 
sa, determinată transcendent, e dublată de 
înțelegerea crizei cuvântului-blestem şi de 
refuzul său nu doar de-al pronunţa, ci chiar 
de a fi obiect al unei astfel de rostiri: “să 
nu mi se numere paşii, să nu mi se mă- 
soare drumurile, să nu mi se cântăreas- 
că cuvintele...”. El înțelege astfel şi con- 
secințele negative în plan ontic al unui ast- 
fel de Logos — orgoliul stăpânirii şi 
definirii soartei şi îndoiala asupra 
Adevărului absolut. Aşadar, poetul tace, 
căci “Dumnezeu mi-a pus gura între 
paranteze”; cuvântul nu poate fi decât 
“suspendat”, iar cântecul — “mut”; nu ani- 
hilare, des-fiinţare, ci potenţare a lor. 
Ales, întrerupând orfic avatarierea şi 
aparținând unor alte coordonate decât ce- 
lor ale trăirii şi umanului, Pann nu neagă şi 

nu-şi interzice, izolându-se, ““atingerile a- 
cestea cu țărmurile. ..”, pentru că “nici un 
cântec şi nici o înţelepciune n-ar ieşi din 
strunele noastre, dacă am ocoli atingerile!”. 


Conştiinţă acută a dramei limbajului, 
Pictorul Luca din “Ivanca” îşi postulează 
Şi el destinul de Ales nu doar în afara con- 
tingenței umanului, ci chiar în afara pro- 
priului nume. Luca scapă şi de vina tragică 
a faptei şi a aleatoriului, ridicat la rang de 
semnificație de către om; el ocoleşte ine- 
vitabilul faptei şi pictează, nu întâmplător, 
oprind ceasurile, interzicând deci tempo- 
ralitatea. El tace, anulând rostirea şi îşi 
“leapădă” definitiv numele, considerat ca 
inadecvat spiritului ce este. Modalitatea 
sa de existenţă este pictura, dezlegată de 
sine, - privire originară manifestată ca 
“operă de artă”. Abandonarea cuvântului 
şi a numelui înseamnă anonimat Şi încă o 
dată aici textul dramatic blagian afirmă 
explicit dihotomia a fi ales/a fi trăire: 

“numele e pentru viaţa de toate zilele, nu 
ca să faci artă cu el”; iar întrebat “De ce 
taci”, Luca răspunde: “Vreau să uit. Să 
uit că sunt.” Odată Ales, întoarcerea lui 
Luca în trăire şi lume, dar şi înspre moarte, 
e imposibilă şi tentaţia e ignorată: “leşi în 
lume și trăieşte! / Nu pot trăi (...) Nu pot 
muri”. 

Cunoaşterea e detaliată drept “recu- 
noaştere”, acceptare şi împăcare cu sine, 
reducere a multiplicității, încât ciclul exis- 
tențelor poate fi încheiat orfic. Re-instalat 
în primordial (““acesta-i începutul”), co- 
municarea participativă, cosubstanțială 
poate avea loc, ca şi în cazul Scriitorului, 
prin Logosul-tăcut; ideal, spune Luca, “ar 
trebui să ne înțelegem cu tăcerile (cum 
alții se înțeleg cu cuvintele). Nu vin oare 
din viaţa ta?”. 


Scriitorul, Pann şi Pictorul, până la un 
anumit punct Zamolxe şi Manole, sunt, 
deci, Aleşi. Inţelegerea unei astfel de 

condiții şi mai ales premisele care fac din 
fiinţa-în-lume un “candidat” potenţial la o 
atare alegere transcendentă nu sunt igno- 
rate de textul dramatic blagian. Acestea 
sunt enunțate în “Arca lui Noe”. Piesa 
reprezintă, prin introducerea conceptului 
de coincidentia oppositorium şi recupe- 
rarea Moşului — ca imagine biblică a Dum- 
nezeirii — finalizarea unui demers ce l-am 
numi metafizic-teoretic; se remotiva, ast- 
fel, cosmic lumea ca Logos-cuvânt, “res- 
finţit” prin coborârea transcendentului. 

În plus, Noe, nume şi destin biblic, e 
ales direct al divinității şi, dialogând, 
Moşul îşi motivează singur alegerea — 
“Limba ta sună ca un bici, făptura ta e ca 
apa. (...) Porţi gând lin în tine, şi inima ta 
bate în cer, nu pe pământ”. Condiţiile 
necesare pentru ființă ca ea să fie absolvită 
de contingent, întru o nevoie a creaţiei şi 
rostirii sunt stabilite la nivelul limbajului şi 
gândirii — ca asumare, iar nu îndoială, a 
apartenenţei la un alt orizont decât cel te- 
restru, la o altă zare. 

Identice pentru Aleşi sunt nu doar 
“îndemnurile” înscrise în făpturi, îndem- 
nuri ce pot şi trebuie a fi urmate. Dincolo 
de opţiunile specifice pentru o formă sau 
alta de manifestare, constantă e infirmarea 
comunicării ca funcţie definitorie şi exclu- 
sivă a cuvântului-rostit, pe de o parte, şi 
proclamarea existenței şi supremaţiei unui 
Logos-tăcut, a unui limbaj ne-spus, pe de 
altă parte. Blaga plasează teatrul însuşi — 
discurs prin excelenţă — înainte şi dincolo 
de cuvânt — prin pantomima “Învierea”. 

E refăcut în pantomimă un fel de ritu- 
al ancenstral, între tăcere şi cuvânt, prin 
melodie, chiot, zicere din ceteră, şoptire 
sau blestem. Evitarea cuvântului evitare a 
acțiunii, a simultaneității, dar şi a succe- 
siunii, încât “acțiunea se petrece în afară 
de loc şi timp”. Personajele înțeleg şi se 
înţeleg, ascultă şi mărturisesc, fără a vorbi, 
însă. Echivalenţele rostirii sunt “cere”, 
“înduplec uită cuvinte”, “găseşte pre- 
texte”, “sfătuieşte”, “stăruie”, “previne”, 


AI st 
a 

“făgăduieşte” şi “se învoiește”, niciodată 
însă verbalizare. Sunt forme de limbaj cu 
valenţe comunicative, directe, ne-interme- 
diare, ce indică Lumea și ființa drept ele- 
mente ale unui sistem semiotic — “se înțe- 
leg prin semne — mai de-a dreptul grăi- 
toare decât ar putea să fie cuvintele, pentru 
a-şi împărtăşi ...”. Personajele pantomimei 
ignoră “groaza metafizică de existenţă” şi 
spaţialitatea ca în-depărtare. Soluţia e una 
orfică, a lepădării de cuvânt şi a melodiei- 
cântec, cântare, care “se face” şi “duce pe 
cealaltă lume sufletele morților”. 

E circumscrisă, astfel, concepţia des- 
pre cuvânt ca provocare de destin şi mai a- 
les despre şansa tăcerii-melodie, într-o 
atmosferă de mister ce se săvârşeşte. Su- 
gestia explicită a piesei e cea anticipată în 
titlu — “Înviere”. E valorificată dezvolta- 
rea gnostică — “nemăsurată, anticosmică şi 
pesimistă” — a dualismului orfico-platoni- 
cian, într-un şi mai complex sistem de 
gândire — cel al dramaturgiei blagiene. 

Vorbeam, însă, şi de un alt tip de 
ipostaziere blagiană a Alesului — prin ceea 
ce numeam forme aparte de existenţă, 
doar parțial compatibile cu umanul. Căci 
dacă variantele de Ales analizate până aici 
renunțau la trăire, ele rămâneau, totuşi, 
dacă nu ca destin, măcar în planul 
aparenţei, oameni. Or, teatrul blagian 
foloseşte condiţii care se definesc drept 
“prea puţin oameni” — dacii — sau încă “nu 
de tot oameni” — copiii. Sau, mai ales în 
cazul personajelor feminine, ființa, igno- 
rată ca om, e redusă şi supravieţuieşte ca 
semnificativă doar printr-un atribut al ei — 
frumusețea. (Cu atât mai mult cu cât 
anonimatul deja proclamat ca deziderat şi 
condiție a “operei de artă” determina apro- 
pierea eticului de estetic; “o operă de artă 
trebuie să fie ca o faptă bună: anonimă”.) 


Astfel, dacul e incompatibil cu con- 
diția fiinţei (“Vezi cum un fulger nu e om 

— / tot atâta de puţin e dacul om”). El 
aparține mai degrabă luminosului şi tran- 
scedentului şi e necesitate cosmogonică. 
Legitimarea sa în Absolut nu are nevoie de 
reconfigurări ale divinității, ci eventual 
dacul motivează superior ceea ce îl încon- 
joară, încât “aici (în mijlocul dacilor) am 
înțeles că tot ce este — trebuie să fie”. 
Cosubstanţiali cu lumea, dacii sunt nedi- 
ferenţiaţi de elementar, de natură şi sunt 
percepuți mai degrabă drept configurări şi 
centrări ale spaţiului, decât ca populări ale 
acestuia; iar referirea la ei se poate face ca 
atare: “Aicea nu mă simt împrejmuit de 
oameni, / ci aşa de mult în mijlocul naturii 
/ încât mă mir că ei nu au mănunchi de 
muşchi pe cap / în loc de păr — ca stâncile”. 

Dacii refuză ca necesară asumarea 
vieții şi morții, ne-trăind, ci trăindu-se; e 
mai degrabă ipostaza unui byos orphikos, 
cântăreț care îşi decide destinul singur; el 
pleacă în moarte “târând în urma lui o 
harfă — ca un nor” şi întrerupe intenționat, 
definitiv, potenţiale reîntoarceri avatarice. 

Thanatosul nu e suprimare, neființă. ci 
doar nouă spaţialitate pentru cel care “nu 
mai vrea să se întoarcă” în viaţă "și-și 
trimite calul singur înapoi”. 

Dovezi ale unei religiozităţi organice, 
dacii din “Zamolxe” sunt produse conco- 
mitente ale creaţiei originare şi nu pot fi 
derivați, născuţi “om de om”. "Natura-i 
plăsmuieşte singură, ea însăşi dintr-o 
dată...” Necesitatea creativă şi cea reli- 
gioasă sunt strict şi autentic mimetice. imi- 
tative, păstrând dacului identitatea cu sine 
şi netransformând în erezie imaginarea 
divinității. Orgoliul de a indica Dumne- 
zeul ca Orb e compensat de explicarea lui 
ca fel de a fi “al Firei şi al dacilor”. Dacul 
nu se scindează interior şi nu percepe dis- 
tanța sine / celălalt nici măcar prin iubire, 
şi cu atât mai puţin în mod tragic: el cere 
nu trăirea şi umanitatea, ci geneza perma- 
nentă şi lumina: “fii izvor”, “fii fulger”. 


Emanații directe, imediate ale pri- 

mordialității sunt şi copiii — condiţie 
nedegradată în uman, aproape informă. 
Sunt copii “mici şi fără de oase (...) moi ca 
melcii (...) care au ieşit fără de oase din 
stratul mumelor”. Ei nu sunt structurați 
dihotomic în trup şi suflet sau în bărbat şi 
femeie; mai mult, incongruenţa dintre spi- 
rit Şi materializarea care îl limitează e evi- 
dentă — “sufletul nu e așa de mic cum e 
trupul”. În mod analog, şi cerul şi pămân- 
tul sunt invers proporționale încât şi “ce e 
pierdere aici, e câştig în cer”. Copiii nu 
sunt cantonaţi în identități şi nu au nume. 
Fără a recurge la rostire, ei evită îndoiala şi 
nu îşi “închipuie nimic”, cunosc prin par- 
ticipare (“Domnul ne va lumina...”) Lipsiţi 
de un limbaj propriu-zis şi articulat dis- 
tinct, prin însăşi condiţia lor, copiii sunt 
“siliți din sărăcia de cuvinte să se exprime 
la fiecare pas prin metafore...” — “concepţii 
posibile despre lume”. 

Creaţie vie şi “hărăzită”, prin exce- 
lenţă, în ei par să coexiste umanul şi divi- 
nul, titanicul şi orficul, încât “te uiţi la ei să 

le vezi cercurile de sfinţi deasupra 
capetelor”; apartenenţa lor e dublă, la cos- 
MIC şi la terestru —, iar opțiunea lor e 
îndreptată clar spre transcendent. Însem- 
nele unei astfel de determinări duale sunt 
limbajul şi privirea — care se pierde în 
“alunecarea pe lângă făpturi”. Soarta, ca 
predestinare, are semnificaţii superioare, 
“plutire” pe alte coordonate decât cele ale 
Lumii-pământ. Şi Thanatosul nu poate fi 
decât recuperare orfică, căutare a unei 
Euridice — mamă de astă dată. Semnifica- 
tiv, elementarul care îi guvernează nu e 
nici foc, nici pământ sau sânge, ci apă, im- 
plicând conotaţiile simbolice respective: 
izvorâte şi curgere eternă — “parcă şi-ar 
căuta drum pe-o apă şi nu pe pământ”. 

ŞI tot orfic, copiii cântă — trist, lung, 
ne-pământean, ca o chemare — deopotrivă 
armonizare, invocare a unităţii şi împlini- 
re, desăvârşire a condiției de “atins”, de 
Ales. Copilăria e vârstă blagiană a sensibi- 
lității metafizice, e formă primară a logicii, 
nealterată de acte ale rațiunii, legând cer 

de pământ şi viață de moarte. 


Dacul şi copilul se întâlnesc în planul 
închipuirii şi sufletului. “Dacii au închi- 
puire de copii”, iar “suflet mai au astăzi 
copiii”. Intuiţia blagiană e verificabilă în 
chiar perspectiva unei morfologii a culturii 
şi a unei istorii a religiilor. Eliade consem- 
na, la rândul său, în “Nostalgia originilor”, 
atari condiţii intermediare, nedesăvârşite, 
diferite de ființele chtoniene. Copiii sunt 
mase “amorfe”, semi-embrionare, incre- 
ate, paralele cu Marele Tată paradisiac, 
într-un timp originar în care “nici moartea, 
nici viața nu existau încă pe pământ”. 

lar, blagian, Alesul-copil şi Alesul- 
primitiv (respectiv dac) e în primul rând 
limbaj şi, implicit, cunoaştere. 
(“Primitivul şi copilul însuflețesc întreaga 
natură, încât limbajul lor e încărcat de cele 
mai îndrăznețe metafore, dar pentru ei 
însuflețirea obiectelor dinafară are un rost 
determinat de nevoile cunoaşterii”). I se 

redă, în acest mod, esteticului funcția 
gnoseologică. 


Condiţia Alesului era atribuită până 
acum doar bărbatului sau unor fiinţe 
“nedespărție” în bărbat şi femeie; dar 
apare în piesele blagiene şi o categorie 
aparte de personaje, cel feminin. Ele sunt, 
în acţiunea dramatică, purtătoare de destin 
chtonian şi mai degrabă obiect decât 
subiect al unor gesturi semnificative. Ele 
suportă, uneori tragic, consecințele apro- 
pierii de Ales şi sunt tributare neputinței şi 
efemerităţii umanului. Nu putem vorbi 
referindu-ne la personajele feminine 
despre o condiţie de Ales — în sensul în 
care am folosit mai sus acest termen. 
Putem, însă, şi suntem chiar obligaţi să o 
facem, altfel riscând să ignorăm o parte 
din sugestiile şi valoarea textului dramatic, 
putem, deci, să deducem o modalitate mai 
aparte de acces al ființei la Logos şi trans- 
cedent: frumuseţea. Pentru că nu e întâm- 

plător faptul că, de cele mai multe ori, 
omul-în-lume îşi conştientizează menirea 
de Ales, şi-o enunță şi şi-o asumă provocat 
sau ispitit de frumuseţe. Personajele femi- 
nine sunt tentaţie (şi nu doar în cazul evi- 
dent al Nonei din “Tulburarea apelor”, ci 
Şi în cel al soţiei lui Noe — cea dialogând 
cu Nefârtate, al Anei lui Manole — nu doar 
victimă, ci şi provocare a jertfei); dar ele 
sunt şi condiţie aleasă, nu ca destin, nu ca 
menire, oricum nu în plan fenomenal, ci 
într-unul al esențelor. Căci, reduse la 
atributul frumuseţii, ele pot fi legitimate 
în ordine transcedentă, drept semne ale 
esteticului originar, instituit asemenea 
Lumii şi omului direct prin Logosul divin: 
“a şaptea zi Domnul se odihneşte şi zice: 
sunt bune şi frumoase (!) toate foarte”. 
“Aşa de frumoasă în lume”, femeia-perso- 
naj poate înțelege ne-problematizând, 
evitând raționalul; “nu cu mintea să pri- 
cepi, ci cu frumuseţea ta sălbatică”. 
Provocarea prin frumuseţe este însă 
“tulburare” (a apelor) pentru celălalt; dar e 

Şi cunoaștere, în termenii filosofiei 
blagiene, punte de salt spre un criptic al 
misterului, şansă la cunoaștere luciferă. 
Doar prin această ispită a frumuseţii 
Creaţia umanului nu e sancționabilă, ci e 
“a umbla printre taine”, a “călca” şi “a 
deschide” legende, e “minune fără sfârşit”, 
Perceptibilă prin privire, frumusețea 
poate fi evitată ca ispită, cu atât mai mult 
cu cât a nu privi înseamnă a nu institui, nu 
numai ignorare a privitului, ci şi rela- 
tivizare, des-ființare, negare a privitorului; 
căci anularea prin “a închide ochii” nu e 
una unilaterală; e şi a refuza perceperea, 
dar şi a te refuza ei: “se face întuneric / nu 
te mai zăreşte nimeni”. 


Dacă teatrul blagian regăsise funcția 
comunicativă a limbajului şi dincolo sau 
mai ales dincolo de rostire — prin pan- 
tomimă —, în text este descrisă, simetric, şi 
varianta unui Logos-cântec şi a unui 
necuvânt autonom, dezlegat total de 

uman, principiu cosmic primordial şi gen- 
erator de armonie. Oferită lumii — ca 
spațiu, iar nu ca oameni —, această variantă 
salvează din Apocaliptic şi finalitatea tha- 
natică e valorificată ca şansă la totalitatea 
primordială, la un nou început. Este toaca, 
“menire prefăcută în cântec” şi “cale ros- 
tită în paşi”, putere şi cântec ce dimen- 
sionează ființa şi dă “îndreptare mişcării 
din loc în loc”. Toaca “îndrumă” totul spre 
“rânduială” şi sub puterea ei “totul reintră 
în rostul ce i s-a hotărât şi totul se-mblân- 
zeşte îngânând cântecul'"(. De altfel, titlul 
inițial al piesei “Arca lui Noe” era “Toaca 
lui Noe”.). 


Discursul dramatic blagian se dove- 
deşte a fi un sistem metafizic distinct şi 
coerent, cu o structură simetrică, determi- 
nată de conştientizarea şi soluționarea unei 
crize a limbajului. Dinspre Logosul ori- 
ginar — instituind Lume şi ființă — , Cu- 
vântul e înțeles ca Logos-emanaţie, 

degradat Logos-blestem, salvat ca Logos- 
resfințit — mărturisire şi ascultare. E, în 
final, redobândit Logosul-în-sine, creator 
prin excelență. Omul se defineşte el însuşi 
prin raportare la Logos — drept derivat, 
purtător şi manifestare a acestuia. Teatrul 
lui Blaga subordonează dramei limbajului 
chiar viziunea cosmogonică, făcând-o 
dependentă de acesta şi punând-o să legit- 
imeze, să remotiveze şi să reinvestească cu 
transcendent Cuvântul; cosmogonia preia 
şi justifică ulterior, prin imperfecțiuni pro- 
prii, erorile ființei ce rostește. 

Tentativele de “mântuire” a cuvântu- 
lui şi, implicit, a omului corespund unor 
niveluri diferite de existență şi înțelegere. 
Personajul blagian se proclamă sfetnic 
cosmogonic, imaginează şi reprezintă — 
între religie şi jertfă — variante de divini- 
tate care să disculpe — în plan fenomenal — 
şi care — în plan esențial — agravează 
hybrisul reflectării şi mai ales al modifi- 
cării conţinutului transcendenței. E aici ne- 
voie, căutare a unei “istorii sacre”, cum ar 

numi-o Eliade, care să explice totalitatea 
realului, să-i justifice contradicţiile şi să 
reveleze o ierarhie “în succesiunea eveni- 
mentelor pe care le relatează”. E enunțat, 
astfel, conceptul panteist de divinitate, cel 
al Marelui Orb, eventual demiurg mal- 
gré lui, cel de deus otiosus şi chiar de 
Dumnezeu ostil; decisivă e afirmarea 
divinității coincidentia oppositorium, 
dinspre care e recuperat Moşul — ipostaza 
biblică a lui Dumnezeu. Transcendentul e, 
astfel, coborât în şi prin cuvânt şi se 
restabileşte identitatea dintre Dumnezeu şi 
Logos (cuvânt sau tăcere-privire). 
Teatrul lui Blaga sintetizează, astfel, 
elemente ale unei istorii universale a 
religiilor, subordonându-le, însă, Logosu- 
lui, ca unic principiu ontologic şi gnoseo- 
logic. Personajul înțelege că determinarea 
nu este dinspre sine spre cuvânt, ci invers 
şi că şansa pentru ființă la Creaţie şi la 
Absolut e trăirea-ca-Logos; e cuvânt, e 
mărturisire, e tăcere-privire, e cântec. Şi 
doar aşa, “la provocarea pe care i-o aruncă 

condiționarea cosmică, psihologică sau 
istorică”, omul poate “răspunde prin crea- 
ție”, iar arta poate fi permanentizare a ge- 
nezei umane. 

Logosul astfel demonstrat el însuşi ca 
Mare Mister, înfrânat transcendent, face ca 
lumea, omul şi religia să fie doar mani- 
festări parțiale, derivate, de rang secund 
ale acestuia. (Inclusiv rolul teologiei şi cel 
al artei sunt limitate, iar ca acestea să nu 
devină erezii, “învățarea” lor e reductibilă 
la “atât cât îmi trebuie ca să mă plimb 
râzând printre taine”.) 


Schiţarea unei atari analize între- 
prinse asupra discursului dramatic, din 
perspectiva crizei limbajului, şi înțelegerea 
textului ca metafizică a Cuvântului 
impune unele precizări şi argumente. E, de 
asemenea, necesară o sintetizare în plan 
teoretic a pretextelor — orfice sau gnostice 
— de la care porneşte sau cu care se inter- 
sectează textul blagian; şi, nu în ultimul 

rând, trebuie să revenim la fenomenul 
expresionist, folosind concluziile analizei 
de text. 

Vom începe prin a motiva folosirea, 
în analiza făcută, a termenului generic de 
“personaj blagian”, în loc de a preciza 
pentru fiecare replică citată în parte, iden- 
titatea, numele acestuia. În primul rând, 
este frecventă în chiar textul dramatic evi- 
tarea numelor proprii, făcându-se apel la 
substantive comune — definiții şi atribute 
ale condiției umane reprezentate (Cioba- 
nul, Magul, Bărbatul, chiar şi Moşul- 
Moşneagul). Variantele de fiire sunt cele 
percepute şi teoretic de Blaga, în analiza sa 
asupra teatrului expresionist — “femei care 
trăiesc ca plantele şi profeți exaltați cari 
predică în pustie”. Mai mult, însă, chiar 
conform concepției teoretice a autorului 
despre personaj, acesta este şi trebuie să 
fie Idee-forţă; în măsura în care Ideea 
dramei blagiene am înțeles-o drept Logos, 
personajele sunt, fără a le nega prin aceas- 
ta individualitatea, manifestări ale Cuvân- 

tului şi ipostazieri ale lui. Postulatul fiin- 
telor impersonale şi tinzând la o “comuni- 
une suprapersonală”, precum şi valoarea 
lor semiotică sunt argumente în plus. 

Căci încercarea dramatică e de a rein- 
tegra individul în spiritualitatea sa, de a-l 
elibera de aspectele exterioare şi de a-l 
inaugura ca “stare sufletească pură”, ca 
esenţă şi origine, ca om. Nu dimensiunea 
lor istoric-eroică e decisivă, ci, în termeni 
expresionişti, participarea lor “la marea 
existență a cerului şi a pământului” (K. 
Edschmidt). Şi tot expresionist, person- 
ajele sunt fie “abstracțiuni” — cu menti- 
unea că Blaga înlocuieşte Abstractul cu 
Absolutul —, fie simboluri, individualități 
specifice, adică Aleşi. 

Reamintim, pe de altă parte, şi faptul 
că, în măsura în care destinul dramatic al 
unor personaje era devenire semnifica- 
tivă, suferind sau, eventual, provocând 
mutații ale conştiinţei față de altele, care se 
mențin, steril, doar în planul dialogului, 
am specificat identitatea acestora — în ca- 

drul discutării condiţiei Alesului. 
Neprecizarea, în prima parte a anali- 
zei, a numelui personajelor ar putea fi con- 
siderată, în pofida acestor argumente, drept 
ignorare deliberată a contextului dramatic, 
chiar rupere de acesta, forțare, deci, a repli- 
cilor citate pentru a conveni interpretării. 
Credem, însă, că respectivele fragmente în 
sine au semnificaţii clare şi evidente, pe 
care contextul lor mai larg, indiferent care 
este acesta, nu poate să le anuleze. În cazul 
de față, referirile la piesele şi la replicile 
respective susțin şi chiar amplifică sen- 
surile deduse, însă, în măsura în care 
demonstrația putea fi coerentă fără unele 
detalieri, am făcut trimiterile prin note. 

În plus, nu ni se pare întâmplătoare 
“deschiderea” misterului Lumii-Logos în 
“Zamolxe”, întâia piesă în ordine cronolo- 
gică, şi găsirea, dezvăluirea şansei la o 
nouă cosubstanțialitate om — transcendent, 
după parcurgerea nivelurilor degradării 
acesteia prin Cuvânt, în “Arca lui Noe” 
(penultima piesă, urmată doar de “Anton 

Pann” — care porneşte dintru început de la 
o condiție orfică privilegiată, “Anton 
Pann” apare în 1945, după care Blaga 
renunță la a mai scrie teatru). Nu sugerăm 
aici o intenţionalitate, o “planificare” clară 
a unei atari succesiuni cronologice. Ar fi 
hazardat, e evidentă, însă, preocuparea 
blagiană pentru definirea Cuvântului, pre- 
cum şi înțelegerea crizei acestuia, criză pe 
care conştiinţa artistică încearcă, fie şi 
subconștient, să o soluţioneze. 


Şi pentru că am menţionat, deja, di- 
mensiunea expresionistă a teatrului bla- 
gian — esenţială, de altfel —, trebuie să sin- 
tetizăm câteva elemente care țin de Noul 
Sul; nu vom relua observaţiile explicite 
sau implicite din analiză, ci vom comple- 
ta: spațiul dramatic e viziune, trăire şi 
structurare, căutare, iar faptele, acțiunile 
nu au valoare decât prin ceea ce Artistul 
descoperă dincolo de ele, conform dezi- 
deratului teoretic expresionist. Din aceeaşi 

perspectivă ce reclamă, asemenea criticis- 
mului kantian, mutarea condiţiilor cunoaş- 
terii de la exterior la interior, dimensiunea 
snoseologică e asumabilă specific blagian: 
prin Logos. 

Inversiuni copernicane se produc 
nu doar în planul ideatic, ci şi în cel feno- 
menal — al acțiunii dramatice: e inversat 
sensul căderii, “stelele se-ntorc în lume”, 
cel al “mântuirii” (omul ca Sfetnic cos- 
mogonic e răspunzător de soarta divini- 
tății); de aici şi raportul cauză / efect e răs- 
turnat (gestul transcendent, eventual Apo- 
caliptic nu e dat implacabil, ci e provocat 
dinspre umanitate, ca şi în cazul potopului 
biblic: “am tăiat pădurea, care ținea apele, 
deci va fi potop!”). 

Teatru poetic — prin supraviețuirea 
ritmului, versului, eufoniei —, dramaturgia 
blagiană inserează uneori grotescul 
(“treimea nenorocului” din “Tulburarea 
apelor”) sau ironicul (tot în “Tulburarea 
apelor” — omul cu cercelul, apărând în 
mijlocul unui rit religios). 

Convenţia dramatică e divulgată ca 
iluzie; lumea e teatru (al Cetăţii) şi e rol; 
ne e sugerat chiar un posibil “teatru în 
teatru”, teatru al misterului (“vin la tine 


3 ec 


direct din teatrul. ..”, “am jucat un mister”). 


Ca reprezentare, ca spectacol dra- 
matic, piesele se vor a fi “drame”, “joc 
dramatic”, “mister păgân”; ele încorporea- 
ză forme arhetipale de teatru — ale trage 
diei greceşti (între hybris şi catharsis), ale 
reprezentărilor dionisiace (şi există în 
text trimiteri clare, pe care le-am indicat pe 
parcursul analizei), dar și ale “misterelor 
antice ţărăneşti” (e amintit chiar lupul — 
totem dacic în “Zamolxe””). 

Dar piesele trădează mai ales influ- 
ente orfice; pe care nu le-am reduce la pre- 
textul şi finalitatea — orfice prin excelenţă 
— ale chiar demersului blagian, şi anume 
cele ale triadei tăcere-cuvânt-cântec. 
Critica a pornit nu o dată de la o astfel de 
perspectivă în analiza poeziei şi teatrului 

lui Blaga. Am încercat să schițţăm propria 
noastră înţelegere a modului în care triada 
este preluată şi dezvoltată, dar fără să cre- 
dem în reducerea elementelor orfice la 
aceasta. Căci Orfismul, “alegorie a puterii 
suverane a Verbului divin”, e cel care 
recunoaşte şi caută să concilieze dihotomi- 
ile Unu / multiplu şi trup / suflet; iar orfi- 
cul, sustras contingenței adamice a păcatu- 
lui, are şansa de a închide ciclul existen- 
telor avatarice. Arătam, tot în analiza fă- 
cută, cum ritualul blagian al existenţei şi al 
limbajului coincideau în planul semnifi- 
caţiilor cu ritualul orfic, denunțând sacrifi- 
ciul drept nejustificat transcendent (A. 
Boulanger, M. Detienne). 

O astfel de abordare nu poate omite nici 
elemente de nuanță bogumilică (erezia lui 
Fârtate/Nefârtate) şi, mai ales, aspirația — de 
sorginte gnostică — la cunoaştere superioară, 
la revelații asupra “nevăzutului”, cum ar 
spune Eliade, asupra “ierarhiei entităților 
divine, revoluțiilor lumii transcendente, legă- 
turilor acestei lumi cu omenirea”. 

Oricum, dincolo de stabilirea unor ast- 
fel de influențe, dramaturgia blagiană se 
dovedeşte a fi un sistem metafizic distins 
şi coerent, cu o structură simetrică, determi- 
nată de înțelegerile fundamentale ale Logo- 
sului şi Lumii — emanatie, blestem, resfin- 
tire. Fără a fi restrictiv-tributar gândirii fi- 
lozofice sau poetice, teatrul lui Lucian 
Blaga le înglobează, depăşindu-le prin in- 
versarea relației cauză/efect în alăturarea 
Cosmos-Logos. Viziunea cosmogonică e 
subordonată dramei limbajului, făcând-o 
direct dependentă de aceasta şi punând-o să 
preia şi să justifice ulterior, prin imperfecți- 
uni proprii, erorile ființei ce rosteşte şi se 
rosteşte; demersul e unul al remotivării şi 
al reinvestirii cu Absolut a Cuvântului. 

Impasurile unei filozofii ce neagă şan- 
sele la cunoaştere autentică şi obiectivă, 
dincolo de simpla certitudine a unui mare 
Anonim, care frânează tentativele de reve- 
lare, se vor compensate prin teatru: meta- 
fizica recuperării Absolutului şi a Logo- 

sului divin, pierdute prin chiar încercarea 
de percepere a lor — naştere de rostire şi 
nume — este creaţie luciferică, față de care 
transcendentul nu poate decât fie să se a- 
servească, fie să se reveleze. 


Iar o critică literară îndreptată asu- 
pra teatrului lui Blaga trebuie să facă, după 
cum va cere chiar Autorul, “un puternic uz 
de perspective filozofice, şi chiar de pers- 
pective filozofice româneşti”, pentru a nu 
rata înțelegerea textului dramatic şi a-şi 
putea “legitima existența față de generația 
premergătoare”. 

Mitul 
- întemeiere 
in dialectica 
Logosului 


Hermeneutica creaţiei literare blagi- 


ene s-a oprit adeseori asupra problemati- 
cii mitului, operând din perspectiva poeti- 
cii şi stilisticii, a antropologiei culturale, a 
semanticii etc. Demersul analizei are un 
scop deja declarat: acela de a interpreta 
poezia şi teatrul său ca discursuri filoso- 
fice unitare, ca implicită filosofie a limba- 
jului, articulată coerent şi doar parțial tri- 
butară operei sale filosofice. Ca atare, as- 
pectele mitului, aşa cum se manifestă ele 
în text, trebuie, credem, discutate dintr-o 
aceeaşi perspectivă — cea a filosofiei lim- 
bajului. 

Plasarea mitului într-o posibilă dia- 
lectică a logosului implică aspecte asupra 
cărora vom încerca să ne oprim, crezând, o 
dată cu M. Muller, că “tot ceea ce e în mod 
comun numit mitologie nu e decât o parte 
a unei etape prin care limbajul trebuie la 

un moment dat să treacă.” 
O cunoaştere şi o înțelegere a naturii 
particulare a concepțiilor mitico-religioase 

nu se poate realiza doar prin analiza rezul- 
tatelor lor, ci şi a principiului lor de forma- 
re. Mai mult, însuşindu-ne mare parte a 
concepției lui E. Cassirer cu privire la mit 
şi relaţia sa cu limbajul, credem că putem 
găsi în opera lui Blaga argumente în 
favoarea unei teze fundamentale: numai o 
istorie a limbajului poate face mitul com- 
prehensibil, iar dezvoltarea conceptelor 
lingvistice este intrinsec legată de dez- 
voltarea ideilor mitice şi religioase. Astfel 
încât putem interpreta şi descrie textul bla- 
gian ca discurs filosofic de (re)mitizare a 
limbajului. 


Premise şi argumente pentru o abordare 
lingvistică a mitului 


Orice religie, chiar şi cea mai elemen- 
tară, este o ontologie, în măsura în care ea 
revelează figurile divine şi “ființa lucru- 
rilor sacre” şi instituie o lume comprehen- 
sibilă. “Istorie sacră, care povesteşte cum 
s-a născut o realitate”, după Eliade, revela- 

torie în planul situării omului în lume, sau 
“povestire tradițională, capabilă să institu- 
ie toate formele de gândire şi acţiune prin 
care omul se înțelege pe el însuşi şi lumea 
sa”, mitul e descris deopotrivă de antropo- 
logia culturală, de istoria religiilor, de ling- 
vistică, stilistică, poetică ş.a. Valoarea sa 
ontologică este, însă, cel mai adesea, iden- 
tificată în şi prin cosubstanțţialitatea cu 
limbajul (ca având aceeaşi origine, evolu- 
ție, funcţii şi principii). De altfel, unul din 
sensurile fundamentale ale myrhosului este 
cel de cuvânt. În măsura în care semnifi- 
cația limbii depinde în întregime de con- 
cepția proprie pe care o avem despre reali- 
tate, cuvântul a fost (întotdeauna la antici) 
un proces prin care ființa, prin vorbire şi 
comunicare, se reconecta la fenomenele 
primordiale ale existenței şi ale absolutu- 
lui. Limba şi mitul se află într-o corelaţie 
originară şi indisolubilă, din care ambele 
derivă, ca manifestări ale unei tensiuni in- 
terioare. 

Orice experiență mitico-religioasă 

este o experiență de semnificare, iniţiere a 
unui raport simbolic cu transcendentul, 
“hermeneutică existenţială determinată de 
sacru Şi interpretare a lumii sub intenţion- 
alitatea sacrului.”” Fiind o categorie trans- 
cendentă, sacrul devine temeiul formal al 
coerenţei de semnificare şi al trecerii de la 
semnificaţie la sens. O astfel de motivaţie 
stă şi la baza conceptului de hieros logos, 
cuvânt divin, ca manifestare originară a 
limbajului. 

Cosubstanţialitatea ontologică cuvânt 
— mit poate fi argumentată din perspectiva 
înțelegerii cuvântului ca mod mitic de ma- 
nifestare a limbajului, “ființă” şi “forță”, 
primordial, autogen şi creator de lume. 
Legătura originară dintre conștiința ling- 
vistică şi cea mitico-religioasă este expli- 
cit formulată de Cassirer: “toate structurile 
verbale sunt şi entități mitice, cu puteri mi- 
tice,... cuvântul devine o forță primară în 
care originează existența şi acţiunea.” O 
etimologie a termenului “sacru” trimite la 
conformitatea cu cosmosul, cu structura 

fundamentală a lucrurilor şi îl explică 
drept conferire de realitate, validitate, ca 
gest de “a face real”. Or, aceasta cores- 
punde exact descrierii caracterului ontolo- 
gic al cuvântului — nume. Numele — logo- 
sul, ca şi noumen — înseamnă deopotrivă 
voinţă divină, afirmare şi realizare a ei, nu- 
me conferit, deci şansă de relevare, expe- 
rienţă a sacrului. lar sensurile mişcării de 
geneză a sacrului şi, respectiv, a limbajului 
sunt şi ele identice, de la inconștient la 
conştient şi înspre transconştient. 

Ca referire la transcendent, mitul e re- 
conectare la o ordine primordială şi uni- 
versală (pe care o actualizează similar pro- 
cesului mnezic de numire a lucrurilor) şi 
re-înființare a acesteia, proces teogonic în 
care divinitatea devine, instituită prin nu- 
me şi invocabilă prin acesta; încât, esența 
fiecărei figuri mitice poate fi înțeleasă din 
numele său (de altfel, credinţa în divinitate 
e formulată şi biblic drept credinţă în “nu- 
mele Său”), iar numirea divinului este, în 
consecință, facultate onomato-poetică, 


Daiana Cuibus e Exerciţii de filosofia limbajului 131 


justificată ontologic. 

Numele e factor structural comun, ca- 
racteristic atât lingvisticului, cât și formă- 
rii conceptelor mitico-religioase. Astfel, 
într-o descriere a evoluției logosului, mito- 
logia e inevitabilă, e o necesitate inerentă 
a limbajului. Pe de o parte, ca formulare 
ontologică a lumii — aflat într-o relație 
internă şi necesară cu esența lumii —, nu- 
mele nu doar denotă, ci este esenţa obiec- 
tului, postulat al înseşi conştiinţei mitice şi 
respingere a doctrinei potrivit căreia cu- 
vintele “primitive” ale limbii şi-ar avea 
originea doar în acte convenţionale. 

Pe de altă parte, în planul cunoaşterii, 
dacă admitem valoarea gnoseologică a 
limbii, ““mitologia, în sensul cel mai înalt 
al cuvântului, e puterea pe care limbajul o 
exercită asupra gândirii în orice posibilă 
sferă a activităților culturale”, după cum 
arată şi Cassirer. Mitul şi cuvântul se arti- 
culează într-un tip de cunoaştere acceptat 
blagian, care nu forțează, ci potenţează 
misterul, şi în care onticul şi subiectivul nu 

intră în conflict. Văzut ca manifestare a 
conştiinţei pure de divinitate, a cărei dez- 
voltare e determinată şi mediată în egală 
măsură de conştiinţa naturii şi a lumii, dar 
şi de conştiinţa propriului “eu”, mitul e, de 
fapt, şansă a fiinţei la conştiinţă de sine şi 
la conştiinţă obiectivă. 

Asemenea logosului — nume, mitul nu 
acceptă o hermeneutică multiplă, iar func- 
tiile lor coincid: a determina şi a distinge 
în construcția mentală a lumii lucrurilor, a 
conferi, prin obiectivare, existență şi sem- 
nificaţie. 

Aprehensiunea mitului ca nume are 
consecințe dihotomice: ea confirmă valoa- 
rea de dat originar, ontologic a mitului; pe 
de altă parte, însă, mitul face realitatea pe 
care o instituie şi absolutul pe care îl re- 
prezintă dependente de condiţia semiotică 
a numelui şi de întrebuinţarea lui. 

Cuvintele limbajului originar pot fi, 
aşadar, înțelese ca mituri verbale, iar orig- 
inea limbajului văzută sub aspectul sub- 
stratului mitic al tuturor conceptelor ver- 

bale. Însă, orice denotaţie lingvistică este 
esențialmente duală, ceea ce se constituie 
în premisa discursivă a miturilor. De altfel, 
locul mitului într-o posibilă descriere a 
evoluţiei logosului, aşa cum am încercat să 
o schițăm într-o altă lucrare, este între 
Logosul-gândire şi Logosul-discurs, ca loc 
comun al celor două valori de limbaj şi ca 
factor declanşator al dialecticii lor ulte- 
rioare. La fel ca şi discursul, mitul este 
polisemic, iar travaliul şi efectele sale sunt 
esențialmente de limbaj. 

Orice mit, ca spațiu al dezvoltării sen- 
sului şi al concilierii în diacronie a entită- 
ților semantice care nu se pot suprapune 
sincronic, este şi discurs (sau, în termenii 
lui Benveniste, povestire). Şi dacă prin 
valoarea sa de logos — nume mitul putea fi 
discutat unitar, ca “ontofanie”, toate mitu- 
rile participând într-un fel sau altul la tipul 
de mit cosmogonic, o dată cu analiza sa ca 
discurs trebuie luați în considerare şi alți 
factori. 

Mitologiile popoarelor, ca discursuri 

specifice şi, evident, multiple corespund în 
plan lingvistic fenomenalizării logosului 
în limbi. Limbile diferă în şi ca perspective 
asupra lumii, fiecare având o formă inter- 
nă particulară. Miturile se adecvează lim- 
bii reale a fiecărei comunităţi, limbă moti- 
vată acum şi extralingvistic, cultural — prin 
arhetipurile şi simbolurile, prototemele şi 
motivele sale —, limbă şi care va predeter- 
mina în consecință forma tuturor expresii- 
lor simbolice. În timp ce, Cassirerian, “mi- 
tologia unui popor nu îi determină desti- 
nul, Ci este destinul său. Nimeni care înţe- 
lege ce înseamnă mitologia pentru un po- 
por şi ce tip de realitate se manifestă în in- 
teriorul ei nu va afirma că mitologia, la fel 
ca şi limbajul, ar fi inventată de indivizi”.* 

Mitul Tumului Babel discursivizează 
tocmai acest aspect al pluralităţii limbaju- 
lui, iar interpretările lingvistice şi filosofi- 
ce ulterioare vor face uz de el; e un exem- 
plu al reîntoarcerii la mit al celorlalte mo- 
duri discursive, care, iniţial, îşi propuneau 
să se declare autonome față de aceasta 

(vom detalia mai jos, ocupându-ne de dis- 
cursul filosofic). Nu întotdeauna esența 
acestui mit biblic a fost întru totul respec- 
tată în hermeneuticile sale, de vreme ce 
s-a ajuns la radicalizări care ignoră că “pe- 
deapsa” lingvistică nu este propriu-zisă 
multiplicare a limbajului, ci inadecvare a 
idiomurilor uneia şi aceleiaşi limbi, impo- 
sibilitate a comunicării prin retragerea de 
către divinitate doar a posibilității de com- 
prehensiune. 

În această perspectivă, limbile [vezi 
Schelling), ca procese inteme sau mişcări 
ale conştiinţei au însoțit sau au avut drept 
urmare geneza sistemelor mitologice şi a 
leogoniilor. 

Limbaj şi mit sunt deopotrivă proiec- 
tii de lume şi Absolut şi inaugurare a unor 
relații specifice cu acestea. Unei multipli- 
cități a limbilor, a atitudinilor spirituale şi 
a concepțiilor cu privire la situarea ființei 
în raport cu transcendentul nu poate să nu 
îi corespundă o imagine plurală a divini- 
tății şi naşterea discursurilor religioase, nu 

în sensul de practici ritualice, ci mai degra- 
bă ca particularizări ale interpretărilor, ati- 
tudinilor şi manifestărilor față de divin. 
(Preferăm să operăm aici distincţia între 
atitudinea propiu-zis religioasă şi practi- 
cile sacrului ca experiența religioasă şi 
practicile sacrului ca experiența religioasă 
hierofanică şi cratofanică — în sensul rele- 
vat de A. Codoban). 

Imaginile unei divinități astfel institu- 
ite sunt inevitabil diferenţiate, chiar dacă, 
de cele mai multe ori, ele nu îi ating unici- 
tatea şi absolutul. Zeul suprem nu poartă în 
toate religiile acelaşi nume, atitudinea sa 
față de lume şi atributele lui sunt descrise 
uneori nuanțat, alteori chiar antinomic, pâ- 
nă la generarea unor erezii, iar practicile 
religioase se diversifică. (Menţionăm aici 
doar câteva din ipostazele blagiene ale di- 
vinului — pe care le vedem ca strict depen- 
dente de evoluţia logosului şi generate de 
asumarea, conştientă sau nu, a degradării 
sale în şi prin limbaj — : Moşul, Fârtare şi 
Nefârtate, Dumnezeul Orb, Dumnezeul 

panteist, Zamolxe). Şi dacă numele însuşi 
amenința zeul, ca posibilă luare în posesie, 
practica ritualică îl face strict dependent 
față de mişcarea religioasă care şi l-a re- 
vendicat. 

Discursul religios necesită o creditare 
extradiscursivă a laturii sale semnificante 
care, în absența revelării, îl discreditează. 
Iar relaţia cu divinul şi modalitatea în care 
acesta este perceput sunt, chiar în expe- 
rienţa religioasă, interdependente. 

Formarea limbajului dovedeşte legă- 
tura sa cu gândirea şi reprezentarea mitică, 
de care, totuşi, diferă; “între mit şi logos, 
limba reprezintă, de asemenea, o interme- 
diere între abordarea teoretică şi cea este- 
tică a lumii”.* Plecând de la toate aceste 
premise, credem că interdependenţa evo- 
luţiei conceptelor mitico-religioase şi a ce- 
lor lingvistice poate fi demonstrată con- 
vingător pe textul blagian. 

Premise şi argumente pentru o abordare 
filosofică a mitului 
Înțelegerea filosofică a mitului 


Orice înţelegere filosofică a mitului 
începe prin recunoaşterea faptului că aces- 
ta nu se mişcă într-o lume pur inventată 
sau construită, ci îşi are propriul mod al 
necesităţii şi de aceea, în acord cu concep- 
tul idealist al obiectului, propriul mod de 
cunoaştere. 

Aparent, nimic nu pare mai diferit de- 
cât adevărul şi mitologicul; şi nici alte do- 
uă sfere mai opuse una alteia decât filoso- 
fia şi mitologia. O primă infirmare a aces- 
tei aparențe este tocmai locul destul de 
amplu pe care îl ocupă în forma clasică a 
filosofiei greceşti comentariul miturilor şi 
al etimologiilor populare. Acestea se 
constituie într-o retorică şi o dialectică ce 
sunt mai degrabă metode ale discursului 
decât logici ale cunoaşterii. 

Mitul nu exista pentru Aristotel, aşa 
cum nici expresia discursivă a dialogului 

nu este agreată de el. Platon îl accepta însă, 
măcar în intenţia pedagogică, şi, alături de 
procedeul etimologiilor, mitul trăieşte în 
formula discursiv-dramatică a dialoguri- 
lor. Inserţia mitului în gândirea platoni- 
ciană nu este doar mimetică, în sensul pre- 
luării unor elemente de mitologie dată. 
Dialogul își aserveşte mitul, dar îl şi cre- 
ează şi îşi articulează demonstraţia prin 
această creaţie (dăm doar exemplul mitu- 
lui peşterii — mit al cunoașterii). Mitul, 
constrâns logic, supraviețuiește prin liber- 
tatea sa alegorică semnificantă. 

Dacă în cultura greacă prevalează mi- 
tul, iar limbajul acestuia conferă semnifi- 
cație comportamentului uman, filosofia 
greacă (spre deosebire de cea latină, care e 
mai degrabă un travaliu poetic) e discurs 
al cunoaşterii prin excelență, practică dis- 
cursivă care induce abordarea logică a sen- 
surilor mitologice. 

Ca operaţie semnificantă şi discur- 
sivă, filosofia se apleacă hermeneutic asu- 
pra Sistemului general de semnificaţii mi- 

tologice — simboluri, figuri şi incidente mi- 
tologice, mituri şi literatură mitologică, 
încercând să le reducă logic polisemia, ca 
şansă a propriului demers de a dobândi vir- 
tuți referenţiale explicative față de realita- 
te. În trecerea de la experienţa sacră evoca- 
tă de mit la cea profană a filosofiei, polise- 
mia e reglată, şi nu anulată. (Este ceea ce 
face Heidegger, recurgând la etimologii fi- 
losofice platoniene şi la entimeme filoso- 
fice ale semnificației, la mituri, arhaisme şi 
transgresări semantice deopotrivă). 

“Filosofia nu a fost la origine, aşa cum 
îndeobşte se crede, o interpretare primă şi 
directă asupra lumii, ci un discurs cultural 
aplicat altui discurs: literatura mitologică”.” 
Confruntarea cu literatura mitologică este 
văzută ca momentul de declanşare a 
autonomiei discursive a filosofiei, de insti- 
tuire a acesteia ca discurs al cunoaşterii. 
Este ceea ce a fost numit caracterul onto- 
teologic al discursului filosofiei. 

De altfel, experienţei sacrului îi dato- 
rează filosofia şi formulările sentimentului 

numenos al fiinţei (să nu uităm că, alături 
de numele unei divinități, numen desem- 
nează voința divină, dar şi o realizare efi- 
cace a unei puteri). Filosofia transpune 
discursiv acest sentiment, recunoscându-l 
ca fiind eminamente cognitiv şi detaliin- 
du-l ca sentiment de creatură (Kreatur- 
gefuhl) al ființei față de mister, sentiment 
care determină reacții existențiale în raport 
cu acest Ganz Andere (“cu totul altul”) al 
Absolutului: tremendum, majestas, fasci- 
nans, augustus. 

La originile sale greceşti, filosofia 
disputa literaturii mitologice înțelepciu- 
nea; ea îşi întemeia pretențiile şi îşi afirma 
autonomia situându-se de partea cunoaş- 
terii logice. O funcție gnoseologică a mi- 
tului, care transgresează practica sa discur- 
sivă specifică, a fost sesizată nu doar de 
filosofie şi nu doar în perspectiva acesteia. 
Spre exemplu, Euclid demonstra că nici 
reprezentarea rațională, ştiinţifică, a uni- 
versului infinit nu a fost de la început o 
descoperire pur ştiinţifică, ci ea apare din 

ideea de divinitate, sau mai degrabă din 
eşecul oricărei idei despre divinitate, eșec 
proiectat apoi asupra universului, dintr-o 
nevoie religioasă a conştiinţei umane, care 
vede în Dumnezeu sfera al cărei centru e 
oriunde, iar circumferința nicăieri. Încât, 
“Poate că într-o zi vom descoperi că 
aceeaşi logică funcționează în gândirea 
mitică la fel şi în gândirea ştiinţifică şi că 
omul a gândit întotdeauna la fel de bine.”.* 

Oricum, de la originile sale antice și 
până la direcţiile contemporane (unele 
dintre ele reîntorcându-şi tot mai evident 
atenția spre mit şi configurările sale), sem- 
nificantul central al filosofiei este Abso- 
lutul, ca efect al raționalizării sacrului şi 
experienţei religioase. Mitul şi religia an- 
tropomorfizează în reprezentările lor Ab- 
solutul; refăcând distanța(-rea) ființei față 
de acesta, filosofia, prin exercițiul său 
logic, recuperează Absolutul din antropo- 
morfism. 

În raport cu religia, filosofia nu se 
plasează univoc şi constant, aşa cum o fă- 

cea față de mit. Ateismul lui Nietzsche sau 
Freud este contrabalansat de filosofiile re- 
ligioase, dualiste, pe care le practică 
Ricoeur sau Kant. 

Definind raţiunea prin trei idei — ca 
suflet, lume şi Dumnezeu — Kant, de e- 
xemplu, declara sensul ca valoare şi spe- 
ranță supremă în libertate, în nemurirea 
sufletului şi existența lui Dumnezeu, spe- 
ranță care nu se întemeiază pe o cunoştinţă 
şi care nu poate fi demonstrată, nici respin- 
să. Negând celor trei idei caracterul de 
“date” ontice — gegeben — el le propune ca 
sarcini necesare — auf-gegeben — şi 
recunoaşte: “a trebuit să limitez cunoaş- 
terea pentru a face loc credinței”. (Acce- 
sul, fie şi prin credinţă, la “adevăr” e, kant- 
ian, tributar limbajului, de vreme ce, întru- 
pare a unei atitudini spirituale şi factor cru- 
cial al percepțiilor ființei despre obiectiv, 
limbile sunt “descoperiri ale unor adevă- 
Turi până atunci necunoscute”). 

O a treia direcție, de graniță, este cea 
a filosofiei care meditează asupra religiei; 

aceasta critică ordonările şi subordonările 
impuse filosofiei de dogmatică, aşa cum o 
face Hegel, şi operează distincții între cele 
două (în “Prelegerile de la Yena” el postu- 
lează limba ca mediu de realizare a spiri- 
tului absolut, alături de muncă şi conştiinţa 
morală). E şi exemplul lui Toma d'Aqui- 
no, care diferențiază între interogația radi- 
cală a filosofiei şi cea suspendată a religii- 
lor, care recunosc o autoritate, divină sau 
doar existențială, oricum supremă. 

S-a afirmat adeseori că singurul loc 
de contact direct al filosofiei cu religia este 
filosofia religiilor. Revendicarea dinspre 
limbaj a ambelor forme discursive demon- 
strează, însă, că logosul este locul şi esența 
lor comună, fundamentală şi originară. 
Chiar şi în perspectiva cunoaşterii (sau 
poate mai ales), ceea ce o analiză gnoseo- 
logică sau logică poate stabili drept 
condiții sau conținut al gândirii trebuie, de 
asemenea, arătat şi demonstrat realizând 
gândirea prin limbaj; în timp ce, referen- 
țialitatea şi polisemia sunt aspectele duali- 

tății şi ambiguității discursive, orientate 
spre lume, ale filosofiei. 

În timp, filosofia evoluează de la o in- 
terpretare care prelua semnificațiile altui 
discurs — cel mitologic — pe care le regân- 
dea logic şi construia astfel sensuri la o in- 
terpretare a propriilor semnificații, ca 
metadiscurs. Ea se autonomizează, deve- 
nind discurs-obiect, fără a deveni însă cu- 
noaştere pură. Practica semnificantă a dis- 
cursului său produce sens, ca îndepărtare 
de la literaturitatea mitologiei, dar şi ca 
valoare distinctă faţă de cea a discursului 
ştiinţific. 

În raport cu revendicarea de către ști- 
inţă a întregului spaţiu al cunoaşterii con- 
temporane, filosofiei îi rămâne o singură 
şansă gnoseologică — aceea a semnificării, 
blagiană ““potenţare a misterului”. 

Articulat dual — pe semnificaţiile lim- 
bii, motivate mitologic, pe de o parte, şi pe 
O sintaxă a logicii, operațională în dialecrica 
trecerii sacrului în profan, pe de altă parte — 
filosoficul se revendică de la Jogos şi se 

deschide spre onto-teologie. (Încât “Dum- 
nezeu este sensul lumii, iar lumea este lim- 
bajul”, după cum spunea Delacroix). 

Metafizica transgresează treptat di- 
mensiunea fabuloasă a miticului care a 
produs-o. Dar, ca “mitologie albă”, aşa 
cum o numeşte Derrida, ea păstrează latent 
conştiinţa mitologică, “înscrisă cu cernea- 
lă albă, desen invizibil şi ascuns complet 
în palimpsest”. Ca discurs, ea este gândire 
simbolică, alături de mit şi poezie, şi fiinţă 
de limbaj. “Omul îşi ia propria mitologie, 
logosul său, adică mythosul idiomului său, 
ca formă universală a ceea ce este dator să 
vrea încă să numească Rațiunea”? 


Recuperarea blaşiană a mitului ca 
discurs metafizic 


Conştiinţa omului religios nu există, 
aşa cum susține Kant, decât o dată cu 
limba şi prin limbă. “Sacrul” mitologiei şi 
religiei şi “profanul” concepțiilor filo- 
sofice sunt, deopotrivă, categorii ale unei. 

conştiinţe definite esențial prin intelecția 
semnelor (al căror referent transcende 
lumea, respectiv aparţine lumii). 

În consecință, o dată cu sentimentul 
înstrăinării Şi ratării logosului, a limbii ca 
valoare ontologică şi semnificantă şi im- 
plicită imposibilitate a oricărei situări în 
raport cu transcendentul, cu orizontul de 
mister, filosofia şi lingvistica acceptă şi 
necesitatea unei resemantizări a obiectului 
lor de studiu, ca şi a propriului lor discurs. 
Blagian formulată ca “blestem” şi “căde- 
re”, drama înstrăinării ființei de Absolut îşi 
va găsi şansele la refacerea legăturii cu a- 
cesta în mythos — ca remitizare a limbajului. 

Anunţata cădere a mitului devine, ast- 
fel, reversibilă. 

Pe de o parte, se încearcă recuperarea 
valențelor mitice ale limbii, de vreme ce, 
după Vico, “chiar în prezenta obscuritate 
şi fragmentare a limbajului, relația origi- 
nară a cuvintelor cu ceea ce ele înseamnă 
este evidentă ochiului filosofic adevărat”. 
De aici, şi tentaţia (descrisă, printre alții, şi 

de Schelling, iar în cultura românească de 
Noica) de a vedea în limbă însăşi o 
“mitologie moartă”, în care s-a păstrat, în 
diferențieri abstracte şi formale, ceea ce 
mitologia păstrează în diferențieri încă vii 
şi concrete. E blagiana “năzuință secretă şi 
uzurpatoare, de a iscodi cuvintele cu care 
Dumnezeu a făcut tot ce este”. 

Pe de altă parte, tentativa este de a re- 
investi cu mit cuvântul, ca privilegiu al 
unor “poeți şi sfinți şi gânditori” de a “um- 
bla prin legendă”. Sunt acele cuvinte — me- 
tafore mitice, “cuvinte de vrajă”, “ce au da- 
rul de a se întrupa într-un fel singure, sau 
cel puțin dau iluzia unei supreme întru- 
pări”. 

Posibilitatea unei regăsiri a logosului 
cu valențe mitice, blagian “grai pierdut de 
mult”, este enunțată, cu diferite nuanțări, 
de filosofii limbajului, aşa cum o face şi 
Foucalt în “Les Mots et les Choses”; el 
porneşte de la ideea că distrugerea cuvin- 
telor limbii actuale nu înseamnă distrugere 
a limbajului şi eşuare în arbitrarietate; din- 

colo de ele sunt altele, care, ““pulverizate la 
rândul lor, eliberează cuvânt”. O astfel de 
permanență şi imanență a sensului este 
“negativul întregii ştiinţe moderne a limbi- 
lor şi mitul în care transcriem cele mai 
obscure şi mai reale puteri ale limbajului”. 

Nu mai puţin necesară se dovedeşte, 
cel puţin blagian, reformularea unor mi- 
turi şi inventarea altora, ca prefigurări ale 
unor metafizici care “ar fi fost, poate, ca- 
zul să se ivească”. Crearea unui spațiu mi- 
tologic autohton, mitizare cu valențe este- 
tice, dublează mecanismul reconstituirii 
mitice a cuvântului şi a discursului. (Spu- 
ne Blaga însuşi: “născocesc motive mitice 
la fiecare pas”). 

Prezenţa mitului la Blaga e manifestă 
intratextual, dar şi prin forma discursivă pe 
care o are creaţia sa dramatică, asemănă- 
toare cu dialogul de tip platonic, specie 
care echilibrează polisemia semnificantă 
cu logica reductivă, mitosul cu logosul, 
relațiile de semnificare cu cele logice, 
înscenarea dramatică cu argumentarea. 

(De altfel, dialogul nici nu e propriu filo- 
sofiei; dar, deşi aparține genului literar, ca 
narațiune declamată şi reprezentare tea- 
trală, odată însuşit comunicaţional de 
filosofie, el ajunge să impună exigenţe ale 
adresabilității mult mai ferme decât un dis- 
curs artistic. Şi poate aşa s-ar explica şi 
faptul că drama blagiană, ca discurs filo- 
sofic nu doar la nivel implicit, ci şi prin 
preluarea unei forme discursive specifice, 
cu finalitate şi extradiscursivă, nu a cunos- 
cut nici performarea, nici audiența la care 
ar fi fost îndreptățit dacă ar fi prevalat în ea 
valenţele de discurs literar.) 

În ceea ce priveşte religia, aceasta 
este, blagian, opusă mitului şi subordonată 
determinantelor stilistice care o produc; 
mai mult, luciferic, teologia e admisă 
“numai atât cât îmi trebuie să mă plimb 
râzând printre taine”. i 

Abordarea mitului trebuie legată şi de 
o teorie a metaforei din perspectiva poeti- 
cii şi stilisticii; dar mai ales din cea a filo- 
sofiei — ca element gnoseologic şi mod de 

aprehensiune a lumii — şi cea a pragmaticii 
— ca figură discursivă şi chiar principiu de 
generare a discursului. Corespondent ling- 
vistic al mitului (la Aristotel), nietzsche- 
iană “transpoziţie” (Ubertragung) sau pro- 
ces retoric prin care discursul pune în li- 
bertate puterea pe care o comportă anu- 
mite ficțiuni de a descrie realitatea (la 
Ricoeur), metafora e manifestare de un tip 
aparte a logosului. Metafora este ea însăşi 
poetică (manifestare a unui “încă — neros- 
tit”) sau filosofică (suplinire a absenței u- 
nui sens formulabil, — “încă — neînțelesul'”). 

În esenţa sa de logos, metafora core- 
spunde, într-o altă etapă a evoluţiei limba- 
jului, funcţiilor şi valorilor mitului. Apoi, 
doar prin intermediul ei devine posibilă 
descifiarea unor semnificaţii din limbă, 
altfel destinate să rămână “moarte”, şi se 
produce blagian saltul apofantic spre 
Absolut. Şi, nu în ultimul rând, metafori- 
cul apare, heideggerian, în interiorul meta- 
fizicii şi există numai înăuntrul frontierelor 
acesteia. 

Oricum, aşa cum statua Vico, fonda- 
torul filosofiei moderne a limbajului, uni- 
tatea reală a culturii umane e reprezentată 
în triada limbaj, artă şi mit. Arta, cunoaș- 
terea, mitul şi religia, ca puteri formative 
în sens cassirerian, nu sunt moduri diferite 
în care o realitate independentă se mani- 
festă spiritului uman, ci căi prin care spiri- 
tul se îndreaptă spre obiectivizarea sa, adi- 
că spre auto-revelare. Am face doar o a- 
mendare a concepţiei formelor simbolice, 
aşa cum credem că se impune ea prin par- 
curgerea şi înțelegerea discursului poetic şi 
dramatic blagian: Cassirer vede lumea ca 
act de apercepţie lingvistică, mitic şi logi- 
co-teoretică deopotrivă. Blaga postulează, 
credem, limbajul — logos ca arhetip, loc 
comun al tuturor celorlalte tipuri de 
manifestare a fiinţei în “orizontul misteru- 
lui”. Sunt explicite, de altfel, în text şi for- 
mularea logosului în înțelesul său originar, 
şi aprehensiunea mitului, religiei şi cu- 
noaşterii ca forme discursive ale existen- 
tei, deci forme de limbaj. (Ideea desco- 

peririi unui factor generativ şi recurent în 
fiecare formă culturală nu îi este străină 
nici lui Cassirer, dar sistemul lingvistic şi 
filosofic pe care el îl creează nu dezvoltă 
această premisă, deşi o enunță uneori, tan- 
genţial: “Cum reuşeşte să scape limbajul 
din heraclitianul râu al schimbării, în care 
nici un conţinut nu reapare cu adevărat 
identic — cum se plasează limbajul, aşa 
cum e, în opoziţie cu acest flux şi deter- 
mină astfel abstract forme?”). * 

În interdependenţa limbaj-filosofie- 
mit Susținem, tributari modului în care 
dorim să asimilăm arta lui Lucian Blaga, 
locul privilegiat al limbajului. De altfel, 
arătăm ŞI în altă parte că în lupta dintre 
metafizică şi limbaj, limbajul a ieşit victo- 
rios în final; limbajul care inițial a fost 
alungat din metafizică nu e doar readmis, 
ci devine determinantul fundamental al 
formei metafizice. Iar atunci când mitul şi 
religia încearcă să transgreseze limitele 
limbajului, “ele se lovesc de limitele pro- 
priei lor puteri creative şi formulative.” 


154 Daiana Cuibus e Exerciţii de filosofia limbajului 


Într-o formulare specifică mythosu- 
lui, limbajul e hierofânie, ca manifestare a 
sacrului într-o formă de fiire, condiție de 
existență a Absolutului în orizontul spaţio- 
temporal al lumii (Absolut sesizabil numai 
şi paradox [Eliade] şi asumat ca atare). 
Simbolul, mitul şi dogma, ca manifestări 
ale sacrului în experiența mitico-religioa- 
să, pot fi asimilate şi ele unor forme de 
manifestare ale logosului-gândire. 

Dar limbajul e şi cratofanie, ca inter- 
venţie în ordinea profană a evenimentelor, 
prin impunerea unei ordini miraculoase de 
desfăşurare a lor prin augmentarea sau a- 
nularea efectelor acestora. lar gândirea 
magică, ritualul şi cultul, demersuri crato- 
fantice înspre o ontologie religioasă îşi au 
corespondentul în practicile discursive şi 
actele de limbaj performate de şi prin lo- 
gosul-discurs. 

Blagian, mitul este amprenta ontolog- 
ică a Absolutului, participare la mister 
(“Fost-am eu de față? // Sau întâmplarea 
mi s-a întipărit // prin tainiţe de suflet — ca 

un mit?”) şi năzuinţă formativă (“căutăm 
pământul unde // mitic să ne-alcătuim””). 

Înțelegându-se pe sine ca mărginită, 
condiționată istoric şi insuficientă, con- 
ştiinţa blagiană descoperă, prin structurile 
semantice şi discursive ale limbii, semnifi- 
cația sacrului, a misterului Şi, prin demer- 
sul literar şi filosofic pe care îl generează, 
valoarea limbii “naturale” de limbă filo- 
sofică. lar opera sa, ca “trecere de la o 
stare de conştiinţă la o experiență a lumii 
şi apoi la o modificare în conştiinţă a expe- 
rienței lumii”,!! prin şi ca logos, este dis- 
curs al filosofiei limbajului. 


156 Daiana Cuibus e Exerciţii de filosofia limbajului 


Irecerea 
spre “unde” 
in lirica 
blagiană 


“Se spune adesea că n-avem destule cuvinte pen- 
tru gândurile noastre: dar uneori n-avem destule gån- 


duri pentru cuvinte. ” (Constantin Noica) 


“Mythos” însemna la origine cuvânt, 


“spusă, înainte de-a fi spusă fabuloasă. 
Acum fabula e a cuvântului însuşi: şi se 
poate reveni la cuvântul mitului — spre a 
reda mitul cuvântului”; căci, purtătoare de 
încărcătură mitică şi magică, semne deci 
ale unei gândiri mitice şi magice, în ter- 
meni blagieni, ce se postulează ele însele 
ca zone abisale ale ființei umane, există în 
fiecare limbă cuvinte sau izomorfisme 
lingvistice intraductibile. 

Unde, e determinare a unei spațialităţi 
care, afirmându-se ca orizontic de factură 
esențialmente ontică, dar şi gnoseologică, 
care nu mai depinde de subiectivitatea 
unui “aproape” sau a unui “departe”, a 
unui “aici” sau “acolo” şi renunţă parțial la 
sensul unui “către” sau “spre”; dar şi ca 
mișcare vibratorie, acvatic-eterică, oscila- 

ție propagată continuu şi sugerând ceva 
din alternanţa suiş-coborîş a spaţiului mio- 
ritic, unde e, deci, unul din acele cuvinte 
care au în ele ceva dintr-un arheu. Spațiul 
unde şi starea unde coincid întru spaţiul şi 
starea de Fiinţă. 

Intuită poetic de lirica blagiană ca 
dramă a cunoaşterii, dinspre starea de gra- 
ție, prin tentaţia-ispitire, spre asumarea 
unui orgoliu luciferic, întru eşuare şi apoi 
integrare în mister, traiectoria ontică a 
Fiinţei e a porni şi a pleca, a merge şi a 
umbla, a (se) duce şi a veni, a (se) pătru- 
nde şi a (se) ascunde, a (se) uita, dar e, în 
primul rând, a trece. Potenţare a misterului 
prin şi cu sine, finalitatea trecerii blagiene 
e discreditată prin cuvânt ca una static-tha- 
natică, definitivă închidere a onticităţii; 
căci abisalitatea orizontică e categorie bla- 
giană orientativă, şi nu doar una de atmos- 
feră, iar trecerea spre unde e, la Blaga, 
şansă descoperită nu doar la trecerea spre, 
către şi întru spațiul unde, ci şi tocmai 
spre, către şi întru un sentiment ondulato- 

riu al destinului şi o stare de asumare a 
acestuia ca formă de existență, ultimă şi 
inalienabilă; e, în fond, acel “a trăi în za- 
rişte cosmică şi în conştiinţa unui destin 
emanat din veşnicie”; încât “până şi pier- 
derea raportării la lucruri, ce apare în stă- 
rile extreme — ca cea thanatică — devine 
imposibilă. căci o stare de felul acesta 
rămâne, la rândul ei, sălăşluire în preajma 
lucrurilor”. lar povestea dramei cunoaş- 
terii, ca recuperare definitivă a sinelui în 
spațiul-stare, e mitologie blagiană derivată 
din descoperirea unei identități primor- 
diale cosmos-logos, validată prin afir- 
marea izomorfismului iniţial, întru ondula- 
toriu şi unde, dintre lume şi lumină. 
“Într-o lume a plecărilor cu putință”, 
eul e, deci, cel care trece până la spațiul- 
stare de unde. A trece e şi a parcurge, dar 
şi a epuiza, a schimba o stare cu alta, a 
purta peste şi a depăşi, a reuşi, dar şi a (te) 
pierde, a îndura şi a străpunge, a nu ierta şi 
a face o concesie, a (te) transforma şi a fi 
luat drept, a se scurge și a se stinge, a scăpa 

de o primejdie şi a fi prea târziu, a traver- 
sa, dar şi a dispărea, a copleşi şi a ponegri. 
Definit şi utilizat cu înţelesuri nu doar 
multiple, ci şi contradictorii, sensul trece- 
rii e, însă, unul prin excelență tragic. 

Stare tranzitorie între polarități diho- 
tomic articulate, firea ce rece converge 
spre una şi aceeaşi finalitate; trecută, 
epuizată pe traseele aparentei salvări din 
temporalitate, Ființa descoperă în ultima 
zonă a trecerii înțelesul lui a fi prea târziu, 
odată schimbarea stării de a fi ființă întru 
starea de unde. 

Astfel, fiecare trece, epuizând o expe- 
riență ontică, acceptându-şi mişcarea ca pe 
un soi de boală cosmică, unică şansă 
asumabilă, cu sau fără orgoliul şi putinţa 
amăgirii (“Treci numai, treci, // fără 
frică...”, “Dacă poţi, amăgeşte-te singură 
să crezi”). Concesia, iluzia parcurgerii, a 
trecerii în e imediat dezvăluită ca deveni- 
re, ca înstrăinare, fie chiar parțială, a esen- 
tei; iar a trecerii prin, prin-ul cerând în sin- 
taxa existenței un agent, e relativă şi fatală 

în întreaga poezie blagiană. Dincolo de ea, 
tranzitivitatea verbului, dar şi reflexivita- 
tea lui descoperă dimensiunea tragică a 
gestului. “Clipele trec”, “toate trec”, Dum- 
nezeu însuşi “ne trece sub tăcere”, ca o tră- 
ire a existenţelor celorlalți, epuizare a lor şi 
implicită anulare a şansei lor la temporali- 
tate cosmică; eul nu mai poate fi decât cel- 
ce-a-fost-trecul, iar a-şi trece e autoconsu- 
mare a unei dimensiuni impersonal-exte- 
rioare, atrase în trăirea întru terminare şi, 
deci, desființare a ei ca acces la o formă 
sau alta de transcendere (“îmi trec steaua// 
ca o povară”). Devenită zonă de contami- 
nare cu efemeritate, cu alienare (“prin mi- 
ne numele meu trece”), frecându-se, eul 
blagian nu e, totuşi, cel căruia îi rece. “Îmi 
trece” e, poate, sintagma cea mai rară şi 
cea mai apropiată de sugestia spațială, căci 
trecerea nu-i trece niciodată eului (decât 
cel mult pe dinainte — determinare dublă în 
axa temporală), lăsând deschisă zrecerea 
pe unde. Oricum, trecutul e şi temporali- 
tate, dar şi nume al celui-trecut, şi chiar 

spaţialitate tranzitorie, investind umanul 
cu ceea ce Heidegger numea locul deschis, 
de trecere la ființarea “care nu suntem noi 
înşine şi acces la ființarea care suntem”. 
“A-ți pipăi trecutul” nu e doar retrospec- 
tivă întoarcere în timp, ci percepere a unei 
părți exteriorizate a sinelui — şi pierdute ca 
exterioritate —, înțelegere a unei esenţiali- 
zări a propriei ființe. De aici, poate, şi bla- 
giana “mitologie” a trecătorului. Cel care 
trece, se trece şi e trecut, nici măcar în plan 
imediat altfel decât efemer, cel care își are 
propriul trecut — ca esenţă înstrăinată — sau 
propriul recăror — ca dat ce-l relativizează 
— (“de câte ori loveşti pe-un trecător în față 
/I țâşneşte sângele din obrajii unui înger în 
cer”). 

Filtrare, curgere, succedare, uşoară a- 
tingere şi schimbare de stări, finalitatea tre- 
cerii va fi blagianul unde, ca spațiu şi stare. 

Distanţele sunt, însă, “întotdeauna rân- 
duite”, afirma Heidegger, şi rânduiala din- 
tre a porni, a pleca — declanşare a traiecto- 
riei — Şi reîntoarcerea — la nivel spaţial, 

doar, şi nici aici totdeauna posibilă — prin a 
veni, generic acceptată ca rrecere, ar putea, 
la un moment dat, să nici nu verifice — apa- 
rent — destrămarea ființei prin fiire. Căci a 
merge, a umbla şi a (se) duce, a (se) pă- 
trunde Sau a (se) ascunde par să respecte 
doar sensul categoriilor spaţiale, orizonti- 
ce, neimplicând condamnarea la efemeri- 
tatea stării de ființă. 

Limbajul blagian, însă, nu doar în- 
străinează prin parcurgere de un originar 
ce poartă numele “stare de grație”, ci mo- 
difică total, onticizând, traiectoriile, dru- 
mul. Declanşată dintr-un primordial ce-şi 
determină originea, chiar dacă nespecifi- 
când, paradoxal însă foarte precis, presu- 
punând cu obligativitate conştiența sau 
subconştiența unei destinații, prin însăşi 
natura semantică a verbului, pornirea nu e 
niciodată repetabilă; reluarea gestului va 
deveni a pleca, la Blaga, căci a porni, deşi 
trimițând la anterioritatea sa, e experiență 
primă. De aceea, a porni e înstrăinare de o 
ciclicitate ce se închide ca nerecuperabilă, 

consecinţă a ispitirii. 

Definit de Noica drept “încercare la 
care te supui şi eşti supus, ce poate reuşi, 
fără să genereze încetarea căutării, năzu- 
ință dinlăuntru şi din afară”, provocare 
adusă lumii, de unde “supunerea lumii la 
încercare”, a ispiti e “soartă pentru toți şi 
toate de a fi lucruri încercate sau de-a 
rămâne în tristul cerc al celor neadeverite 
de încercare”. De aici, ciclicitatea şi iluzia 
unei destinaţii, alta decât trecerea. 
Oricum, odată starea de graţie sacrificată, 
reiteratei iluzii şi încercări — ce, semantic 
chiar, îşi afirmă închiderea, cantonarea — îi 
urmează asumarea orgoliului luciferic al 
drumului şi al numirii altfel a trecerii, ca 
voită evitare a ei. Drumurile eului blagian 
vor fi însă “vechi şi nouă”, nu doar identi- 
ce, ci şi predestinate, ale destinului (““soar- 
ta-n palme”), niciodată “ca al norilor” ci 
doar “al nostru”. Iar numirea parcurgerii 
(necesitatea determinării traiectoriei e 
până şi gramatical obligatorie) va fi, deci, 
reiterată plecare. Ajungere şi pornire, 

stând întotdeauna după un “apoi”, verbul e 
cel care-şi pretinde implacabil o tempora- 
litate consecutivă, ignorând tragica finali- 
tate pe care o are a trece. Compusul său, a 
(se) apleca, gest frecvent eului blagian, 
deschide, trădând seninătatea rectiliniu- 
repetată, o descendență vertical-tempora- 
lä. Totuşi, a pleca rămâne fără deznodă- 
mânt thanatic; deznodământ pe care, bla- 
gian, doar a pleca după îl implică, tocmai 
ca repetare a unei anteriorități; şi atunci, 
odată declanşat, reversul reiterării aparent 
benefice e unul tragic şi totalizator. Esen- 
tial rămâne şi volitivul generând ruperea 
de un inițial ce, nedeterminat, renunță la 
orice altă destinaţie decât sine însuşi. 
“În-drumat”, deci investit cu drum- 
destin, eul blagian merge — fără finalitate, 
paradoxal, chiar dacă predestinat; iar 
intenționata spaţialitate, vizată de mers e 
recuperată doar parțial şi în mod evident 
numai ca trecere, ca acces la o interioritate 
ce nu e transgresată. A merge prin şi a 
merge ca mers sunt semne ale vieții şi 

mergerea eului, disipativă, oarecum pan- 
teistă, dar nu mai puţin implacabilă, se 
dezvăluie ca tragic al nedeterminării Şi ca 
acces, dată fiind interioritatea, la spațiul şi 
starea de unde. Mai aproape de trecerea ca 
epuizare antică a eului, a umbla e formulă 
stranie a parcurgerii, având ceva de colind 
şi descântec. Căci, a umbla cu (“frumu- 
seți”) şi a umbla printre (lucruri) e a inter- 
veni în ordini date, cu sine sau cu frumu- 
seți, “mut”; şi, nici măcar presupusă, fina- 
litatea pare totuşi dimensiune constantă şi 
intergratoare a întregii umblări;, conştiinţa 
apartenenței la un “aici” limitat şi predes- 
tinat parcă trecerii discreditează aparen- 
ta sustragere de la un sens sau altul. Şi da- 
că a merge şi a umbla cu, printre şi pe sunt 
verbe ce păreau să piardă ca determinată 
traiectorie, a duce şi a se duce e verbalitate 
a deja-trecerii (trecerea consumată de-a- 
cum sau chiar anterioară); implicând o nu- 
anță posesivă, asumându-și chiar mersul şi 
umbletul ca forme de manifestare (““mer- 
sul duce”), a duce e a călăuzi şi a trage du- 

pă, a-şi duce e a purta propria condiţie, 
consumând-o, sau a epuiza o alta, pose- 
dând-o; a fi dus e a fi înşelat şi demonstrat 
ca vulnerabil, pasiv condamnat la ducere. 
Până şi traseul fizic-obiectiv nu scoate 
fiinţa de sub incidenţa trecerii, trimițând la 
acel a-se-nece. Şi ne-am duce e optativă 
alegere doar aparent. Reflexivitate — ca 
mişcare de ființă asupra ei înşişi, cu even- 
tualul orgoliu al asumării neimpuse — e în- 
semn al condiţiei trecătoare care, dincolo 
de raportarea la sine, e potență inexistență. 
Şi poate de aici şi acel “abia ne ducem- 
aminte” — şi a-ți putea purta amintirile, şi a 
fi mereu deja-trecere. 

Astfel, gesturile ființei devin inevita- 
bil echivalente cu a trece. Întoarcerea şi 
găsirea sunt niciodată mai mult decât zone 
de abolire a conșştientului, condamnate şi 
con-damnând la imposibila re-fiire iden- 
tică. Cu sens determinat sau nu, substitu- 
tele, aparente, ale trecerii sunt, în fond, 
înstrăinări ale ființei în destin. Paşii sunt 
“pierderi/ şi niciodată câştig”, iar urma — 

semn, spaţiu al pasului sau timp epuizat, e 
axiologică şi orizontică minimalizare şi în- 
târziere a trecutului. lar a veni e dintru ori- 
ginar şi inițiatic, niciodată recuperator, 
păstrând — polar situat față de eu — byosul 
primordial, un “tu vi?” şi un “(să) vie” — 
cândva însă —, în timp ce venirea eului 
pare să îşi încheie, odată rostirea, plasarea 
în perioada iniţiatică (“De când ve- 
nim?...”). 

A fi în trecerea e, deci, unică putință 
şi şansă de a fi a lumii, a fi trecător — sin- 
gură condiţie asumabilă de ființă; dimen- 
siunea tragică e însă relativă în măsura în 
care e tranzitorie spre o alta, de trecere. La 
Blaga, tranziţia se face prin poveste şi 
privire, ca moduri de străbatere a spațiului 
— pre-zicere şi uitare. 

Căci, trecând ca poveste, ca supunere 
de destin, veste ce anticipă, postulând o 
stare a fiinţei, fie trecută şi atunci investită 
cu posibilitatea re-zicerii, fie viitoare, ger- 
minativ-predictivă de sine şi de facere sa- 
cră de lume (“Dacă din poveşti adevăr ră- 

mâne /că trăim prin imponderabil cei vii/ 
poate să mai umble cuvânt / că trupul / 
este-o povară”). Şi, odată imponderabili- 
tatea ființei povestită — anticipare a stării 
de unde -, spaţiul de unde e cel spre care 
se uită, şi a (se) uita e şi a privi, văzând şi 
vădind, şi a (se) dezorganiza, a te vedea 
drept exterior, dincolo de uitare; iar a re 
uita în e a te statornici într-un acolo; cel- 
ce-se-uită, aproape de identitatea originară 
lume lumină, câştigă, astfel, şansele deve- 
nirii întru spațiul şi starea de unde. 

Povestea şi uitarea deschid, aşadar, ca- 
lea integrării în mister. Petrecură şi petre- 
cându-se — ocupându-şi timpul şi făcând să 
treacă, trecând peste şi pe lângă, însoţind 
şi rămânând -, dăinuind şi suferind, în ac- 
cepțiune veche, ființa descoperă spațiul 
unde; ea (se) pătrunde, (se) ascunde, (îşi) 
răspunde, mişcări ale mitizării de sine şi 
ale refugierii în unde, greu şi incert, dubi- 
tativ, aparent, dar deja-definitiv. De acum, 
ființa şi spațiul unde se revendică reciproc, 
coerent, continuu. 

De altfel, poezia blagiană, dacă ac- 
ceptă aproapele ca determinare spațială, 
ca imediat deci, dar şi ca substantivală nu- 
mire a unui alter ego al celui-ce-se-tece 
(iar Dumnezeu e cel “aproape”, “fără să- 
mi fi fost vreodată aproape”), ea nu cu- 
noaşte departele decât ca nostalgie sau, 
eventual, învingere a unei parcurgeri grele. 
“Departele meu” nu e niciodată aşa-nu- 
mire la Blaga; într-o lume care nu mai este 
“a aproapelui şi nu mai poate fi, ci e una a 
departelui”, aşa cum nu mai este o lume a 
apropierii, ci, tot mai mult, una a depărtă- 
rilor”; şi, trecerea e îndepărtare, e rămâ- 
nere şi e înainte — dinainte, determinării 
temporal-duble, ce obligă — ontic şi spațial 
— la existenţa unui în-departe, insuficient 
determinat spaţial de trecător. 

Şi, aşa cum în spațiul dintre “aici”, 
“acolo”, “dincolo” şi chiar “acum” şi 
“atunci” şi dincolo de către, spre, întru, 
Blaga ființează, nu întâmplător, un spațiu 
unde, iar eul blagian îşi are în unde propria 
stare de unde, de de-parte. 


172 Daiana Cuibus e Exerciţii de filosofia limbajului 


“Plecările” sunt, astfel, “cu putință”, 
spre unde, ele descoperindu-şi şi afirmân- 
du-şi zona de trecere din trecere în trecere 
şi din existența în trecere la cea ca trecere. 
“Locuind” inițial (heideggerian) întru pro- 
misiunea şi anticiparea lui undeva, provi- 
zoriu-tranzitorie nedeterminare, încă, a 
spaţiului unde, eul blagian are semne că 
“locuiesc undeva/ dar nu...”. Vagă locali- 
zare deocamdată, relativizând pierderea şi 
promisiunea lui unde, undeva conține, to- 
tuşi, certitudinea acestuia, căci, “va” e par- 
ticulă a viitorului, găsire prezisă, ca un soi 
de poveste, pre-vestire, şi nu doar a spațiu- 
lui, ci a stării chiar, “undeva pe câmp/ a 
murit fratele vânt” şi “undeva jos sau 
undeva sus”, “undeva” oricum, “se trage la 
sorți cămaşa învinsului” deconspiră — ca 
anterioare posibilei ajungeri a eului — ges- 
turi ritualic-sacre, în care trecerea (se) 
epuizează; şi atunci eului blagian i se oferă 
supremu! spațiul-stare-unde. 

Mai mult decât mişcare către, înspre 
şi chiar întru un spațiu sau altul, discredi- 

tându-le, trecerea la unde e blagian acces la 
o “ascundere pretutindeni a fiirii”, nu cu 
privirea străbătută, ci ca srare ce conver- 
teşte inalienabila trecere dintru tragic întru 
posibilă stihializare, recuperatoare de cen- 
tralitate a eului. 

Unde e, deci, ajungere numită sau nu, 
fiinţare a eului în dimensiunea de spațiu- 
stare, devenire a lui, nu provizorie sau ne- 
esențială, ci definitivă şi temporal-deter- 
minativă triplu şi valabilă în consecință. 
Conştient de condiţia de trecere — tranzito- 
rie, deci, eul blagian e cel, ce, aşteptat-un- 
de de poveşti, e aşteptat ca ființare în spa- 
țiul-stare. Şi Fiinţa îşi parcurge de acum 
etapele devenirii, întinzând şi întinzân- 
du-se unde, ca orizontalizare configura- 
tivă, ce nu reduce unde-le la spaţial, eul 
caută pământul,/ unde mitic să ne-alcă- 
tuim”; juxtapunerea relativizează, discre- 
ditând pământul ca absolut unde, oricum 
neimplicând alcătuirea întru chtonic. Dar 
la Blaga rrecerea e devenirea şi unde-le, 
chiar fără dimensiune tragică — sau poate 

cu atât mai mult —, e trecere prin excelență. 
Devenirea, ființarea trebuie să aibă loc şi 
deschiderea spre acea stare de unde e nu 
doar posibilă, ci şi necesară. Alcătuind 
într-un spațiu şi configurat ca atare, eul îşi 
recuperează astfel o stare arhetipală, apa- 
rent uitată. Dar uitarea, spunea Heidegger, 
“nu e de ființă, ci de limbă” şi arheul pe 
care unde-le îl păstrează ca semn al ființei 
româneşti înseşi e cel care, pentru că-l 
avem, ““ne poartă sau ne va purta pretutin- 
deni, tot mai departe”. 

Şi astfel, o nouă mitologie a trecerii e, 
la rândul ei, recuperată. 

Ajunsă unde “fără-ncetare”, “prin 
pulberi şi mirişti” şi ca pe “un țărm”, e sin- 
tagmă nu doar a modalității şi a temporali- 
tății ajungerii, ci atribut al devenitului 
însuşi; iar unde e apozițională determinare 
a mişcării acvatic-eterice, ritmic repetate, 
în timp ce ambiguitatea raporturilor sintac- 
tice face posibilă postularea “stării de 
unde” a eului. Privilegiat aleasă (“numai 
unii”), fiinţa blagiană e complementaritate 

posibilă a cosmosului, căci, fiind “unde nu 
ajung sorii”, ea e supremă localizare, ce 
compensează până şi o eventuală insufi- 
ciență a mişcărilor ondulator-astrale. 

De aici şi ivirea unde, înscriere în 
traseul noii forme de trecere. Biografia 
eului — “unde şi când m-am ivit lumină nu 
ştiu” — e în-ființare ce, metaforic reafirmă 
lumea ca lumină, dincolo de nuanţa adver- 
bială, strict spaţială, cerută cu necesitate de 
“când”, Renunţând la un posibil a porni 
unde / de unde, poezia blagiană trimite eul 
în drumul unde-lui, ca începere de unde. 
Surprinsă în momentul în care “de unde 
începe”, dovedit izomorfism ce plasează şi 
predestinează concomitent, ființa apucă pe 
unde, liniaritate ce nu e, paradoxal, şi rec- 
tilinie. lar aparenta reiterare continuă a 
gestului plecării e absolvită de data aceas- 
ta de implacabila mereu-parcurgere, vibra- 
toria repetare de traiectorie devenind 
atribut al stării. A pleca unde e şi finalita- 
te, dar şi modalitate a trăirii distanței de- 
clanşate ca par-curgere. Şi a merge unde — 

“ca un freamăt” — îşi recâştigă intenționata 
finalitate, căci ființa e “deja-stare-de- 
unde” (“unde merg, să nu merg singur”), 
simetric reluând ondulația acvatic eterică a 
norilor. Egal ca intensitate şi valoare a tre- 
cerii, - căci unde-le generalizează, unifor- 
mizând, dar nu reducând şansele oricărei 
mişcări prin spaţiu, spre stare-, a umbla 
unde e nu mai puțin intervenire în existen- 
tă, ca prezență constantă acum şi extrem 
de evidentă stare în fiirea lumii. Tragica 
limitare şi ne-determinare (axiologic-ne- 
- gativă) a umblării prin, pe, cu devine ne- 
verificabilă, ca, de altfel, şi consumarea — 
tragică — de sine a ducerii. A se duce unde 
salvează atât din minimalitatea unui con- 
tingent — “căci toate tainele trăite unde se 
duc” -, dar şi din vulnerabilitatea unei 
călătorii interioare, păstrând doar pendu- 
larea “între sânge şi lacrimă”. 

Dat fiind spațiul-stare, la Blaga miş- 
carea poetică a eului câştigă în această tre- 
cere spre / la unde noi forme ale mani- 
festării onticității, ca forme de afirmare a 


Daiana Cuibus e Exerciţii de filosofia limbajului 177 


vechii stării de frecere drept una la care se 
poate renunţa, prin tocmai asumarea ei ca 
stare de unde. Astfel, a călca unde e urmat 
de a sta unde (Şi nu poți sta niciodată alt- 
fel decât unde), indiferent dacă “aici” sau 
“acolo”, oricum însă (mitic) “şi astăzi”, 
mişcare aurelanti a celui de-parte. Aceasta 
nu se anulează orice formă de deplasare, 
căci, prin unde, a sta se dovedeşte a fi, 
grație izomorfismului lingvistic, propa- 
gare din aproape în aproape a unei osci- 
laţii, de viteză finită şi printr-o varietate 
spațială minimă, fizică postulare a repao- 
sului ca formă a mişcării. 

Oricum, sensul temporal al trecerii ca 
mare trecere, al parcurgerii ca epuizare nu 
se mai confirmă într-o primă accepţie a sa, 
şi poezia blagiană postulează trecerea pe 
unde, şi distanță consumată într-o anume 
zonă ontică, dar şi reflexiv-întoarsă inve- 
stire cu stare, căci, “subt pasul tău, pe 
unde treci / sau stai, pământul înc-o 
dată.../ se face străveziu”. Transparenţa 
eteric vibratorie e cea a fiirii-unde; e un 

spaţiu în care absența morţii coincide cu 
cea a iubirii, depăşite ca momente ale tre- 
cerii — epuizare, ce dizolvau şansele la 
definitiv şi absolut, nefiind unde (“unde nu 
e moarte, nu e nici iubire”); în fine, trans- 
parenţa e spațiu ce-şi implică şi configu- 
rația. Unde nu repetă, deci, un “acolo”, 
eventual stabilindu-l — însuşi textul poetic 
nu spune “de-acolo de unde” ci “de-acolo 
unde eşti” -, ci îl transformă mai degrabă 
într-un “dincolo” (chiar generic al tha- 
naticului), nesfârşită amânare de ajungere, 
ce nu mai interesează decât ca şi transcen- 
dere şi doar în măsura în care eul e 
“acolo”, asigurându-şi existența de / din 
unde. 

lar unde eşti? e întrebare a căutării de 
ceva/cineva, pierdut ca aparenţă; “Şi dacă 
nu eşti, unde ești 7” e căutarea doar apa- 
rent contradictorie, inutilă, sau imediat tra- 
ductibilă între “aici” şi “acolo”. Ne-fiind, 
căci cel mult “ai fost cândva”, spune 
Poetul, eul abia recuperează accesul la a fi 
unde, ca punct de origine, dar şi de con- 

tragere la sine al lumii; şansă de “a fi 
nimb”, unde sunt e, mai mult, a nu fi sin- 
gur, ca un soi de panteizare în cosmos a 
sinelui, care se salvează din singurătate, 
păstrându-şi însă, concomitent, unicitatea. 
Postularea unei stări (ondulatorii) de unde 
a ființei care este unde nu e forțată, fiind 
cerută de însăşi concepția blagiană — poe- 
tică şi filosofică =; concret figurat, undele 
firii e totdeauna alternanță, constanță 
mişcare eterică (“unde e raiul vântului”), 
iar a fi unde, ființă sau cântec, e “pierdere 
de sine” — ca devenire esenţială. Echiva- 
larea lui a fi unde cu a fi de unde e vala- 
bilă şi chiar complementară, nu doar ca 
spațiu, Ci şi ca stare; căci există un a fi de 
unde blagian sinonim cu a veni de unde; 
implicând ruptura dintre “aici” şi “acolo” 
şi nestabilind distanțe măsurabile, ci doar 
sugerându-le, a veni de unde descoperă şi 
el originara stare de unde. La Blaga se 
vine din unde-le ca “râu cu ape obosite de 
mori”, “vânt cu duh ostenit”, “suferință- 
nvârtită”, sugestie a unui apeiron oscilato- 

riu, în mişcare uşoară şi alternativ ascen- 
dent — descendentă. 

Ciclicitatea rrecerii, refăcută până şi 
în vibratoria alternanță a stării de unde, e 
şi acum respectată la scara fiirii eului, 
chiar dacă scoasă de sub determinanta 
tragică a imediatului, a trecerii fără unde. 

În acest context, a fi fost unde ar pu- 
tea părea semn al provizoratului întoarcerii 
lumii la ceea ce trebuie să-i fi fost primor- 
dialitate; însă toate “lucrurile au fost unde” 
construieşte o dată cu o spaţialitate germi- 
nativă, de la care revendicarea sinelui ca 
aparținând unui loc e posibilă, şi o stare de 
locuire, în sens heideggerian, a acestuia; 
stare ce nu relativizează, efemerizând, 
accesul la unde ci, dimpotrivă, îl pre-zice. 
Chiar lipsită de trimiterea la ondulatoriu, 
sintagma blagiană a lui unde (ne) omoară 
rezolvă prin trimiteri spațiale absolvirea 
ființei de aparențe, ca părți alienabile; iar 
odată unde-le ca stare, ființa e recuperată 
din singurătate, pentru şi întru dimensiuni 
esenţializate, ce pot “naşte pe Dumnezeu”, 

cel care e-unde-pentru-că-nu-e. 

A pieri unde pare, la rândul lui, să în- 
cheie definitiv traiectoria trecerii unde. 
Dacă ar fi aşa, presupusul spațiu-stare bla- 
gian s-ar verifica doar parţial, în limtele 
unei temporalități ce l-ar discredita. Doar 
că singura sintagmă blagiană a pieirii unde 
e cea a spațiului reîntoarcerii luminii la 
sine, sau, poate mai exact, din sine spre un 
unde. Şi cum undele e locuire a ființei, a 
pieri unde e nostalgie a chiar ieşirii eului 
unde, aidoma soarelui (ce “iese din pă- 
mânt unde”); şi, în primul rând, a trăirii 
unde. Eul rrăieşte unde ca duh, retragere 
în spaţii adânci, ““unde pot trăi” după pra- 
vila sa, definitiv, inalientabil, cu propriile 
legi, chiar dacă i-real — căci starea de unde 
nu poate fi înțeleasă altfel. 

Şi dacă frecerea unde ca mişcare şi 
înaintarea unde au forme specifice în liri- 
ca blagiană, trecerea unde ca trăire unde 
şi-le are pe ale ei. Numai că, trecerea- 
înainte-de-unde deplasa accentul ontic- 
ității pe formele mişcării — iluzii ale nea- 

sumării condiţiei temporale-temporare, 
acum la nivel existenţial interesează și 
formele de manifestare, dincolo de 
mișcare, a fiirii de unde. Răzbaterea unde 
“fără sfat” şi străbaterea unde e părrun- 
dere, în fond, stare tranzitorie spre a găsi 
unde — întotdeauna orizontalizare deschisă 
reinterării gestului -; undele salvează din 
temporalitate, ca spațiu securizant, sferic 
şi impenetrabil, închis prin punerea unde, 
“ca să apăr”, ce-şi câştigă atributele prin 
sugestia  mioritic-implacabilă perfect 
repetată. 

Adunându-se unde şi punându-se 
unde, esenţializându-se, deci, din şi în mi- 
ticul fiecărei fiiri, spațiul stare justifică 
orgoliul cu care ființa se pretinde unde — 
blagian se ține unde -, locuind spaţiul, dar 
şi fiind explicit ondulatorie; căci, adaugă 
Blaga însuşi, “făpturi care aţi fost/ unde 
sunteţi”, “nu le călca, soră, luminile...”. 

Rămânerea unde e, aşadar, indiferent 
de aparente întoarceri, definitivă stare, 
căci de unde. rămânând atribuit definitoriu 

al oricărei mişcări, nu instituie refacerea în 
sens invers a trecerii. “Fiinţa ta se pre- 
lungeşte până la cea din urmă stea”, “unde 
sfârşeşte nu vei afla” e blagiană sentință a 
destinului de privilegiat, ce poate “să Jase 
urme unde”, generând un loc de co-inci- 
dență a esenței umane cu cea solară. Şi 
reintegrarea în mister sfârşeşte astfel în 
unde, spaţiu terminus şi stare definitivă. 
De aceea, ascunderea e nu doar inutilă, dar 
nici măcar tentantă (eul blagian ştie că ar 
putea urma numai întunericul), şi misterul 
integrator e ceea ce, Heidegger ar numi 
“starea de neascundere, de adevăr al 
fiinţei”. Iar şansa la absolut a eului scăpat 
în unde e tocmai acest a avea unde, chiar 
a avea unde te prăbuşi, fatal-salvatoare 
epuizare de tragică trecere “ca părere ase- 
menea unui/ cuvânt scris de-o mână pe 
apă, ce — încă-naintea citirii - / în cercul de 
unde ne scapă”). 

Arheul remitizat de unde îşi are, aşa- 
dar, centralitatea şi elementaritatea cosmi- 
că recuperată; spațiul undelui, în care miş- 

carea vine de pretutindeni, ca pretundin- 
deni, cum ar spune Noica, s-a postulat ca 
stare, sentiment mioritic al destinului unei 
depărtări, al unei treceri. Determinarea 
spaţiu-stare nu e, însă, unilaterală; şi chiar 
dacă undele,ca mişcări propagate oscilato- 
riu, repetate, uşoare, s-au definit pe coor- 
donatele ontologice ale ființei, acvatic-ete- 
rice, ele nu au în poezia lui Blaga şansa, 
stări fiind, a configurării lor ca finalitate 
spațială, cu toate atributele delimitativ-ori- 
zontice inerente. 

Dincolo, deci, de indirecta fiire de 
ființă, unda e aparent lipsită de ambigui- 
tatea ce ar anthropomorfiza-o sau, respec- 
tiv, ar cosmiza eul. Mişcarea undei e, 
totuşi, una de înconjurare, învăluire, întru 
penetrare şi înlocuire a ceva din esența 
sinelui, căci “o undă vrea să te cuprindă”; 
ea “ajunge”, “cheamă” şi “fură” pentru a 
te deveni altceva, dar şi pentru a (se) 
deveni; rar determinate concret, de obicei 
ale “țărmului şi valurilor”, “pribege”, 
finalitatea lor e pierderea în de-parte, “în 

marea uitării”; uitarea, aidoma privirii ce 
înstrăina umanul de sine în unde, lasă 
deschisă şi ipoteza unei metamorfoze 
inverse. Ca unde — faptele se-adună şi iar 
se revarsă şi, fără să fie “rană”, organic 
anthropomorfa generare de undă e totuşi 
zonă a unui trup. Bucuria “unde-i de-a nu 
fi rană”, de a se fi insinuat, deci, în bene- 
fic anthropos şi, mai mult, de a se propune 
(în sens heideggerian) lacrimii înseşi — 
“unde lacrima a căzut” — contrazice, astfel, 
univocul nevoii de unde a eului. 

Astfel, unde-le trecerii blagiene, spa- 
țiu ce tinde să devină şi stare, şi stare ce se 
vrea şi spațiu. “deschide un fel de câmp al 
cuvântului; căci există, cum ar spune Noi- 
ca, câmpuri logice, în sânul cărora se pot 
petrece o cuplare a individualului cu gene- 
ralul, ca un fenomen originar. Şi în zona 
aceasta a cuvântului, unde nu încape întot- 
deauna comunicare” rezistă densitatea cu- 
vintelor. Căci, “un cuvânt e de obicei un 
mijloc de expunere; o idee se exprimă prin 
cuvinte. Dar acum iată câte un cuvânt care 

se exprimă prin cuvinte. Dar acum iată câte 
un cuvânt care se exprimă prin idei”. 

Unde e unul din acestea, descriind 
orizontic, dar şi axiologic, orientativ, dar şi 
formativ, în acelaşi timp, însăşi dimensi- 
unea mioritică — în accepțiunea blagiană — 
a existenţei, încredere în destinul care, deşi 
conştientizat ca tragic, e chiar provocat la 
a se manifesta drept condiţie; fiinţa în rre- 
cere devine ea însăşi trecere, şi atributele 
devenirii sunt multiple. Pentru eul blagian 
a fi apartenent la trecere înseamnă a avea 
unde. Tragismul efemerităţii ca ființă anu- 
lat de fiirea centralizată şi elementarizată 
prin transcendența lui unde, deopotrivă 
asumată. Şi drama cunoașterii, a trecerii, a 
existenţei în ultima instanță, integratoare 
în mister, aduce poetic în fiecare unde o 
venire a fiinţei, un mit al acesteia. 

Iar mitul lui unde însuși, mitul ca 
nume pentru tot ceea ce subzistă cuvântu- 
lui, e unul care “spune” şi el ceva, “nu 
chiar despre facerea lumii, dar despre fa- 
cerea omului românesc”. 

Logosul blagian 
in perspectiva 


filosofiei 


limbajului 


Discursul filosofic şi filosofia dis- 
cursului - premise teoretice în 
abordarea textului literar blagian 

Argument 


Încă de la Platon, recunoaşterea valo- 


rii gnoseologice a limbajului (fie şi doar ca 
început al cunoaşterii), alături de postula- 
rea caracterului său ontologic, extinde şi 
plasează problematica logosului dincolo 
de granițele unei ştiinţe precis delimitate, 
cum este /ingvistica. De altfel, chiar con- 
ceptul de logos este definit în termenii 
filosofiei antice greceşti ca rațiune, logică, 
limbaj şi lege în acelaşi timp, unitate origi- 
nară a limbajului, gândirii şi lucrului, cu 
caracter de “lege de echilibru”, care, după 
cum spunea Heraclit, “are ca efect întoar- 
cerea tuturor lucrurilor la focul originar, 
adică la Logos, adică la sine”. 

Într-o astfel de perspectivă, originea, 
formarea, funcţiile şi valorile /imbajului 
sunt premise şi obiecte de analiză nu doar 
ale lingvisticii, ci şi ale mitologiei, filoso- 
fiei limbajului sau ale metafizicii. Iar pro- 
blema, deopotrivă lingvistică şi filosofică 

a originii limbajului a cunoscut abordări şi 
dezvoltări variate, nu o dată contradictorii. 
Demersul nostru nu intenţionează să par- 
curgă o istorie a disputei asupra originii se- 
mantic — naturale sau convenționale a lim- 
bajului şi nici să abordeze exhausiv tipo- 
logii ale discursului, ci, asumându-și se- 
lectiv premise şi teoretizări ale diferitelor 
direcţii în studiul limbajului, să schițeze un 
posibil plan unei demonstrații ulterioare, 
care, amplificat şi aplicat pe text concret şi 
în detalii, să poată demonstra că discursul 
poetic şi cel dramatic blagian pot fi înțe- 
lese ca discurs al unei filosofii a limbaju- 
lui, capabil să reformuleze controversa 
realia-signa în termenii Logosului — gân- 
dire şi Logosului-discurs (transformare 
constantă, prin care limbajul, între sens au- 
tonom şi sens contextual, deplasat în afara 
cuvântului, se realizează în grade şi la ni- 
veluri diferite) şi să o rezolve, prin această 
dialectică a Logosului. 

Logosul — nume. 
Caracterul ontologic al limbajului 


Definirea limbajului prin calitatea sa 
de “instrument de comunicare” a estompat 
sau chiar ignorat, în multe dintre teoreti- 
zările lingvistice moderne, perceperea lim- 
bii ca — heideggerian - “loc de adăpost al 
Fiinţei” şi “putere de semnificare a Fiinţei 
(... căci numai acolo unde există limbă 
există lume)”. Or, credem că textul blagian 
este tocmai un spaţiu al Fiinţei determinate 
şi condiționate lingvistic. 

Ne oprim, deocamdată, asupra câtor- 
va concepții ce au la bază ideea unui logos 
originar de tip hieros logos — Cuvântul — 
sacru, Cuvântul — pur, Ur - sprache sau, la 
Blaga, “cuvântul vrăjit” -, concepţii care 
circumscriu aristotelian omul ca fiinţă vie 
purtătoare de logos. Înstituit sau nu de un 
nomotet (la Platon), onomaturg (la 
Socrate) sau legislator, eventual divin (la 
Blaga), limbajul este văzut, din această 
perspectivă, ca dar intrinsec fiinţei, aseme- 

nea lumii. De altfel, în “Lumina necreată. 
Naşterea logosului”, Blaga preia viziunea 
neoplatonicienilor, conform căreia 
Logosul e copie a Unicului, prim pas prin 
care se produce în chip emantiv lumea, 
ambele fiind “produse eterne şi necesare 
ale lui Dumnezeu” 

Chiar şi concepțiile care resping te- 
zele metafizice sau teologice despre o ori- 
gine supranaturală sau divină a limbajului 
nu îi neagă acestuia valoarea ontologică 
constitutivă, ci doar o plasează la nivelul 
conştiinţei umane: “Caracterul iniţial al 
conştiinţei este limbajul sufletului. Cu el, 
limbajul omenesc este creat”, afirma 
Herder. E adevărat, consecinţele unei ast- 
fel de înțelegeri a originii logosului duc la 
definire a lui ca “esențialmente uman”, 
însă nu ca anulare, ci doar ca reformulare 
a atributului său existenţial, atâta vreme 
cât, humboldtian, “omul este esenţialmen- 
te o fiinţă lingvistică ”, determinată forma- 
tiv de un limbaj autogen, care “se naşte din 
sine însuşi”. 

Caracterul ontologic al limbajului de- 
vine şi mai evident la nivelul capacității 
sale de a institui nu doar fiinţa şi pe sine 
însuşi, ci şi lumea. Prin forța sa creatoare, 
limba îşi postulează valoarea de logos, in- 
diferent dacă acesta e văzut ca emanaţie 
(în termeni blagieni) a unei entități supe- 
rioare şi eventual supranaturale — și atunci 
“cel care a creat totul a dat cuvântului 
deosebitul privilegiu de a fi mijlocitor între 
creator şi creat, dar şi determinarea tragică 
de a face distincţie între unul şi celălalt”? 
— sau ca manifestare autonomă şi autofor- 
mativă. 

Orice denominație este o activitate 
demiurgică, totală sau parțială (în formula- 
rea lui Aristotel — “energie parțială, deoa- 
rece tot ce trece dincolo de ceea ce omul a 
învățat se află la Dumnezeu sau este 
Dumnezeu, creativitatea însăşi. Omul, în 
măsura în care creează, este un demiurg”). 

Filosofia limbii şi lingvistica ajuns, 
astfel, să ia în discuţie problematica cu- 
vântului — nume, ca instituire de lume şi 

realitate. Chiar dacă, aşa cum spunea 
Wittegenstein, natura “cuvintelor, fie ea 
semantic — naturală, fie convenţională, 
constituie o problemă irezolvabilă şi, deci, 
ar trebui să lăsăm lucrurile <aşa cum 
sunt>”, ne oprim aici asupra câtorva argu- 
mente în favoarea acceptării valorii magi- 
ce şi semnificante a numelui, de vreme ce 
Blaga acceptă existenţa unei “limbi ada- 
mice” şi puterea de “vrajă” a cuvântului. 
Ideea unui nume dens din punct de 
vedere ontologic este enunțată încă din 
filosofia antică, sub forma câtorva abor- 
“dări doar parțial nuanțate. Astfel, premisa 
unei indistincţii originare limbaj — ființă 
leagă conceptul de Logos de viziunea 
mitică a demnităţii şi omnipotenţei lumii 
cereşti; cuvântul e văzut ca etern şi impe- 
risabil, încât unitatea şi permanenta lumii 
sunt construite pe unitatea şi indestruc- 
tibilitatea Cuvântului. O limbă de bază, 
originară şi universală — lingua adamica — 
are în centrul său numele, înțelese ca auto- 
relevare a unui logos — cuvânt preexistent 

şi dat (chiar şi în textul biblic), ca proces 
mmezic, în sens platonician — “recunoaş- 
tere în lucruri, ca fundament ontologic, a 
ideii lor, pe care o avem deja în noi” sau 
chiar ca reflex direct al obiectului, pe calea 
unei sinonimii naturale sau relevate — 
“designăm supunându-ne unei voințe a 
lucrurilor care se descoperă în noi.” (Bla- 
gian, “amintiri — vin,... Şi trec, şi nu se mai 
opresc. Trupul stă şi priveşte. Bine de cel 
ce le poate vorbi”). 

Axioma limbajului autogen nu elim- 
ină, ci doar nuanțează dependenţa lumii de 
instituirea ei prin cuvânt. Humboldt afir- 
ma: “Limbajul e mod specific de conce- 
pere (s.n.) şi aprehensiune a lumii.[...]. 
Omul trăieşte cu lumea şi lucrurile sale 
așa cum limbajul i le prezintă (s.n.). Prin 
acelaşi proces prin care el emană limbaj 
din ființa sa, se şi situează în el”, asimi- 
lând şi, concomitent, elaborând lumea 
obiectelor. Fără a fi de data aceasta tributar 
unei predeterminări absolute şi imanente, 
cuvântul — nume e tot instituire de lume, 

lume, dar şi atitudine spirituală proiectată 
ab initio asupra acesteia, de vreme ce în 
alegerea designaţiilor nu sunt exprimate 
simplu obiectele percepute în ele însele, ci 
are loc reflectarea imaginii ființei despre / 
asupra obiectului; încât numele este, aris- 
totelian, conținut al conştiinţei (blagian, 
“Cuvinte de vrajă, cuvinte ce au darul de a 
se întrupa într-un fel singure, sau cel puţin 
cuvinte ce dau iluzia unei supreme 
întrupări”). 

Inaugurarea lumii are loc, aşadar, prin 
cuvânt, indiferent dacă numirea e înțeleasă 
ca proces manifestat sau mnezic al unui 
logos de tip absolut sau ca proces de crea- 
ție uman — subiectivă. A pronunţa un cu- 
vânt înseamnă a acorda fiinţa în şi prin 
limbaj, iar prin nume, spunea Cassirer, lu- 
crului i se oferă şansa la permanentizare, 
iar valoarea ontologică a Logosului — nu- 
me e reconfirmată. (Sau, în formulare bla- 
giană: “şi totuşi, cu cuvinte simple ca ale 
noastre // s-au făcut lumea, stihiile, ziua şi 
focul...*). 

Gândirea mitică şi, în anumite mo- 
mente ale evoluţiei sale, gândirea lingvis- 
tică leagă inseparabil numele lucrului şi 
lucrul în sine. De aici, şi doctrina logosu- 
lui ca substanţă — suflet divin, ca semnifi- 
cație şi ca rațiune a întregului, ca semnifi- 
caţie şi esență ale numelui. 

Pe de altă parte, e adevărat, contesta- 
rea relaţiei sens — lucru, cuvânt — lume a 
dus, în decursul istoriei lingvisticii, la e- 
manciparea şi autonomizarea ştiinţei lim- 
bajului. Însă nu putem ignora, o dată cu 
Ricoeur, faptul că “astfel devine greu, 
imposibil chiar, de explicat funcţia denota- 
tivă a limbajului în cadrul unei teorii a 
semnului, ignorându-se în acelaşi timp 
definirea discursului prin raportul cu reali- 
tatea extralingvistică.””* 

O ulterioară analiză pe text a creaţiei 
lui Lucian Blaga, ale cărei premise teoreti- 
ce încercăm să le schițăm aici, credem că 
poate pune în evidenţă tocmai necesitatea 
unei interpretări semantice (văzând în 
semantică o ştiinţă de graniţă între lingvis- 

tică şi filosofia limbajului), care să nu cer- 
ceteze doar structura cuvântului, ci şi ra- 
portul său cu lumea, ca naştere a semnifi- 
cației în sine şi în frază. 

De altfel, valoarea originar ontologi- 
că a limbajului o presupune pe cea de Lo- 
gos semantikos, anterior oricăror distincții 
apofanice. O dată cu declararea limbajului 
ca nedeterminat dihotomic, ca, aristoteli- 
an, “semanticitate, anterioară distincţiei 
înseşi dintre adevăr şi neadevăr, dintre 
existență şi inexistență”, devine necesară, 
credem, abordarea unei alte dimensiuni a 
limbajului — cea gnoseologică. 


Logosul — gândire; Logosul — 
cunoaştere. Caracterul gnoseologic 
al limbajului 


Raportul limbă — gândire este un alt 
aspect fundamental şi nu mai puţin contro- 
versat, atât în filosofia limbajului, cât şi în 
lingvistică. Incluzîndu-se reciproc, într-un 
sens sau altul, sau situate, în alte concepții, 

la acelaşi nivel al originii şi complexității, 
limba şi gândirea sunt, oricum, cosub- 
stanțiale, fie şi pornind doar de la descri- 
erea heracliteană a Logosului, sub cele trei 
forme — limbă, gândire şi lucru —, ordine 
internă Şi rațiune care explică şi reprezintă 
justificarea unui fapt. (De altfel, Max 
Muller încerca să demonstreze că rădăcina 
etimologică a cuvîntului “nume” ar fi 
identică cu cea a verbului “a cunoaşte” ). 
Văzînd în denominaţie un exercițiu 
de memorie în raport cu Lumea Ideilor, o 
definiție platoniciană a cuvântului îl des- 
crie ca instrument adevărat şi autentic al 
cunoaşterii, care exprimă şi cuprinde 
esența lucrurilor. Reproducere sau nu, lim- 
bajul presupune un act de conştiinţă origi- 
nar Şi autonom şi întrupează o atitudine 
spirituală şi cognitivă. (Trebuie specificat 
că, deşi identifica în Logos, nume şi 
Onoma stadii ale cunoaşterii, pentru Pla- 
ton identificarea nu este decât parțială; cu- 
vântul şi limbajul “se luptă” pentru expri- 
marea Fiinţei pure, dar nu reuşesc total, de 

vreme ce designarea Fiinţei pure se ames- 
tecă cu designarea unor atribute acciden- 
tale ale obiectului). 

De altfel, indiferent de valoarea natu- 
rală sau convenţională pe care o conferă 
limbajului, lingviştii par să cadă de acord 
asupra valorii sale gnoseologice. Gadda- 
mer afirma explicit: “Nu putem gândi 
decât în limbaj, şi tocmai această situare a 
gândirii noastre în limbaj e o enigmă pro- 
fundă pe care limbajul o prezintă gân- 
dirii... În cunoaştere şi gândire suntem tot- 
deauna condiţionați de interpretarea ling- 
vistică a lumii”."$ 

Chiar şi Cassirer, deşi plasează şi ana- 
lizează distinct gândirea şi limbajul ca for- 
me simbolice şi, prin urmare, nu poate ac- 
cepta în logica discursului său primatul 
limbajului asupra cunoaşterii, consimte că, 
nefiind doar simple semne pentru lucruri, 
ci semne pentru ideea pe care ne-o for- 
măm despre ele, conceptele limbajului re- 
flectă tipul individual şi direcția aprehensi- 
unii noastre despre lume; el recunoaşte că 


202 Daiana Cuibus e Exerciţii de filosofia limbajului 


numirea, ca “diferențiere şi fixare a anu- 
mitor concepte prin cuvinte, nu doar de- 
semnează prin ele o calitate intelectuală, ci 
le chiar înzesmrează (s.n.) cu o asemenea 
calitate”, predeterminând forma celorlalte 
expresii simbolice (sic !).” 

O exprimare mai radicală a acestei 
idei e prezentă în textul hegelian, care con- 
testă definirea limbajului ca formă a cul- 
turii, declarându-l bază a tuturor formelor 
culturii: omul, respingând lumea care i se 
dă ca senzaţie fugitivă, îşi face prin limbaj 
o lume a sa, pentru necesităţile sale de 
ființă spirituală, lume pe care să o poată 
gândi, studia şi transmite sub o formă de 
cunoaştere. 

Dacă omul e ființă gânditoare şi 'vor- 
bitoare”, care gândeşte în cuvinte şi e capa- 
bilă să îşi enunțe astfel gândirea, caracterul 
gnoseologic al limbajului reconfirmă 
limba ca manifestare a unui logos originar 
indistinct (“limbaj - gândire” şi “gândire - 
limbaj”). Trebuie precizat că, deşi în 
aparență paradoxal, acest nivel al înţele- 

gerii şi descrierii cuvântului ca rezultat al 
aspiraţiei intelectului către lumea obiec- 
tivă nu exclude, dar nici nu face, deocam- 
dată, uz de valoarea comunicativă a limba- 
jului. În perspectiva analizei textului bla- 
gian, ne însuşim afirmaţia humboldtiană: 
“Chiar făcând abstracţie în întregime de 
nevoia comunicării interumane, limba ră- 
mâne o condiţie indispensabilă a gândirii 
pentru om, chiar dacă ar fi “aruncată” în- 
tr-o stare de solitudine permanentă”. 
Limba este descrisă în consecinţă, ca 
“schemă gnoseologică”. Legătura cuvânt — 
lume, care putea fi negată din perspectiva 
originii limbajului, este acum apriorică: 
“orice limbă care nu se mulţumeşte să fie 
o sumă de semne arbitrare şi care reprez- 
intă relaţiile fundamentale adevărate ale 
lucrurilor, deci conţinutul gândirii, este o 
characteristica realis”, afirma Leibniz. 
Contemplarea limbajului e mod de 
cunoaştere şi de validare a acesteia, iar 
analiza ideilor şi “sistemul semnelor” se 
determină reciproc. De aici şi posibilitatea 

unei definiri a gândirii din punctul de ve- 
dere al limbii, ca gradul de conţinut cel 
mai înalt al acesteia şi ca funcție a ei (aşa 
cum face E. Sapir). Conţinut latent sau po- 
tențial al limbajului, gândirea se înalță ca o 
rafinată interpretare a limbii. 

Caracterul gnoseologic al limbajului 
nu derivă, însă, doar din valoarea sa de 
Logos semantikos. Putere ontică semnifi- 
cantă, cuvântul îşi instituie treptat, prin 
gândire, şi valorile apofantice. Distincţiile 
luate ca atare, analiza realității în termeni 
de genul lucruri şi procese, aspecte perma- 
nente şi tranzitorii, obiecte şi acțiuni, nu 
preced limbajul ca un substrat al faptului 
dat, ci limbajul însuşi e cel ce inițiază ast- 
fel de articulări şi de dezvoltări, în propria 
lui sferă. 

Existența originară a unui limbaj — 
pur, a unui sistem de nume şi a unor “cu- 
vinte — rădăcini” (la Humboldt), amorfe şi 
indistincte chiar gramatical (față de care 
morfologia, de exemplu, nu poate recupe- 
ra, ci doar atesta schimbări de sens deja 

oricărui sistem de gândire; însăşi cunoaş- 
terea adevărată constă în crearea de nume, 
dar şi în combinarea lor în propoziții şi 
judecăți, enunţuri. 

Nu pledăm aici (deşi discursul blagi- 
an poate susţine o atare abordare) pentru 
un primat absolut al semanticităţii limba- 
Jului, în defavoarea apofanticităţii, ca ele- 
ment de limbaj ulterior, derivat. Preluăm 
distincţia doar ca principiu operabil în pla- 
nul cunoaşterii şi în perspectiva distingerii 
unei alte “forme de manifestare” a Logo- 
sului — cea discursivă. 

Oricum, nici măcar viziunile nomi- 
naliste nu sunt unitare în această proble- 
mă. Empirismul englez, de exemplu, vede 
adevărul şi falsitatea nu ca atribute ale 
lucrului, ci ale limbii; afirma Hobbes, “un 
spirit privat de limbaj ar fi, de aceea, lipsit 
de orice putere asupra acestor atribute şi 
incapabil de a distinge şi juxtapune <ade- 
vărul> şi <falsul>... Veritas in dicto, non 
in re consistit”. 

Adăugând acestor consideraţii şi 

problematica mitului, putem spune că lo- 
gosul şi-a circumscris, deocamdată. di- 
mensiunea semantică (relație cu sine şi lu- 
mea) şi Şi-a anunţat, parțial, prin valorile 
sale gnoseologice, dimensiunea sinractică. 
(Împrumutăm aici termenii folosiţi de 
Morris pentru relaţiile semiosis-ului, fără 
să îi detaliem, cu menţiunea că în analiza 
preconizată asupra creaţiei poetice şi dra- 
matice a lui Lucian Blaga am optat, în 
mod subiectiv, fireşte, pentru o abordare 
temară, cu implicaţii lingvistice, pragmati- 
ce și filososfice, dar mai puțin semiotice). 


Logosul — discurs 


Considerând o astfel de concepe- 
re duală a /ogosului — gândire şi discurs 
— ca operațională în hermeneutica textu- 
lui blagian; ea nu se doreşte a fi înțeleasă 
ca una conflictual — dihotomică, ci mai 
degrabă ca o evoluţie a logosului în dia- 
cronie, între limbajul emanaţie, limbajul 
— căzut şi cel salvat, aşa cum se consti- 

tuie el în şi prin creaţia lui Lucian Blaga. 

Entitate ontologică şi gnoseologică, 
limbajul conferă fiinţei existență şi potenţe 
demiurgice. Între condiţia de creator şi cea 
limitată, de creat, ființa mai trăieşte, prin 
limbaj, o dramă: cunoaşterea, mediată de 
limbaj, este fie una inevitabil subiectivă, 
ca atitudine spirituală proiectată asupra lu- 
mii, fenomenală, în sens kantian, fie pro- 
ces mnezic doar parțial realizat. 

Oricum, inevitabil, perspectivele asu- 
pra lumii se multiplică. În planul limbaju- 
lui, o altă fenomenalizare, multiplă şi ea, 
trebuie luată în discuție, indiferent de cau- 
zalitatea care a determinat-o sau de moti- 
vatia ei: limbile. Din nou, lingvistica şi fi- 
losofia limbajului optează, alternativ, pen- 
tru interpretări diverse şi uneori antinomi- 
ce — de la poligeneza limbajului, la justifi- 
cări de ordin gnoseolozic (kantian, repre- 
zentări plurale ale adevărului lumii); sau, 
la preluarea mitului Turnului Babel, prelu- 
at şi adaptat şi de eseistica blagiană, la mo- 
dul explicit, sau implicit, aşa cum vom în- 

cerca să demonstrăm, de creația sa literară: 
“Limba adevărată nimenea n-o mai ştie, 
iar toate limbile vorbite astăzi de noroade 
sunt din blestem!... Creştinilor adevărați 
le e totuna ce limbă vorbesc, câtă vreme 
sfânta limba de la începutul începuturilor 
Şi aşa a fost uitată lângă turnul de veşnică 
spaimă şi pomenire!... Fie blestem limba 
noastră, noi ne închinăm blestemului! Sunt 
în lume şi blesteme sfinte!” 

Nu vom detalia acum mitul Turnului 
Babel. Menţionăm doar una dintre inter- 
pretările, credem, interesante, şi anume cea 
a lui S. Boulgakov, care chiar afirmă: “ling- 
vistica s-a născut la Babel”. '* Pornind de la 
textul biblic, el reformulează fenomenul de 
aparentă multiplicare a idiomurilor verbale 
ca imposibilitate a înțelegerii şi comu- 
nicării uneia şi aceleiaşi limbi. Pedeapsa 
pentru hybrisul şi latenta omnipotență 
umană, dobândită tot prin limbaj, nu este 
ratarea cuvântului interior, a logosului, ci a 
dimensiunii sale pragmatice. 

Mutatie a logosului în istorie, limbile 

Mutatie a logosului în istorie, /imbile 
sunt văzute de Cassirer ca “perspective 
diferite asupra lumii”, care păstrează, to- 
tuşi, o “perspectivă a Limbajului însuşi, 
care îl distinge de toate celelalte forme 
culturale”. Actualizarea, însă, a Logosu- 
lui printr-o limbă particulară e un demers 
relativ, istoric, care instituie “viziuni indi- 
viduale ale limbii”. O dată cu luarea în dis- 
cuție a limbilor, lingvistica şi filosofia lim- 
bajului, dar şi metafizica inaugurează de- 
mersuri pragmatice în abordarea logosului 
devenit discurs. 

O aplecare asupra discursului este, 
credem, necesară, atât dată fiind structura 
însăşi a operei blagiene, discursivă prin ex- 
celență, cât şi ca etapă, mutație fundamen- 
tală în evoluţia /ogosului (pe care Blaga, în 
poezia şi teatrul său, o exprimă adeseori 
surprinzător de explicit). 

Discursul ca metalogos 


Entitate comunicaţională maximă, cu 
sens complet, deplin, discursul se articu- 
lează pe două “ordini ale semnificării”: 
cea lingvistică, a limbii ca sistem de sem- 
ne, Şi cea semantică, a practicii semnifica- 
tive prezentate într-o anumită cultură. 

În consecință, tipologiile discursului 
fie au o fundamentare lingvistică, bazată 
pe schema comunicării, fie se configurea- 
ză în funcţie de ordinea pe care cultura şi 
realitatea o introduc în discurs (în acest 
caz, credem, de vreme ce cultura şi realita- 
tea sunt forme de manifestare a logosului, 
putem vorbi, într-adevăr, despre discurs ca 
mela-logos şi putem vedea în discurs, 
parafrazându-l pe Wittgenstein, un model 
al realității aşa cum o concepem). 

Ca decelare a genurilor de discurs în 
relație cu situația de comunicare, analiza 
discursului interesează pragmatica. Ca for- 
mă de manifestare a logosului, discursul 
trebuie însă înţeles şi în perspectiva unei 

filosofii a limbajului. Între dianoia şi lo- 
gos, “gândire şi discurs e acelaşi lucru” — 
“dialog interior şi tăcut al spiritului cu sine 
însuşi”, cum afirma Platon. (De altfel, el 
proclama dominația raționalului şi refuza 
retoricii caracterul de ştiinţă). 

Socratic, chiar “adevărurile” filosofi- 
ce nu pot fi enunțuri independente, ci 
enunț cu valoare discursivă, prin care o 
ființă umană responsabilă, liberă, asumă 
-un adevăr, şi-l face al său, îl face <adevăr> 
prin modul cum se angajează față de el, 
transformându-l în adevăr existențial; a- 
cesta depinde de cel care-l înțelege, de 
acțiunea pe care o exercită asupra lui, de 
ceea ce acesta face din el. 

Logosul însuşi, ca unitate originară a 
vorbirii, gândirii şi ființei, în virtutea că- 
reia tot ceea ce există poate fi gândit şi ex- 
primat, iar legătura cu lumea este enunța- 
bilă logic, constituie fundamentul gândirii, 
dar şi al discursului. Dintr-o atare perspec- 
tivă, discursul este văzut în primul rând ca 
valoare ontologică şi gnoseologică şi abia 

în plan secundar ca valoare comunicaţio- 
nală (în accepțiunea teoriei comunicării). 
(E blagiana mărturisire: vorbesc “nu pen- 
tru mine, ci pentru tine. Mărturisind, îţi dai 
încă o dată şi mai bine seama de ceea ce 
este, şi dându-ţi mai bine seama de ceea ce 
este, vei izbuti să înţelegi ceea ce se va 
întîmpla, te vei scuti de nerozia de a ridica 
vreun cuvânt împotrivă” ). 

Este ceea ce vede în discurs şi Foucault; 
el defineşte “formațiunea discursivă” ca 
“regularitățile, raporturile şi corelațiile 
dintr-o totalitate de enunțuri” şi identifică 
reguli discursive — condiţii ale existenţei 
diferenţiate a discursurilor, descriind însă, 
numele ca “ființă privilegiată centrală, prin 
care discursul se articulează pe cunoaş- 
tere”. Mai mult, el vede în actul discursiv 
o “îndreptare a ființei către actul suveran al 
denominației”, înaintare “prin limbaj spre 
locul unde lucrurile şi cuvintele se leagă în 
esenţa lor comună”; iar “figurile pe care le 
traversează discursul asigură”, spune el, 
“întârzierea numelui, care apare abia în 

ultimul moment, copleşindu-le şi abolin- 
du-le”.% 

Dar caracterul ontologic al discursu- 
lui e explicit şi în alte concepții, mai puţin 
radicale în diminuarea aspectului său pra- 
xiologic — comunicaționa]. Filosofii anglo- 
saxoni pun şi ei accentul pe aspectele 
semantice ale discursului. lar Benveniste 
postulează: “omul nu dispune de alt mijloc 
de a trăi aici şi acum decât prin inserția 
discursului său în lume... Orice discurs 
(naraţie la persoana I — n.n.) se produce ca 
un eveniment (prin excelență repetabil), 
dar se lasă înțeles ca sens”. 

Pe de altă parte, lingvistica discursu- 
lui se construieşte pe câteva elemente fun- 
damentale — agentul, starea lumii, intenția 
fundamentală de modificare a unei stări de 
fapte -, iar enunțarea e punere în funcţie a 
limbii printr-un act individual de utilizare 
(tot în concepţia lui Benveniste). 

Printr-o atare dependență a discursu- 
lui de locutor şi de contextul enunțării, a- 
plicată radical, s-a încercat şi explicarea 

absenței oricărui text scris al lui Socrate — 
ca neîncredere în existența unui adevăr 
separabil de persoana celui care enunță şi 
de momentul în care este enunțat. 
(Blagian, are loc o nuanţare a aceleiaşi 
idei, absolutizându-se: “Cuvântul cel mai 
important nu ni l-am spus. / E prea ade- 
vărat ca să ni-l putem spune”.) 

Funcţiile discursului — dintr-o aceeaşi 
perspectivă a filosofiei limbajului — sunt, 
mai puțin, fireşte, cea comunicativă, iden- 
tice cu cele atribuite /ogosului — cuvânt. 

Funcţia comunicativă este uneori 
reformulată ca atribuire a eului vorbitor 
interlocutorului, după modelul cuvântului 
care, numind, se instituie pe sine în şi ca 
lume: “când vorbesc sau când înțeleg 
experimentez pe altul în mine însumi Şi pe 
mine în celălalt”, un blagian “vorbiţi-mi 
întruna până mă redobândesc”. 

Până şi analizele pragmatice ale dis- 
cursului fac uneori uz de elemente pur 
filozofice; este şi cazul lui Searle, care ală- 
turi de definiri şi clasificări ale actelor de 

limbaj din perspectivă praxiologică (“uni- 
tăi minimale ale bazei comunicării ling- 
vistice”, “producere şi emitere de enunţuri 
în anumite condiţii”), descrie locutorul şi 
prin elemente ce țin mai degrabă de /ogosul 
— gândire (în sensul în care folosim aici ter- 
menul), decât de o situaţie de comunicare şi 
contextul acesteia; astfel, cele trei dimensi- 
uni ale locutorului ar fi: “a înființa şi a axio- 
logiza”, “a se îndoi” şi “a guverna”. 

Ca revers, textele filosofice antice, re- 
cunoscute, de altfel, ca prime “tratate” de 
retorică, explică gândirea în perspectivă 
discursivă: aristotelian, “aparține cugetării 
tot ceea ce trebuie stabilit prin vorbire: de- 
monstraţia și respingerea dovezii, trezirea 
emoțiilor ca mila, frica, mânia şi toate cele 
de acelaşi fel, şi în plus meşteşugul de a 
mări sau micşora însemnătatea unui 

Discursul ca ratare a logosului sau 
metadiscursul 


Logosul — discurs este unul dual, prin 
excelență, şi nu doar prin dependenţa sa 
dublă — față de sine și faţă de context -. 
Astfel, polisemia apare doar în discurs, dar 
ea trebuie reglată prin mecanismul contex- 
tual, care să îndepărteze echivocurile poli- 
semice, determinând în acelaşi timp, 
geneza de noi sensuri. “Mediu contextual 
în care are loc transpunerea de sens” (cum 
spune Ricoeur), discursul deplasează sen- 
sul în afara cuvântului şi se creează ca spa- 
tiu al unor coincidentia oppositorum; orice 
validare apofantică şi axiologică a acestora 
riscă, însă, să transforme armonia contrari- 
ilor în stare conflictuală, cu atât mai mult 
cu cât, într-o structură discursiv — dialog- 
ică, performarea actelor perlocuţionare 
implică determinarea încălcării de către 
interlocutor a principiului identității, al 
noncontradicției. 

Consecințele unui asemenea dualism 
discursiv se repercutează tragic asupra pla- 
nului gnoseologic şi chiar ontologic al 
umanului: “dualism fatal, ...al oricărei cu- 
noaşteri umane” şi “al Fiinţei care s-a ra- 
mificat în a fi şi a fi aici (s.n.)”, cum afir- 
mă Heidegger. 

Dar discursul e şi loc de manifestare a 
antonimiei cuvântului: acesta există doar 
în Şi ca discurs, dar trebuie să îşi păstreze 
semnificaţia. Se creează astfel premisele 
conceptualizării numelui, ca statuare prin 
uz a convenționalității semnului lingvistic; 
funcționând în discurs, cuvântul e element 
de limbaj cu identitate etimologică şi sin- 
tactică, transmițând o nuanță determinantă 
a sensului său inițial, fiind totodată inte- 
grat unui mecanism de discurs, o dată cu 
care se “degradează” în noțiune. Cunoaş- 
terea, şi ea structurată din această perspec- 
tivă dihotomic (sau, în unele concepții, 
cum este şi cea blagiană, trihotomic), poa- 
te acum accede la “adevărul — exactitate”, 
dar pierde, cum ar spune Noica, “adevărul 

— semnificaţie”. 

Ca atare, nu numai din cauza unei 
decodări alterate sau insuficiente, ci toc- 
mai din cauza slăbirii, entropizării codului 
sau de expresie slăbesc sau se transformă 
şi pot, în felul acesta, să justifice transfor- 
marea analoagă şi omologă a tuturor celor- 
lalte manifestări artistice. Bogăția sau 
sărăcia gândirii şi, prin urmare, ale artei, 
ale viziunii despre lume depind direct de 
asemenea factori, cărora li se pot sustrage 
numai până la un anumit punct... 

Discursul nu mai poate fi decât auto-re- 
ferenţial, ‘creux et vain’, deci meradiscurs. 


Discursul ca recuperare a Logosului. 
Nondiscursul 


Un atare discurs poate fi, însă, revali- 
dat ontologic, axiologic şi gnoseologic, 
doar aparent paradoxal, tocmai datorită 
autonomiei sale şi caracterului său autogen 
(Şi vom regăsi ideea exprimată poetic de 
Blaga). Avem în vedere şi postulatul bla- 

gian al “limbajului salvat”; nondiscursivi- 
tatea este înțeleasă nu ca negare sau sus- 
pendare propriu-zisă a discursului (sau, 
eventual, doar a celui manifestat, verbali- 
zat — şi exemplele abundă în textul lui 
Blaga), ci reformulare a acestuia prin 
analogie cu ceea ce Focault numea discurs 
noncomunicaţional (folosind exemplul 
discursului cultural care, din imposibili- 
tatea unei fixări riguroase a emitentului şi 
contextului în cadrul situației de comuni- 
care, se substituie el însuşi locutorului şi 
contextului). Regăsim aici, oarecum, dis- 
tincția heideggeriană limbă vs. comunica- 
re, cu menţiunea că Blaga distinge între 
comunicarea cu / pentru celălalt şi comu- 
nicarea întoarsă spre Fiinţă: “mai bine 
întreabă-te şi răspunde-ţi singur”. 

Această reformulare a valorii discur- 
sului, exprimată tot mai des de filosofia 
limbajului şi de metafizică, vizează recu- 
perarea valenţelor sale de logos. Demersul 
este necesar, de vreme ce, față de Jogosul 
— gândire, în care sensul se manifesta 

autonom, logosul — discurs creează posi- 
bilitatea relativizării sensului, prin plasa- 
rea lui în afara cuvântului şi declararea de- 
pendenţei sale față de contextul nu numai 
lingvistic, ci şi extralingvistic. 

Cu atât mai mult, relativizarea sensu- 
lui afectează şi schema comunicării blagi- 
an, “dureros e numai că ne înțelegem aşa 
de puţin...”. Ceea ce rămâne fix pentru o 
formă culturală (simbolică) dată şi cons- 
tant în formațiunile ei discursive este prin- 
cipiul practicii discursive, principiul me- 
canismului discursului. 

Din punct de vedere gnoseolosic, 
şansele unui astfel de discurs sunt formu- 
late blagian undeva între platonianul “Ştiu 
că am uitat” şi socraticul “Ştiu că nu ştiu”: 
“Eu însă mă bucur că nu ştiu şi nu pot să 
ştiu, că sunt eu şi lucrurile din jurul meu, 
căci numai aşa pot să proiectez în misterul 
lumii un înţeles, un rost şi valori, cari iz- 
vorăsc din cele mai intime necesităţi ale 
vieţii şi ale duhului meu. Omul trebuie să 
fie creator (S.a.), de aceea să renunţe cu 

bucurie la cunoaşterea absolutului” (Bla- 
ga, “Pietre pentru templul meu”). 

Considerăm că ar trebui făcută o pre- 
cizare: ne-am aventurat în numirea acestui 
tip de discurs nondiscurs nu doar în virtu- 
tea posibilității de a găsi argumente în anu- 
mite concepții filosofic-lingvistice, ci, în 
primul rând, datorită creației blagiene, ca- 
re absolutizează adeseori autonomia cu- 
vântului în raport cu comunicarea discur- 
sivă (în sens lingvistic propriu-zis): şi “cu- 
vintele pe care le rostim, / cuvintele, ce ră- 
mân în noi, / descoperă şi ele, fără de mar- 
gini, făptura”, de vreme ce “limba nu e 
vorba ce o faci. / Singura limbă, limba ta 
deplină, / stăpână peste taine şi lumină, / e- 
aceea-n care ştii să taci”. 

Suspendarea discursului nu este însă 
singura şansă blagiană de recuperare în şi 
pentru limbaj a logosului şi creaţia sa, cu 
conotaţii orfice specifice, demonstrează 
acest lucru. Fireşte, în primul rând, şansa e 
a discursului literar, asupra căruia, din ra- 
țiuni care le vom prezenta ulterior, nu ne 

vom opri aici. (De altfel, orice act de lim- 
baj sau de gândire implică arta. Structura 
oricărui discurs care are la bază denomi- 
naţia presupune “tropi”, apropieri şi juxta- 
puneri inedite, neaşteptate. Stricto sensu, 
nici nu există proză în limbaj).* 

Stadiul actual al filosofiei este unul al 
tematizării limbajului. “Acum, când totul 
este limbaj , sistem semnificant sau dis- 
curs”, demonstrează A. Codoban, “filo- 
sofia este limbaj, sistem semnificant sau 
discurs”. De altfel, Cassirer o plasează 
între formele simbolice, iar Derrida o ex- 
plicitează drept “gândire simbolică, alături 
de mit și poezie”. Mai mult, asemenea lim- 
bajului şi creaţiei lingvistice în general, 
discursul filosofic, înainte de a trimite con- 
ştiinţa inițiatic în lume, trimite la sine, se 
prezintă pe sine ca itinerar inițiatic. 

Locul discursului ca atare este situat 
de filosofi printre tipurile fundamentale 
ale cunoaşterii. Tocmai această întoarcere 
a filosofiei la limbaj, credem, se manifestă, 
implicit, în creaţia lui Blaga. 


LAN 

Câteva precizări 


Prezenta aducere în discuţie a discur- 
sului nu poate fi, în absenţa unei tratări din 
perspective efectiv pragmatice, decât 
trunchiată. Trecerea în revistă a accepţiu- 
nilor noțiunii de “discurs”, a elementelor 
sale constitutive, discutarea termenilor de 
“practică” şi “formație” discursivă, de 
“univers”, “câmp” şi “spațiu” discursiv, a 
condiţiilor de coerență — o analiză, deci, a 
discursului prin praxiologie — sunt ineren- 
te, obligatorii oricărei apropieri de această 
zonă complexă a limbajului. 

Mai mult, analiza textului poetic blagi- 
an şi, mai ales, a celui dramatic nu le poate 
ignora fără a-şi rata, ab initio, demersul. 
Absența lor din acest text este intenţionată 
datorită extensiunii la care o abordare prag- 
matică a discursului are dreptul şi pe care 
intenționăm deja să i-o conferim în ansam- 
blul unei lucrări ulterioare. 

Cât despre premisele teoretic-filoso- 
fice pe care opera blagiană le construieşte 

în textele ei pur filosofice, ele sunt comple- 
mentare acestei abordări, fiind determinate 
în înțelegerea discursului literar, chiar da- 
că acesta le preia doar rareori mimetic, de 
cele mai multe ori distanțându-se, autono- 
mizându-se în raport cu ele, nu doar din 
punctul de vedere al modalității discursi- 
ve, ci şi din acela al conținutului discursiv 
(autonomizarea generând o nu mai puțin 
coerentă filosofie a limbajului). Acestea 
trebuie alăturate unor lucrări lingvistice şi 
de filosofie a limbajului, la care lectura 
operei filosofice a lui Lucian Blaga obligă 
fie prin trimiterile pe care le face, fie prin 
asemenări şi paralelisme conceptuale. De- 
mersul de față îşi asumă subiectiv aceste 
lecturi, uneori prin referiri directe, alteori 
doar în subtext. 

Într-o formă ulterioară, mult mai am- 
plă, aşa cum o preconizăm în acest mo- 
ment, studiul nostru se vrea o încercare de 
a demonstra apartenenţa creaţiei lui Blaga 
la două spaţii culturale complementare: 
cel al limbajului — ca discurs — şi cel al 

filosofiei — ca filosofie a limbajului. Am 
încercat aici să prezentăm câteva din pre- 
misele teoretice ale celei de-a doua pers- 
pective din care privim opera blagiană. 

Pe de altă parte, poezia şi drama bla- 
giană sunt discursuri eminamente artistice 
şi au fost analizate ca atare de critica litera- 
ră. Tentativa noastră de a le valida în spa- 
tiul discursului filosofic nu poate să ignore 
şi nici să suspende hermeneuticile literare. 
Vedem, însă, în limbajul — logos locul 
comun al oricăror tipuri de discursive şi 
admitem, o dată cu E. Cassirer, că “în lup- 
ta dintre metafizică şi limbaj, limbajul a 
ieşit victorios în final; limbajul care iniţial 
a fost alungat din metafizică nu e doar 
readmis, ci devine determinantul funda- 

mental al formei metafizice”, 


Substituind Fiinţei şi adevărului me- 
tafizicii jocul, interpretarea şi semnele, re- 
clamând stilul împotriva unei cunoaşteri 
mimate de curiozitate şi utilitate, Nietzsche 
practica filosofia ca o semnificare, ca un 

discurs. Considerăm că, formulând şi 
crezând în acel nisus formativus al stilului 
şi asumând în palimpsest marile direcţii 
ale filosofiei şi ale metafizicii, Blaga prac- 
tică în poezia şi teatrul său, discursul ca 
semnificare, ca filosofie. 

